El manual del Krusader

# El manual del Krusader

Desenvolupador: Davide Gianforte
Desenvolupador: Toni Asensi Esteve
Desenvolupador: Nikita Melnichenko
Documentació: Yuri Chornoivan
Autor i autor inicial del manual (retirat): Shie Erlich
Autor i autor inicial del manual (retirat): Rafi Yanai
Desenvolupador (retirat): Csaba Karai
Desenvolupador (retirat): Heiner Eichmann
Desenvolupador (retirat): Jonas Bähr
Desenvolupador (retirat): Václav Jůza
Desenvolupador (retirat): Simon Persson
Desenvolupador (retirat): Jan Lepper
Desenvolupador (retirat): Andrey Matveyakin
Desenvolupador (retirat): Alexander Bikadorov
Desenvolupador (retirat): Martin Kostolný
Administrador de la web (retirat): Dirk Eschler
Documentació i coordinador de màrqueting (retirat): Frank Schoolmeesters
Documentació i proves (retirat): Richard Holt
Màrqueting i investigació del producte (retirat): Matej Urbančič
Traductor: Antoni Bella
revisió 2.9.0 (30 de desembre de 2024)

Dret de reproducció © 2000, 2001, 2002, 2003 Rafi Yanai, Shie Erlich

Dret de reproducció © 2004, 2005, 2006, 2007, 2008, 2009, 2010, 2011, 2012, 2013, 2014, 2015, 2016, 2017, 2018, 2019, 2020, 2021, 2022, 2023, 2024 Krusader Krew

Es concedeix permís per a copiar, distribuir i/o modificar aquest document sota els termes de la Llicència de documentació lliure de GNU, versió 1.1 o qualsevol versió posterior publicada per la Free Software Foundation. Sense cap secció invariant, sense textos de portada i sense textos de contraportada. S'inclou una còpia de la llicència amb el codi font del Krusader.

El Krusader és un gestor avançat de fitxers, amb plafons bessons (estil del «commander») per al Plasma i altres escriptoris en el món *nix

Llistat de figures

1.1. Captura de pantalla del Krusader
3.1. Finestra principal del Krusader
3.2. Barra d'eines principal
3.3. Plafó de llista
3.4. Línia d'ordres
3.5. Emulador de terminal
3.6. Barra tecles de funció (FN)
3.7. Pestanyes de carpeta
4.1. El diàleg Copia
9.1. El menú Adreces d'interès
9.2. El gestor de les adreces d'interès KeditBookmarks
9.3. Cerca general
9.4. Cerca avançada
9.5. Gestor del muntatge
9.6. Sincronitzador
9.7. Gestor d'accions
10.1. Configuració d'inici

Llistat de taules

C.1. Resum de la versió

Ajudar al Krusader
Ajudar al Krusader

# Ajudar al Krusader

Aquí teniu la vostra oportunitat de contribuir al projecte Krusader. Hi ha coses que cal fer, però no les podem fer nosaltres. Si creieu que hi podeu ajudar, no dubteu a contactar (cada OpenSource pot utilitzar alguna ajuda). Consulteu també l'URL de la pàgina de contribució al nostre lloc web per a obtenir informació més recent. Gràcies!

Per a obtenir el compte de col·laborador i cometre canvis al Krusader haureu de seguir aquesta guia d'aprenentatge. Alguns consells útils sobre com utilitzar el Git del KDE es poden trobar aquí. És una bona pràctica utilitzar les peticions de fusió per als pedaços no trivials.

Documentació

Es necessita ajuda (estem buscant escriptors de documentació) per a mantenir actualitzada la documentació del Krusader. El projecte d'explicació de les característiques noves el fan els desenvolupadors a la llista de correu krusader-devel, però necessitem editors que afegeixin aquesta informació al manual. Jugant amb les característiques noves, aquests editors poden proporcionar valuosa informació als desenvolupadors perquè les característiques noves siguin encara millors.

Triatge d'errors

De vegades, no s'ha informat bé dels errors, això es pot reparar. Per a alliberar els desenvolupadors, de manera que puguin tenir més temps, p. ex., millorar el codi font del Krusader i afegir característiques: els informes d'error es poden confirmar o tancar. Es pot fer una llista de passos per a repetir el problema. Algunes causes potencials es poden descartar.

Provar el codi

Abans que es faci una versió nova del Krusader... es necessiten molts provadors per a informar o confirmar els problemes. Si us agrada estar a l'última de les innovacions del Krusader, així com ajudar, considereu informar!

Afegir comentaris

Si esteu llegint el codi font del Krusader i creieu que afegir comentaris és una bona idea, us donem la benvinguda! És molt probable que els vostres comentaris estalviïn temps a una altra persona més tard, accelerant el desenvolupament del Krusader.

Escriure la guia d'aprenentatge

Les guies d'aprenentatge són molt útils per a les persones que comencen a utilitzar un programa, com el Krusader.

Revisar els textos en anglès

Si esteu en disposició de revisar els textos en anglès i detectar errors d'escriptura. Donem la benvinguda als vostres comentaris!

Resoldre alguns dubtes sobre el Krusader

Alguns usuaris del Krusader poden escriure sobre els seus dubtes, p. ex., a les llistes de correu. Resoldre els dubtes és molt valuós!

Extensions del Krusader

Pugeu les extensions favorites a la store.kde.org, de manera que estiguin disponibles per a la comunitat del Krusader. Potser s'enviaran de manera predeterminada amb la pròxima versió del Krusader :-)).

Difoneu la paraula del Krusader

Si us agrada el Krusader, deixeu que la gent ho sàpiga! Escriviu articles i ressenyes per a publicacions en línia o impreses. Animeu els amics a donar una oportunitat al Krusader. Participeu en els fòrums per a ajudar els altres a la comunitat.

Traduccions de la IGU

El Krusader està disponible en molts idiomes, però de vegades les traduccions necessiten una actualització o les traduccions a idiomes nous sempre són benvingudes. Si esteu interessat a traduir la IGU del Krusader, contacteu amb l'equip de traducció del KDE per al vostre idioma.

Traduccions de la documentació

Si esteu interessat a traduir aquesta documentació del Krusader, poseu-vos en contacte amb l'equip de traducció del KDE del vostre idioma.

Donacions

De fet, no havíem considerat les donacions, fins que els usuaris ens van demanar una forma de donar al projecte. El Krusader és, i sempre serà lliure, en tots els termes de la Llicència Pública de GNU.

Empaquetadors

Sempre necessitem empaquetadors per a les diferents distribucions amb rpm, deb, etc. Tota ajuda és benvinguda.

PMF

Si teniu una pregunta que falta a les PMF, ens agradaria escoltar-la.

Valoració del Krusader

En alguns llocs web podeu donar una puntuació al programari, si us agrada el Krusader, aneu a un d'aquests llocs i puntueu-lo, gràcies.

Altres

Retroalimentació, informes d'error, pedaços, etc. sempre són benvinguts! La força més gran d'un projecte de codi obert esdevé de l'obtenció de la retroalimentació dels usuaris.

Nota dels editors
Nota dels editors

# Nota dels editors

Com podeu observar, aquest manual ha estat escrit per diversos autors. L'esborrany d'explicació de les noves característiques és creat pels desenvolupadors a la llista de correu krusader-devel i els editors afegeixen aquesta informació en aquest manual. Hem tingut molta cura de la coherència tècnica i del vocabulari. Els autors escriuen en anglès encara que no sigui la seva llengua materna. Per tant, podríeu observar construccions estranyes en les frases. No dubteu a fer-nos saber, si qualsevulla cosa no us ha quedat clara.

La força més gran del projecte de codi obert es deriva de l'obtenció de comentaris dels usuaris. Per això, ens encantaria escoltar el que heu de dir. Els col·laboradors amb la documentació sempre són benvinguts! Atès que es tracta d'una tasca que consumeix molt de temps. Si teniu idees sobre com millorar el contingut, si voleu escriure sobre una característica sense documentar del Krusader o si teniu comentaris o suggeriments sobre el Manual del Krusader, feu-nos-ho saber. Podeu contactar amb nosaltres fins i tot si trobeu errors tipogràfics!

Per a obtenir informació sobre el projecte de documentació del Krusader, poseu-vos en contacte amb el coordinador de la seva documentació, en Yuri Chornoivan `(yurchor AT ukr.net)`.

Aquest manual està disponible en diversos formats.

- mitjançant el menú Ajuda quan s'empra el Krusader

- el manual en línia

La versió més recent d'aquest manual està disponible quan s'utilitza el Krusader des de Git.

### Nota

Si esteu utilitzant una versió en desenvolupament o el Git, és possible que les característiques noves encara no estiguin al «Manual del Krusader». Llegiu el fitxer Changelog que es troba en línia o al codi font del Krusader per a obtenir més informació sobre les noves característiques. Per a obtenir una breu descripció, llegiu el fitxer NEWS que es troba en línia o en el codi font del Krusader. Els comentaris dels usuaris i els informes d'error sempre seran benvinguts!

Totes les marques registrades i drets d'autor en aquest manual pertanyen als seus respectius propietaris.

Capítol 1. Introducció
Introducció

# Capítol 1. Introducció

## Descripció del paquet

El Krusader és un gestor de fitxers senzill, fàcil, potent i amb doble plafó (a l'estil del commander) per al Plasma i altres escriptoris *nix, és similar al Midnight Commander o al Total Commander©. Proporciona totes les característiques per a la gestió de fitxers que pugueu desitjar.

El Krusader també inclou un ampli maneig dels arxius, admet els sistemes de fitxers muntats, FTP, mòdul de cerca avançada, visualitzador/editor, sincronització de carpetes, comparació del contingut dels fitxers, canvi de nom per lots i molt, molt més. El Krusader admet els formats d'arxiu: ace, arj, bzip2, deb, gzip, iso, lha, rar, rpm, tar, zip i 7-zip, i maneja altres esclaus KIO com smb:// o fish://.

El Krusader és gairebé totalment personalitzable i, per tant, molt fàcil d'utilitzar.

Proveu el Krusader.

Figura 1.1. Captura de pantalla del Krusader

Al nostre lloc web veureu més captures de pantalla del Krusader.

Us donem la benvinguda al Krusader!
Us donem la benvinguda al Krusader!

## Us donem la benvinguda al Krusader!

El nostre objectiu és oferir-vos una eina senzilla i intuïtiva que gestioni amb facilitat les tasques més importants que realitzeu amb l'ordinador cada dia: gestionant i processant els vostres fitxers de la manera que vulgueu.

Tant si sou un expert o un principiant en Linux®, el Krusader farà que les tasques rutinàries com la gestió de fitxers siguin ràpides i precises, cosa que us permetrà centrar-vos en el gran objectiu, no en la sintaxi de la línia d'ordres. Això és especialment útil si sou nou en els sistemes operatius xxNIX. Per a fer-ho, el Krusader utilitza una bona IGU i admet arrossegar i deixar anar, així com els tipus MIME, fent que sigui fàcil d'emprar.

El Krusader té moltes característiques d'utilitat. És ràpid, i gestiona els arxius de manera transparent. A més, el Krusader racionalitza moltes tasques complexes de la gestió de fitxers, reduint la fatiga, els errors i la distracció. Bàsicament, el Krusader proporciona totes les característiques d'utilitat que heu esperat en altres eines de qualitat per a la gestió de fitxers com el Midnight Commander i el Total Commander©. El Krusader està dissenyat per a integrar-se a la perfecció amb el Plasma, l'escriptori escollit per molts programadors, enginyers de xarxes i altres usuaris de Linux®. Amb el Krusader, fins i tot els usuaris novells poden accedir ràpidament a la potència, comoditat i funcionalitat del Plasma. El Krusader és un projecte lliure de codi obert, i es publica sota la Llicència Pública General de GNU (GPL), tot i que els desenvolupadors encara conserven els drets d'autor del projecte i el seu nom, i gestionen l'evolució contínua del projecte.

La missió del projecte Krusader és la de crear un gestor de fitxers «tot en un», el qual farà totes les coses normals que us agradarien i molt més. Des del començament, el Krusader està basat en el gestor de fitxers ortodox (OFM), els gestors de fitxers de doble plafó (Midnight Commander, Norton Commander®, etc.), segur que el Krusader és capaç de manejar tots els estàndards de les operacions amb fitxers per a copiar, moure, suprimir, etc.

Des del començament, els sistemes de fitxers virtuals es van convertir en el focus principal. Els sistemes de fitxers virtuals (VFS) són una capa abstracta sobre tota mena d'informació arxivada (fitxers ZIP, servidors FTP, arxius TAR, sistemes de fitxers NFS, comparticions de SAMBA, imatges ISO de CD/DVD, catàlegs de RPM, etc.), els quals permeten a l'usuari accedir de manera transparent a tota la informació en aquests tipus de sistemes de fitxers divergents -com ara entrar en una subcarpeta ordinària-. Els fitxers es poden copiar o moure (excepte ISO, rpm, tar.gz) entre aquestes fonts/contenidors de dades sense esforç. Actualment, el Krusader és compatible amb VFS per a tots els tipus d'arxius populars coneguts i alguns especialitzats (ace, arj, bzip2, gzip, iso, lha, rar, tar, zip i 7-zip), paquets de configuració (rpm, deb) i els tipus de sistemes de fitxers remots tradicionals (FTP, NFS, Samba, FISH, SFTP).

El Krusader també inclou el Gestor del muntatge integrat, el qual permet muntar o desmuntar sistemes de fitxers de tots els tipus amb un clic del ratolí. L'usuari pot obtenir amb facilitat l'ús i la informació des d'altres propietats, en un format coherent i comprensible en qüestió de segons. L'objectiu és la facilitat i la coherència.

També hi ha un Gestor de les adreces d'interès per als fitxers locals/URL remots i un mòdul de Cerca avançada per a accelerar la localització dels fitxers necessaris. El Krusader també permet a l'usuari configurar les barres d'eines per a proporcionar una gran varietat de característiques addicionals, com ara la comparació de fitxers (hi ha disponibles diversos mètodes seleccionables per l'usuari), el reanomenat múltiple de fitxers i finestres estàndards de terminal.

Els usuaris avançats es beneficiaran enormement de poder dur a terme tasques d'oficina sense esforç, sense distreure's de la tasca real. Tecles de drecera còmodes permeten a l'usuari navegar pels arbres de carpetes amb facilitat, crear simultàniament múltiples vistes de carpeta amb pestanyes i accedir a llistes d'historial completament funcionals. Gràcies a la programació eficient i la baixa sobrecàrrega del sistema, el Krusader potser és l'eina per a la gestió del sistema més sensible per a accedir al màxim potencial d'un ordinador amb Plasma, o qualsevol altre estàndard compatible amb un gestor de finestres X Window System®. Encara que està dissenyat específicament per a, i integrat amb el Plasma, el Krusader funciona igual de bé amb el GNOME, MATE, Enlightenment, Window Maker, IceWM, XFCE, etc., sempre que s'hagin instal·lat les biblioteques dels Frameworks del KDE.

La nova extensibilitat és proporcionada per unes Accions d'usuari flexibles, una innovació del Krusader que permet afegir característiques personalitzades il·limitades addicionals a les necessitats específiques dels usuaris. Estem planejant desenvolupar més mòduls en un futur pròxim, millorant així el Krusader. La informació sobre el que es proposa, aprova o es continua completant es pot trobar a la pàgina GitLab del Krusader.

Cap altre programa que coneguem, ofereix tantes característiques útils i de fàcil accés en un format tan intuïtiu i senzill. El millor de tot, escoltem i implementem els bons consells que siguin consonants amb l'objectiu del projecte Krusader: fer del Krusader el millor gestor de fitxers disponible.

Esperem que el gaudiu!

Capítol 2. Característiques
Característiques

# Capítol 2. Característiques

### Nota

Aquí es ressalten les característiques i millores més importants, aquesta llista seria massa llarga si haguéssim d'incloure totes les característiques i millores. En aquesta documentació encara descobrireu més característiques així com als fitxers `Changelog` i `NEWS`.

- Característiques del gestor de fitxers ortodox (OFM)

  - Dos plafons OFM potents i fàcils d'emprar.

  - A la part inferior hi ha una línia d'ordres i un emulador de terminal opcional.

  - Una forta orientació al teclat i la capacitat de realitzar totes les funcions sense el ratolí.

  - La invocació dependrà del context dels scripts i programes, p. ex., fer clic del ratolí/prémer la tecla Retorn (executa o obre amb l'aplicació associada), F3 (visualitza) i F4 (edita).

  - Menú d'usuari, creeu el vostre propi menú personalitzat.

  - Historial, p. ex., Historial de carpetes, Els URL populars, etc.

  - Sistemes de fitxers virtuals (VFS), p. ex., per a connexions remotes, arxius, resultat de la cerca, sincronitzador.

  - Un potent visualitzador i editor intern mitjançant les KParts que admet gairebé tots els formats de fitxer.

  - Mòdul de cerca avançada: cerca als arxius i cerca per contingut en els sistemes de fitxers remots.

  - Diversos modes de vista del plafó a través de la barra lateral.

- Eines del Krusader

  - Connexions remotes: FTP/SAMBA amb suport SFTP/SCP mitjançant els esclaus KIO

  - Frontal de la IGU del «locate»

  - Sincronitza les carpetes

  - Gestor de muntatge

  - Ús del disc

  - Mode administrador

- Característiques del Krusader

  - Maneig dels arxius: navegació, desempaquetat, empaquetat, prova. Arxius admesos: ace, arj, bzip2, deb, gzip, iso, lha, rar, rpm, tar, zip i 7-zip.

  - Mecanisme de creació i verificació de la suma de verificació, el qual admet md5, sha1, sha256, sha224, sha256, sha384, sha512, tiger, whirlpool, cfv i crc.

  - Calcula l'espai ocupat pels fitxers i carpetes, arxius i sistemes de fitxers remots.

  - Comparació i filtratge de la carpeta.

  - Compara els fitxers per contingut mitjançant programes externs de diff com el Kompare, KDiff3 o xxdiff.

  - Canvia el nom dels fitxers i carpetes mitjançant el KRename

  - Admet totalment arrossegar i deixar anar: s'arrossega directament des del Konqueror cap a un fitxer `.tar.gz`, des del plafó del Krusader cap a dins de la paperera, de l'escriptori o cap al Konqueror

  - Conserva la data per a les destinacions locals en les operacions de copiar/moure.

  - F9 obre una finestra de terminal en la carpeta actual.

  - Edita amb facilitat els permisos i propietat dels fitxers, així com els permisos numèrics.

  - Selecciona els filtres emprats en p. ex., el Sincronitzador i el KruSearcher.

  - Torna a un punt de retorn

  - Reconeixement del tipus MIME.

  - Plafons en pestanyes i Editor/Visualitzador en pestanyes.

  - Cerca ràpida, selecciona i filtra

  - Divisor del fitxer

  - Gestos del ratolí

  - Navegació ràpida a la Barra d'eines de localització.

  - La funció d'ajuda «Què és això?» a favor dels consells d'eina quan aquesta és raonable.

  - Navegació sincronitzada

- Personalitzeu el Krusader a les vostres necessitats

  - El Konfigurador és el centre de configuració del Krusader.

  - Barra d'eines principal, Barra d'eines d'accions per a les accions d'usuari i les adreces d'interès.

  - Lligams de tecla

  - Colors

  - Perfils del plafó

  - Gestor d'adreces d'interès

  - Modes de selecció

  - Es poden configurar moltes més característiques de la manera que més us agradi.

- Extensions del Krusader

  - Accions d'usuari

  - Perfils de color

  - Perfils dels lligams de tecla

  Baixeu i pugeu les vostres extensions preferides del Krusader a la store.kde.org.

Característiques noves amb el llançament del Krusader 1.80.0 «Final 3rd Stone»

- Millores amb els arxius

  - Admet les contrasenyes per a: arj, ace, rar i zip. Les contrasenyes es poden emmagatzemar a la Kwallet

  - Admet 7-zip, per a les aplicacions externes 7z i 7za.

  - Admet la detecció automàtica, el qual permet obrir els «arxius ocults» (p. ex., documents de l'OpenOffice®).

  - Ara, el fet d'empaquetar/desempaquetar resta en segon pla.

- Vista breu

- Moltes millores en el sistema Accions d'usuari.

- Innumerables millores en la usabilitat, especialment en el Konfigurador i la barra de menús, la qual s'ha tornat a ordenar.

- Botó Suports

- Copiar/Moure: conserva tots els atributs (temps, propietari, grup).

- Ajusta els colors del plafó inactiu.

- Canvia el nom d'un nom de fitxer sense extensió, mode instància única, inicia a la safata del sistema, marqueu-ho al Konfigurador

- Extensions atòmiques configurables, de manera que les extensions com `.tar.gz` es mostraran com una part a la columna Ext.

- Menú contextual per a les adreces d'interès i habilitar/inhabilitar les adreces d'interès especials.

- Barra de menús redissenyada

- Millores a l'emulador de terminal que aporten noves funcions, nous usos i una nova aparença.

- Millores del sincronitzador i els fils en paral·lel per als servidors d'FTP lents.

- Mode d'instància única, s'inicia a la safata del sistema

- Menú contextual per a les adreces d'interès permanents.

- Suport complet per als permisos ACL, com les propietats, conserva els atributs, sincronitzador i altres.

- Resultat del cercador, resultat de la ubicació, resultat del sincronitzador: admet arrossegar elements i copiar al porta-retalls (Ctrl+C).

- Moltes esmenes d'errors.

Característiques noves amb el llançament del Krusader 1.90.0 «Power Stone»

- Últim llançament per al KDE 3.x amb una gran col·lecció d'Accions d'usuari.

Característiques noves amb el llançament del Krusader 2.0.0 «Mars Pathfinder»

- El primer llançament per a la sèrie KDE 4.x

- El Krusader funciona al Windows®! (Però encara no és tan útil i poderós com sota Linux®)

- Gestor de la cua!

- Cinc mètodes al plafó!

Característiques noves amb el llançament del Krusader 2.1.0-beta-1 «Rusty Clutch»

- Visualitzador ràpid de text/hexadecimal per a mides de fitxer de grans dimensions.

- Pestanyes blocades.

- Empaquetar / desempaquetar des de la cua de treball.

- Millor integració amb la paperera.

- Les barres de cerca ràpida, selecció i filtratge permeten expressions regulars per a fitxers coincidents.

Característiques noves amb el llançament del Krusader 2.5.0 «Clear Skies»

- Adaptació als Frameworks 5 del KDE.

- La nova barra de Filtre ràpid conté tres modes diferents per a operar: selecciona, cerca i filtra.

- S'ha reelaborat el Gestor de la cua (JobMan) i la nova Barra d'eines de tasques.

Característiques noves amb el llançament del Krusader 2.7.0 «Peace of Mind»

- Cerca ràpida al menú de les adreces d'interès.

- Pestanyes fixades.

- Consells d'eina amb informació sobre els fitxers quan es col·loca el cursor sobre un nom de fitxer.

- Opcions esteses per al Plafó en arbre a la barra lateral.

Característiques noves amb el llançament del Krusader 2.8.0 «A New Day»

- Duplicació de pestanyes amb un clic doble.

- Tancament de pestanyes amb Ctrl+botó esquerre del ratolí o Alt+botó esquerre del ratolí (configurable).

- Desfer les pestanyes tancades mentre l'aplicació està executant-se.

- Pestanyes de mida dinàmica.

- Opcions de configuració per a la posició de les pestanyes noves, visibilitat dels botons de les pestanyes i comportament del botó de pestanya nova.

- Historial i suggeriments en el diàleg de carpeta nova.

- Circulació a través de les seleccions del nom complet, nom del fitxer i extensió amb la drecera de reanomenar (F2 com a predeterminada).

- Maj+Supr elimina les entrades no desitjades de l'historial en diversos diàlegs.

- Sincronització millorada entre el plafó i el terminal incrustat.

- Configuració millorada dels colors.

Característiques noves amb el llançament del Krusader 2.9.0 «Sixth Life»

- Adaptació als Frameworks 6 del KDE.

  La configuració es desa en una fallada.

### Nota

Si esteu utilitzant una versió en desenvolupament o el Git, és possible que les característiques noves encara no estiguin al «Manual del Krusader». Llegiu el fitxer Changelog que es troba en línia o al codi font del Krusader per a obtenir més informació sobre les noves característiques. Per a obtenir una breu descripció, llegiu el fitxer NEWS que es troba en línia o en el codi font del Krusader. Els comentaris dels usuaris i els informes d'error sempre seran benvinguts!

Capítol 3. Interfície d'usuari
Interfície d'usuari

# Capítol 3. Interfície d'usuari

## Interfície d'usuari OFM

El concepte del gestor de fitxers OFM conté moltes característiques que el fan prou potent com per a estar entre els millors gestors de fitxers de l'actualitat. La interfície és senzilla: plafó esquerre, plafó dret i una línia d'ordres a sota. A causa de la interacció entre aquests tres elements, la gestió de fitxers serà més eficient.

Si voleu saber com funciona el Krusader, el podeu provar, simplement instal·leu-lo a l'ordinador. Per a admetre un gestor de fitxers ortodox (OFM) com el Krusader, l'usuari s'haurà d'acostumar a idees noves que ja tenen 20 anys. Si preferiu perdre el temps i perdre molta productivitat, sempre podreu seguir emprant els gestors de fitxers d'un plafó basats en el Windows® Explorer.

Finestra principal del Krusader
Finestra principal del Krusader

## Finestra principal del Krusader

Figura 3.1. Finestra principal del Krusader

La interfície d'usuari està basada en el paradigma del gestor de fitxers ortodox (OFM), un principi de fa 20 anys que ha demostrat els seus principis. És conegut com a senzill, fàcil i poderós. En les següents seccions cobrirem les funcions bàsiques de cada part amb l'excepció de:

- La barra de menús, la qual té un capítol propi.

- Les adreces d'interès, les quals tenen un capítol propi.

- La barra d'estat mostra les propietats del fitxer actual (el qual està) en el focus.

Barres d'eines
Barres d'eines

## Barres d'eines

El Krusader ve amb diverses barres d'eines.

### Barra d'eines principal

Figura 3.2. Barra d'eines principal

La Barra d'eines principal del Krusader és una barra d'eines estàndard del KDE que es pot arrossegar al voltant de l'aplicació (desbloquegeu-la primer desmarcant l'element Bloqueja les posicions de les barres d'eines amb el menú del clic dret) o configurar mitjançant un menú del clic dret. Podreu decidir si voleu mostrar o no la pàgina d'inici del Konfigurador cada vegada que inicieu el Krusader, i podreu alternar el seu ús en la sessió actual al menú Arranjament. El contingut de la Barra d'eines principal es pot configurar des de Configura les barres d'eines... al menú Arranjament. Atès que diverses ordres i opcions en el Krusader depenen del context, algunes ordres no sempre estaran disponibles. La icona d'una acció inadequada o inactiva es desactivarà (en gris) inhabilitant el seu ús. Les adreces d'interès es poden posar a la Barra d'eines principal i a la Barra d'eines d'accions amb el ratolí mitjançant «arrossegar i deixar anar».

### Barra d'eines de treballs

De manera predeterminada, la Barra d'eines de treballs del Krusader (Gestor de la cua o simplement el JobMan) es troba a la part dreta de la Barra d'eines principal. Aquesta barra d'eines permet veure el progrés del treball, fer una pausa i reprendre l'execució de la llista de treballs, així com desfer l'últim treball executat.

### Barra d'eines d'accions

Les Accions d'usuari i les Adreces d'interès es poden «acoblar» a la Barra d'eines d'accions. Per a veure-la, utilitzeu Arranjament → Mostra la barra d'eines d'accions. Per a afegir-hi les accions d'usuari, utilitzeu Arranjament → Configura les barres d'eines... i seleccioneu la Barra d'eines d'accions. Podreu, per exemple, arrossegar la Barra d'eines d'accions cap al costat dret emprant el ratolí.

### Barra d'eines de localització

A sota de la Barra d'eines principal hi ha una Barra d'eines de localització per a cada plafó. Mostra el camí cap al qual apunta actualment el plafó. En entrar a arxius, el camí es mostrarà en el següent format: «tipus d'arxiu:/carpeta/nom_de_fitxer_arxiu/la carpeta dins de l'arxiu». Aquest format fa que els camins siguin uniformes i fàcils de llegir. La Barra d'eines de localització també admet els esclaus KIO, però no tots, només es poden emprar alguns amb el visualitzador. L'usuari pot introduir un camí desitjat fent-hi clic.

- ``/mnt/cdrom/``

- `settings:/` explorarà i obrirà les entrades de l'Arranjament del sistema.

- `trash:/` obrirà la carpeta de la paperera.

- `mtp:/` fa servir el kio_mtp per a accedir, carregar i organitzar el contingut multimèdia emmagatzemat en els dispositius basats en Android™.

- Finalment, però no menys important, les connexions remotes.

Podreu copiar i enganxar un URL a la Barra d'eines de localització o utilitzar un clic del mig. Amb el menú del clic dret podreu configurar la funció de la compleció automàtica. També hi ha disponible un botó opcional, Neteja la barra d'eines de localització.

Navegació ràpida: premeu la tecla Ctrl i apunteu amb el ratolí al centre de l'URL de la Barra d'eines de localització. Una finestra emergent mostrarà la ubicació del següent URL. En prémer Ctrl+clic esquerre es mostrarà la ubicació a la qual apuntava el ratolí. Aquesta característica permet una navegació més ràpida en un gran arbre de carpetes.

### Barra d'eines del plafó

Cada plafó té una Barra d'eines del plafó configurable. Tota la Barra d'eines del plafó o botons específics es poden fer visibles o ocultar.

- El botó ObreDir: obrirà l'explorador de carpetes.

- El botó Igual (=): canviarà la carpeta del plafó a la de l'altre plafó.

- El botó Amunt (..): canviarà la carpeta del plafó a la carpeta pare.

- El botó Inici (~): canviarà la carpeta del plafó a la carpeta d'inici.

- El botó Arrel (/): canviarà la carpeta del plafó a la carpeta arrel.

- El botó Sincronitza la navegació: quan està actiu, cada canvi de carpeta en el plafó específic també es realitzarà a l'altre plafó.

Plafons
Plafons

## Plafons

Els plafons del Krusader són on té lloc la major part de l'acció. Actualment, hi ha dos tipus de plafons:

- Plafó de llista: mostra els fitxers i carpetes.

- Barra lateral: té diversos modes de visualització: Vista prèvia, En arbre, Selecció ràpida, Visualitzar i Ús del disc per al fitxer o carpeta que té el focus. La barra lateral es pot deixar oberta o tancada, segons es desitgi.

El Krusader és un gestor de fitxers de «doble plafó», de manera que hi haurà dos plafons: l'«Esquerre» i el «Dret», o una distinció lògica més important, el plafó *Actiu* i el plafó *Inactiu*. El plafó actiu és el que acceptarà l'entrada del ratolí i teclat. Si trieu una ordre de la Barra de menús o de la Barra d'eines, aquesta actuarà sobre els fitxers/carpetes seleccionats en el plafó actiu. Podreu canviar entre els plafons utilitzant la tecla Tab o fent clic a les Etiquetes d'informació o totals, o seleccionant amb el ratolí qualsevol fitxer en un plafó. Com sempre, la configuració d'inici predeterminada es pot ajustar emprant la pàgina d'inici del Konfigurador, i controlareu la sessió actual amb el menú Arranjament.

Figura 3.3. Plafó de llista

### Plafó de llista

Aquest és el plafó predeterminat i el que probablement utilitzareu la major part del temps. Aquest plafó mostrarà el contingut d'una carpeta, el qual pot ser local (part dels vostres sistemes de fitxers muntats, sigui un fitxer nadiu o els fitxers dins d'un arxiu) o fitxers remots (als quals s'accedeix a través d'FTP, NFS o Samba). Hi ha dos modes: la Vista detallada mostra els noms, la mida, la data i hora de creació i els atributs dels fitxers. La Vista breu només mostra els noms de fitxer, es pot canviar el nombre de columnes breus, fent clic dret sobre la capçalera Nom. Copiar/enganxar/tallar fitxers mitjançant el porta-retalls entre el Konqueror i el Krusader, s'admeten Ctrl+C, Ctrl+V, Ctrl+X. Alt+Ctrl+R alternarà el Plafó de llista entre els modes horitzontal i vertical.

Hi ha disponibles els elements següents:

- Etiqueta d'informació : mostra quant espai lliure hi ha físicament disponible, la capacitat i on està muntat el sistema de fitxers. Si la informació no està disponible (amb major freqüència en el cas d'un sistema de fitxers remot), es mostrarà un missatge amb el motiu de la manca de disponibilitat en comptes de la informació.

  El botó Suports a l'esquerra de l'Etiqueta d'informació mostra una llista de tots els suports disponibles, des d'on podreu seleccionar els suports desitjats (partició HDD, DVD, memòria USB, etc.). En prémer Ctrl+Retorn quan s'obre el menú Suports, es muntarà el suport ressaltat quan estigui desmuntat, i viceversa. El menú contextual d'un suport ofereix diverses opcions com Munta, Obre en una pestanya nova, etc. El menú Suports és configurable.

- Capçaleres de columna : aquí podreu canviar l'ordre d'ordenació dels fitxers i carpetes segons ho desitgeu. L'ordenació predeterminada és per Nom. L'ordenació es pot canviar a l'instant fent clic en una de les Capçaleres de columna. Per a invertir l'ordenació, feu clic per segona vegada a la Capçalera de columna. Apareixerà una fletxa a la dreta del text Capçalera de columna, el qual mostrarà la direcció de l'ordenació (Fletxa amunt = ordenació de l'A a la Z, Fletxa avall = ordenació de la Z a l'A). Les Accions d'usuari predeterminades estableixen un lligam de tecla per a les Capçaleres de columna. Les Capçaleres de columna predeterminades són: Nom, Extensió, Mida, Modificat, rwx. Les extensions atòmiques predefinides com `.tar.gz` es mostren com una part a la columna Extensió. Hi ha més Capçaleres de columna opcionals disponibles amb el botó dret del ratolí. L'amplada de les Capçaleres de columna es pot canviar fent clic amb el ratolí i movent la línia divisòria a l'amplada desitjada (manteniu premut el botó del ratolí). Ambdós Plafons de llista recordaran l'ordenació i l'amplada de la columna. Les Capçaleres de columna es poden canviar i desar individualment en cada plafó.

- Llista de fitxers : mostra els fitxers i carpetes en la carpeta explorada. La barra de cerca permet cercar fitxers escrivint els seus noms o els primers caràcters d'un nom de fitxer. En prémer Retorn o fer doble clic sobre un fitxer s'obrirà/executarà aquest. Podeu seleccionar/desseleccionar fitxers amb el ratolí, amb la tecla Ins o el menú Edita.

- Etiqueta del total : en seleccionar o desseleccionar els fitxers, es canviarà l' Etiqueta del total : en seleccionar o desseleccionar els fitxers, es canviarà l' Etiqueta del total a la part inferior del plafó, la qual mostrarà quants fitxers hi ha seleccionats (i quant d'espai total en el disc empren), així com el total de fitxers i ús del disc per a la carpeta actual (a diferència de l'etiqueta d'informació que mostra la informació per a tot el sistema de fitxers). Si una carpeta conté moltes subcarpetes, és possible que no sigui possible col·locar l'URL al plafó (on només seran visibles les carpetes), però l'URL es pot col·locar a l'«Etiqueta d'informació» o «Etiqueta del total». Quan s'estableix un filtre personalitzat, es mostrarà l'establert, per exemple: [*.cpp].

Quan s'utilitzen els «Colors predeterminats del KDE», els fitxers seleccionats es mostraran en blau i el fitxer actual estarà envoltat per un rectangle amb línies fines. De manera predeterminada, es mostrarà una icona d'acord amb el tipus de fitxer. Utilitzeu la pàgina Plafó del Konfigurador per a canviar la configuració predeterminada per a satisfer les vostres necessitats.

Alguns lligams de tecla útils del plafó de llista:

- Ctrl+R actualitzarà el plafó.

- Enfoca un fitxer o carpeta en el plafó esquerre, premeu Ctrl+Right i es canviarà al plafó dret:

  - Sobre un fitxer: el plafó dret obtindrà el mateix camí que el plafó esquerre.

  - Sobre una carpeta: el plafó dret obrirà la carpeta amb el focus al plafó esquerre.

- Per al plafó dret: premeu Ctrl+Left i canviarà el plafó de l'esquerra.

### Barra lateral

Aquest és el «Krusader is 3rd Hand» o el tercer plafó, feu clic al botó de fletxa cap amunt que hi ha a la dreta de l'Etiqueta del total o Alt+Down per a obrir la Barra lateral. Aquest plafó té diversos modes de visualització que es poden activar fent clic al botó corresponent.

- Plafó de vista prèvia : ofereix una vista prèvia del fitxer que té el focus (fitxer actualment seleccionat).

- Plafó en arbre : s'utilitza per a explorar ràpidament l'arbre de carpetes local. Aquest plafó es comporta com el plafó de llista, però només es pot seleccionar una carpeta a la vegada i fer doble clic o prémer Retorn sobre una carpeta l'obrirà en el plafó actiu. Els plafons són totalment compatibles amb les accions d'arrossegar i deixar anar (copiar, moure, enllaçar) del ratolí.

- Plafó ràpid : s'utilitza per a seleccionar fitxers ràpidament, p. ex., introduïu `*.png` i feu clic al botó Ves. El botó de «disquet» emmagatzemarà la selecció actual. També estarà disponible el «diàleg Selecciona un grup».

- Plafó del visualitzador : visualitza un fitxer de text, una imatge, etc. Es generarà una vista en miniatura cada vegada que obriu el Plafó del visualitzador.

- Plafó d'ús del disc : mostra l'Ús del disc d'una carpeta.

És possible canviar la ubicació de la barra lateral utilitzant el botó de gir que es troba a l'esquerra del botó de fletxa cap avall a la part inferior de la pestanya del Krusader. Cada clic sobre aquest botó mourà la barra lateral en una posició en el bucle «sota-esquerra-sobre-dreta».

Si cal, podreu canviar la mida de la finestra, p. ex., per a mostrar millor una imatge o veure el contingut d'un fitxer. Feu clic al botó de fletxa cap avall per a tancar el Tercer plafó.

### Historial de carpetes

Ambdós plafons recorden les carpetes visitades recentment. Feu clic al botó Historial de carpetes (símbol «mostra») per a obrir la llista de l'historial de carpetes. Aquí podreu canviar ràpidament a les carpetes visitades anteriorment. La carpeta actualment amb el focus estarà marcada. En cada nou inici del Krusader, la llista de l'historial es completarà amb els elements de l'execució anterior (es desarà l'historial).

Línia d'ordres / emulador de terminal
Línia d'ordres / emulador de terminal

## Línia d'ordres / emulador de terminal

Aquesta part de la IGU pot tenir quatre modes: línia d'ordres, emulador de terminal, mostrar ambdós i no mostrar-ne cap. Podreu triar el vostre mode d'operació durant l'inici amb la pàgina d'inici del Konfigurador o per a la sessió actual amb el menú Arranjament.

### Línia d'ordres

Figura 3.4. Línia d'ordres

El mode línia d'ordres tradicional ofereix una sola línia d'entrada per a introduir les ordres, també compta amb tres botons:

- Historial d'ordres (fletxa cap avall) per a obrir ràpidament les ordres emprades anteriorment

- Completador de les accions d'usuari (botó verd més) per a afegir marcadors de posició fàcils per a l'Acció d'usuari

- El botó Executa en el mode terminal (icona de consola) amb les següents opcions:

  - Inicia i oblida

  - Mostra la sortida estàndard i d'error per separat

  - Mostra la sortida estàndard i d'error juntes

  - Inicia en un terminal nou

  - Envia a l'emulador de terminal incrustat

Quan comenceu a escriure les vostres ordres, la característica de compleció automàtica de la línia d'ordres farà els seus oferiments d'acord amb el que trieu a l'Arranjament del sistema. Si voleu canviar la forma en què es comporta la compleció automàtica en la sessió actual del Krusader, feu clic dret sobre la línia d'ordres i canvieu-ho. A l'esquerra de la línia d'entrada trobareu el camí local cap al qual apunta actualment el plafó actiu. Aquest camí és on s'executarà la vostra ordre. Escriure `cd `<carpeta>`` a la línia d'ordres també farà que el plafó actiu apunti cap a aquesta carpeta. Feu clic aquí per a veure els lligams de tecla de la línia d'ordres.

### Emulador de terminal

Figura 3.5. Emulador de terminal

El mode emulador de terminal, de fet és una petita consola i actua com a tal. Podreu canviar la carpeta activa al terminal utilitzant l'ordre `cd` . L'emulador de terminal seguirà la carpeta en el plafó actiu. Podreu arrossegar un fitxer des del Plafó de llista i el nom del fitxer s'enganxarà a l'emulador de terminal. Si arrossegueu múltiples fitxers, els noms s'enganxaran a l'emulador de terminal. Es pot usar un emulador de terminal a pantalla completa quan es configura o Ctrl+Maj+F alternarà entre el mode normal i el de pantalla completa. Si la línia d'ordres està oculta, premeu Ctrl+Down per a donar el focus a l'emulador de terminal. Ctrl+Up us portarà enrere.Ctrl+Retorn i Ctrl+Maj+Retorn enganxarà el nom del fitxer. Podreu tancar l'emulador escrivint `exit` .

Feu clic aquí per a veure els lligams de tecla de l'emulador de terminal.

Barra tecles de funció (FN)
Barra tecles de funció (FN)

## Barra tecles de funció (FN)

Figura 3.6. Barra tecles de funció (FN)

Aquesta barra rep el seu nom de les tecles de funció (FN) que representa. Per a cada botó en aquesta barra hi ha una tecla de funció corresponent que realitza la mateixa acció. Aquesta barra esdevé del disseny dels primers gestors de fitxers de doble plafó i les tecles FN generalment actuen de la mateixa manera amb dos canvis: la tecla F2 s'utilitza per a canviar el nom dels fitxers i la tecla F9 obre un terminal a l'últim camí local que on ha apuntat el plafó actiu. CreaDir F7 (nom traduït de l'ordre mkdir) crea arbres de carpetes sencers sobre la marxa, p. ex., `foo/bar/prova`. Podeu escollir mostrar o no aquesta barra en iniciar el Krusader a través de la pàgina d'inici del Konfigurador, i podreu alternar el seu ús en la sessió actual amb el menú Arranjament. Les accions i els lligams de tecla realitzades per les tecles de funció són configurables des de la versió 1.51, romandran actives tant si es mostra o no la Barra de tecles de funció.

Pestanyes de carpeta
Pestanyes de carpeta

## Pestanyes de carpeta

Figura 3.7. Pestanyes de carpeta

Amb les Pestanyes de carpeta podreu canviar ràpidament a múltiples carpetes -cada plafó té les seves pròpies Pestanyes de carpeta-. Les posicions de les Pestanyes de carpeta es desen en tancar el Krusader. Per a alternar entres les Pestanyes de carpeta, feu-hi clic amb el ratolí. Les Pestanyes de carpeta ocultes tenen consells d'eina per a mostrar tot el camí. Hi ha disponibles les següents operacions:

- Per a obrir una pestanya nova i mantenir oberta la pestanya actual: feu clic dret sobre una carpeta i seleccioneu Obre en una pestanya nova o feu clic sobre el botó més a la dreta a la barra de pestanyes.

- Per a bloquejar una pestanya, feu clic dret i seleccioneu Bloqueja la pestanya.

- Per a ancorar una pestanya, feu clic dret i seleccioneu Ancora la pestanya. La pestanya ancorada és una pestanya bloquejada però amb una adreça que es pot canviar temporalment. Es restablirà a l'adreça ancorada en la reactivació de la pestanya. Per a desancorar la pestanya ancorada, feu clic dret sobre seu i trieu l'element Desancora la pestanya.

- Per a duplicar una pestanya: feu clic dret sobre la pestanya de carpeta i seleccioneu Duplica la pestanya actual, o utilitzeu Ctrl+Alt+Maj+N.

- Per a tancar una pestanya (amb l'excepció de l'última pestanya): feu clic dret sobre la pestanya i seleccioneu Tanca la pestanya actual, utilitzeu el botó mig del ratolí, utilitzeu el botó de la creu vermella de la pestanya de carpeta o utilitzeu Ctrl+W.

- Per a canviar les pestanyes: Ctrl+, o Ctrl+..

- Per a obrir la carpeta actual en una pestanya nova: utilitzeu Ctrl+Alt+Retorn.

- Per a tancar totes les altres pestanyes, feu clic dret i seleccioneu Tanca les pestanyes inactives.

- Per a tancar les pestanyes duplicades, feu clic dret i seleccioneu Tanca les pestanyes duplicades.

- Per a moure la pestanya a l'altre plafó, arrossegueu-la d'un plafó a l'altre amb el botó esquerre del ratolí (el cursor del ratolí es convertirà en una fletxa apuntant cap a l'esquerra o dreta) i deixeu-la anar. També podeu prémer Ctrl+Maj+O.

Botons
Botons

## Botons

Hi ha disponibles diversos botons per a operacions ràpides: Barra d'eines principal, Barra d'eines d'accions, Barra d'eines del plafó, Barra d'eines de localització, Suports, Historial de carpetes, Adreces d'interès, Pestanyes, Línia d'ordres i Tecles de funció.

Capítol 4. Funcions bàsiques
Funcions bàsiques

# Capítol 4. Funcions bàsiques

## Controls

### General

Aquesta és una secció molt curta però important que ens introduirà en els detalls de controlar el Krusader. Aquesta secció no tracta de cobrir totes les combinacions de tecles per dos motius:

1. n'hi ha massa

2. la majoria de les accions del Krusader es poden configurar a la pàgina Plafó del Konfigurador

Només s'esmentaran les dreceres de teclat més importants amb la configuració predeterminada, però cal tenir en compte que la majoria dels lligams de tecla són configurables. Si trobeu que utilitzeu una determinada ordre molt sovint i voleu conèixer la seva drecera o voleu canviar-la, llavors aneu a la finestra Configuració de les dreceres (Arranjament → Configura les dreceres...).

### Desplaçar-se per

En desplaçar-nos es transferirà el focus del teclat i del ratolí entre les diferents parts de la finestra principal del Krusader. El focus es pot fer en un dels cinc llocs: el plafó esquerre o dret, la barra de menús, la línia d'ordres o l'emulador de terminal. El plafó que tingui el focus s'anomenarà el plafó actiu. Un plafó actiu es mantindrà actiu fins que l'altre plafó rebi el focus (és a dir, si el plafó esquerre estava actiu i feu clic a la línia d'ordres, llavors el plafó esquerre romandrà com el plafó actiu). Haureu de canviar deliberadament de plafó.

La forma més habitual de transferir el focus a un plafó específic és utilitzar el ratolí per a fer clic en aquest plafó. Però haureu de tenir en compte el següent:

- Si feu clic a la barra d'eines, la Barra de tecles de funció o la Barra d'estat no es canviarà el focus.

- Si premeu el botó Executa en el mode terminal a la línia d'ordres, no es transferirà el focus, de manera que haureu de fer clic a la línia d'entrada.

- Quan trieu un menú, la barra de menús rebrà el focus. El mantindrà fins que trieu una ordre -el focus tornarà al propietari anterior-.

Per descomptat, hi ha maneres d'utilitzar el teclat per a canviar el focus:

- La tecla Tab canviarà entre els plafons, si un dels plafons té el focus o girarà entre totes les ordres d'un menú, si està activa la barra de menús.

- La Ctrl+Down us portarà des del plafó actiu fins a la línia d'ordres o l'emulador de terminal, i la Ctrl+Up us tornarà des de la línia d'ordres al plafó actiu.

- La tecla Esc farà que el focus retorni a la barra de menús, si el té, al plafó anteriorment actiu.

- Si estàveu dins de l'emulador de terminal, podreu usar la tecla Tab o el ratolí per a navegar cap a un plafó actiu.

- Prement Alt+guió baix des de la barra de menús s'obrirà aquest menú (tret que aquesta combinació de tecles sigui una «tecla reservada», utilitzada per a una de les accions del Krusader).

### Seleccionar

### Nota

El Krusader ofereix quatre modes de selecció, per a no parlar de la barra Selecció ràpida, aquí només s'explica el mode de selecció del Krusader.

Seleccionar és una habilitat que haureu de dominar per a obtenir el màxim rendiment del Krusader. Atès que el plafó en arbre només permet seleccionar una carpeta a la vegada, aquest paràgraf explica principalment com seleccionar fitxers al plafó de llista.

Moure el cursor és fàcil. En fer clic esquerre sobre un fitxer o carpeta (aquí ens hi referim com a «elements») el seleccionarà. Aquests són alguns indicadors útils que faran que el Krusader fins i tot sigui més fàcil d'emprar (suposant que esteu utilitzant el mode de selecció del ratolí del Krusader):

- Les tecles Space i Ins canviaran la selecció del fitxer sota el cursor sense afectar la selecció d'altres fitxers/carpetes, el cursor anirà una posició cap avall.

- Fer clic esquerre sobre un fitxer seleccionarà, o desseleccionarà, tots els fitxers seleccionats prèviament.

- Ctrl+clic esquerre canviarà la selecció del fitxer sota el cursor sense afectar la selecció d'altres fitxers/carpetes.

- Maj+clic esquerre seleccionarà tots els elements entre l'anterior ubicació del cursor i la nova.

- Maj+Home ho seleccionarà tot per sobre del cursor (i ho desseleccionarà tot per sota del cursor, si estava seleccionat).

- Maj+End ho seleccionarà tot per sota del cursor (i ho desseleccionarà tot per sobre del cursor, si estava seleccionat).

- L'entrada «..» no és seleccionable.

- El menú Edita ofereix més maneres per a seleccionar els fitxers.

### Executar ordres

No hi ha molt a dir aquí, tot el que heu de fer és seleccionar alguns fitxers (si no ho feu, el Krusader operarà sobre el/s fitxer/s o carpeta/es que tinguin el focus), trieu una ordre des de la barra de menús o utilitzeu una drecera de teclat (o el menú del clic dret) i s'executarà l'ordre seleccionada. Vegeu també executar fitxers.

### Cerca ràpida

Aquesta característica farà una cerca ràpida per al nom de fitxer que hi ha al plafó de llista actiu.

Escriviu qualsevol (un caràcter) per a fer una cerca ràpida al plafó de llista actiu per a un fitxer que comenci per «qualsevol». S'obrirà un petit diàleg de cerca ràpida sota el plafó de llista actiu. Escriviu els primers caràcters del nom de fitxer desitjat (es permet més d'un caràcter), el cursor saltarà a aquest nom (si existeix), p. ex., escriviu «ab» per a cercar un fitxer que comenci per «ab». Les tecles Up/Down saltaran a la següent o anterior coincidència. Esc tancarà la línia de cerca ràpida. El cursor romandrà en l'últim fitxer trobat. La Cerca ràpida admet expressions regulars per a cercar fitxers.

### Nota

Si premeu Alt+qualsevol, s'executarà la drecera del lligam de tecla. Si no hi ha configurat cap lligam de tecla, la lletra restant qualsevol s'utilitzarà per a la cerca ràpida.

Utilitzeu la finestra Configuració de les dreceres (Arranjament → Configura les dreceres...).

### Filtre ràpid

Aquesta característica farà un filtratge ràpid per a la llista de fitxers que hi ha al plafó actiu.

Premeu Ctrl+I per a obrir la barra del Filtre ràpid. Escriviu qualsevol (un caràcter) per a filtrar des del plafó actiu tots els fitxers que no contenen «qualsevol» en el nom. Podeu utilitzar comodins per al filtratge. p. ex., utilitzeu «a*b» per a filtrar els fitxers que contenen «a» i «b» en els seus noms. El Filtre ràpid seguirà l'opció de configuració de majúscules i minúscules de la Cerca ràpida.

Prement Retorn en el mode Filtre ràpid s'establirà el focus al plafó, quan tinguin el focus el plafó o el Filtre ràpid, Esc tancarà el Filtre ràpid.

Per a canviar la drecera predeterminada del Filtre ràpid utilitzeu la finestra Configuració de les dreceres (Arranjament → Configura les dreceres...).

### Selecció ràpida

Aquesta característica farà una selecció ràpida per a la llista de fitxers que hi ha al plafó actiu.

Premeu Ctrl+Maj+S per a obrir la barra de la Selecció ràpida. Escriviu qualsevol (un caràcter) per a filtrar des del plafó actiu tots els fitxers que no contenen «qualsevol» en els noms. Podeu utilitzar comodins per al filtratge. p. ex., utilitzeu «a*b» per a filtrar els fitxers que contenen «a» i «b» en els seus noms. La Selecció ràpida seguirà l'opció de configuració de majúscules i minúscules de la Cerca ràpida.

Prement Retorn en el mode Selecció ràpida s'establirà el focus al plafó, quan tinguin el focus el plafó o la Selecció ràpida, Esc tancarà la Selecció ràpida.

Per a canviar la drecera predeterminada de la Selecció ràpida utilitzeu la finestra Configuració de les dreceres (Arranjament → Configura les dreceres...).

### Menú contextual

El Krusader té molts menús contextuals que permeten fer operacions ràpides amb el ratolí, normalment un clic dret obrirà el menú contextual (depenent de la configuració dels modes de selecció). Aquesta llista ofereix un resum dels menús contextuals més importants. Utilitzeu-lo per a descobrir les ordres disponibles.

- Barra d'eines principal (orientació, posició del text, mida de la icona)

- Plafó de llista sobre un fitxer o carpeta

- Línia d'ordres (desfés, enganxa, compleció del text...)

- Emulador de terminal (envia un senyal, lletra, historial...)

- Pestanyes de carpeta (nova, duplica, tanca)

- KruSearcher llista els fitxers com a resultat de la cerca (F3 Visualitza, F4 Edita)

- Gestor del muntatge (desmunta, dona format...)

- Llista els fitxers en sincronitzar les carpetes

- Accions d'usuari

- Les accions del clic dret del Konqueror es mostraran al Krusader

- Mostra/oculta les capçaleres de les columnes

- Adreces d'interès: habilita/inhabilita les adreces d'interès permanents

- ...

Gestió de fitxers bàsica
Gestió de fitxers bàsica

## Gestió de fitxers bàsica

### Executar fitxers

Només podreu executar fitxers al plafó de llista actiu. Per a executar només un fitxer, feu doble clic sobre seu o premeu Retorn quan es trobi a sota del cursor. El Krusader l'obrirà amb l'aplicació predeterminada per a aquest tipus de fitxer (imatge, fitxer de text...) o l'executarà (script, binari...). Si voleu utilitzar una altra aplicació per a obrir el fitxer, feu-hi clic amb el botó dret del ratolí sobre el fitxer i aneu al submenú Obre amb, el qual oferirà més opcions. El Krusader és compatible amb el gestor de fitxers predeterminat del Plasma per a tots els tipus de fitxer, excepte els arxius que s'obren dins del plafó del Krusader i no en una aplicació externa. Per a obtenir més detalls, vegeu la pàgina Arxius al Konfigurador.

### Copiar i moure

Figura 4.1. El diàleg Copia

Per a copiar o moure fitxers/carpetes, simplement seleccioneu-los i premeu F5 per a copiar o F6 per a moure'ls. El Krusader intentarà conservar el temps de modificació. Quan es copia una carpeta, el propietari es canviarà a l'usuari que el copia i el grup es canviarà al grup predeterminat de l'usuari. Quan es copia un fitxer, el propietari es canviarà a l'usuari que el copia i el grup es canviarà al grup predeterminat de l'usuari, conservant els permisos. El propietari, el grup i els permisos es conservaran quan es mogui el fitxer o la carpeta. Quan copieu o moveu fitxers/carpetes, apareixerà un diàleg que permetrà triar la destinació de l'operació. La destinació predeterminada serà la carpeta explorada en l'altre plafó. Si introduïu un URL parcial, el Krusader utilitzarà la carpeta del plafó actual com a URL base.

### Gestor de la cua

Les operacions de copiar, moure, empaquetar i desempaquetar es poden posar a la cua. Després de seleccionar copiar o moure, premeu F2 per a utilitzar-la. Després de seleccionar empaquetar o desempaquetar, premeu F2 per a utilitzar-la. O les dreceres directes: copia a la cua Maj+F5, mou a la cua Maj+F6. El Gestor de la cua realitzarà les accions una a una. Per exemple, si teniu una memòria USB (la qual és lenta) i voleu copiar 40 fitxers, és millor copiar-los un a un en comptes de copiar els 40 fitxers en paral·lel. Per això és important posar-ho a la cua. Si empaqueteu/desempaqueteu 40 fitxers en paral·lel, sobrecarregareu l'ordinador, però afegir-los a una cua serà molt més útil.

És possible canviar el Mode gestor de la cua per l'element de menú Arranjament → Mode de la cua de treballs.

### Suprimir -moure a la paperera del Plasma-

Suprimir fitxers/carpetes es fa seleccionant-los i prement F8 o Supr. De manera predeterminada es mouran a la paperera del Plasma. Podeu obrir la paperera del Plasma amb la icona de paperera que hi ha a la Barra d'eines principal o amb l'esclau KIO `trash:/`. Físicament, la paperera del Plasma es troba a `~/.local/share/Trash/` o `Paperera` a la subcarpeta de la carpeta d'inici de l'usuari, el qual es pot determinar utilitzant l'ordre `qtpaths --paths GenericDataLocation`. Ctrl+Supr suprimirà el fitxer permanentment. Un diàleg us demanarà la vostra confirmació i us avisarà quan suprimiu carpetes que no estan buides. Per descomptat, només es realitzaran les operacions que el sistema operatiu permeti fer -d'altra manera se us notificarà-. Si no voleu veure els diàlegs de confirmació, podeu inhabilitar-los a la pàgina Avançat del Konfigurador. Si ho establiu a suprimir els fitxers de forma permanent a la pàgina General del Konfigurador, les tecles F8 o Supr suprimiran de forma permanent els fitxers, mentre que la drecera Ctrl+Supr els mourà a la Paperera del Plasma.

### Compartir fitxers

El Shred ha estat eliminat del KDE 4 (com a conseqüència, també el Krusader 2 per al KDE 4). El motiu principal, probablement és que la trituració depèn del sistema de fitxers i, fins i tot, si se sobreescriu el fitxer 100 vegades, no serà segur, ja que finalment se suprimirà del disc. Citat des de les publicacions del KGpg: «la característica de triturar ha estat eliminada de la biblioteca del KDE. El KGpg ja no admetrà aquesta característica. Els sistemes de fitxers moderns utilitzen la periodització. Per tant, la funció de trituració ha estat implementada en el sistema de fitxers. No en el KGpg.» Però podeu utilitzar una Acció d'usuari de triturar adequada per al vostre sistema de fitxers. Però cal tenir en compte que si voleu estar 100% segur que serà impossible que algú pugui llegir un fitxer suprimit, haureu de destruir el maquinari del vostre disc dur...

### Reanomenar fitxers, crear carpetes i gestionar els enllaços

Canviar el nom del fitxer sota el cursor amb la tecla F2 o amb dos clics del ratolí. Si només cal canviar el nom del fitxer i no l'extensió, podeu configurar-ho a la pàgina General del Konfigurador. Crea una carpeta nova amb la tecla F7. Si feu clic dret sobre un fitxer normal, us donarà l'opció Gestió de l'enllaç → Enllaç simbòlic nou.... Un diàleg us demanarà que introduïu el nom per a l'enllaç simbòlic. Aquest enllaç simbòlic apuntarà al fitxer/carpeta en el qual heu fet clic dret. Si el fitxer en el qual heu fet clic dret a sobre és un enllaç simbòlic, també se us mostrarà l'opció Gestió de l'enllaç → Redirigeix l'enllaç..., la qual us permetrà canviar la destinació de l'enllaç.

### Visualitzar i editar fitxers

El KrViewer té el seu propi capítol.

Treballar amb arxius
Treballar amb arxius

## Treballar amb arxius

### Explorar els arxius

Els sistemes de fitxers virtuals (VFS) permeten explorar els arxius com si fossin una carpeta. Actualment, el Krusader admet els següents tipus d'arxius: ace, arj, bzip2, deb, gzip, iso, lha, rar, rpm, tar, xz, zip i 7-zip, i admet els següents arxius amb contrasenya: arj, ace, rar i zip. Les contrasenyes es poden emmagatzemar al KWallet. Cal tenir en compte que, primer s'ha de configurar correctament aquest suport d'arxius al Konfigurador. Per a obrir l'arxiu, utilitzeu Retorn, (doble) clic o la Right. El Krusader també admet arxius ocults, aquests són fitxers canviats de nom amb una extensió *incorrecta*, p. ex., l'OpenOffice® utilitza fitxers zip amb les següents extensions: `.odt`, `.sxw` i `.odw`. Retorn obrirà l'OpenOffice® i la Right obrirà l'arxiu. Un altre exemple és J2EE, on l'extensió `.jar` significa un arxiu zip. Des que el Krusader detecta automàticament els tipus d'arxius admesos, aquests s'obriran amb la Right encara que tinguin un altre tipus MIME. Cal tenir en compte que l'exploració dels arxius té algunes limitacions:

- No totes les funcions són compatibles amb tots els tipus d'arxiu. (és a dir: no podeu suprimir fitxers en arxius ace o rar).

- Els permisos que hi ha a dins de l'arxiu són els mateixos que tindreu per a l'arxiu.

- La línia d'ordres (si està visible) no us seguirà a l'interior de l'arxiu, sinó que indicarà la carpeta on es troba l'arxiu.

- Abans de realitzar qualsevol acció sobre fitxers/carpetes dins de l'arxiu, aquests s'hauran d'extreure. L'arxiu serà tornat a empaquetar quan ho deixeu o quan el Krusader detecti que han canviat els fitxers extrets.

- L'empaquetatge i desempaquetatge són «operacions de bloqueig» que mostren un diàleg de progrés. Tanmateix, això pot canviar en el futur, ja que tenim la intenció de crear més operacions en segon pla.

### Desempaquetar els fitxers

Hi ha 2 maneres d'extreure fitxers des dels arxius:

Si voleu desempaquetar tot un arxiu, aneu a la seva ubicació, seleccioneu-lo i seleccioneu Fitxer → Desempaqueta o Alt+Maj+U. El Krusader preguntarà a on posar els fitxers extrets. La ubicació predeterminada serà la carpeta del plafó inactiu. Si no cancel·leu l'operació, el Krusader intentarà desempaquetar tots els fitxers seleccionats al plafó inactiu.

Si només voleu extreure una part de l'arxiu, llavors exploreu l'arxiu i copieu els fitxers que voleu extreure a la nova ubicació tal com copieu els fitxers «normals». Cal tenir en compte que desempaquetar des d'un arxiu explorat triga més temps (es desempaqueta fitxer a fitxer) en comparació amb desempaquetar tot un arxiu amb el primer mètode. L'operació de desempaquetat es pot posar en una cua.

### Empaquetar els fitxers

Si voleu crear un arxiu nou, comenceu seleccionant els elements que voleu empaquetar al plafó actiu i seleccioneu Fitxer → Empaqueta... o Alt+Maj+P. Apareixerà un diàleg emergent que us indicarà que seleccioneu el nom i la ubicació de l'arxiu. Seleccioneu l'empaquetador des d'una de les extensions admeses per al nom de fitxer.

Per a afegir fitxers a un arxiu existent, obriu l'arxiu en un plafó i els fitxers que es copiaran a l'altre plafó, simplement copieu els fitxers a l'arxiu de la mateixa manera que copieu els fitxers en una carpeta «normal». L'operació de l'empaquetador es pot col·locar en una cua.

### Provar els arxius

El Krusader no gestionarà arxius malmesos, ja que pot resultar en pèrdua de les dades. Si rebeu un missatge d'error en obrir un arxiu o si sospiteu que hi ha quelcom incorrecte amb l'arxiu, podeu provar-lo abans d'usar-lo. Per a provar un arxiu, exploreu (navegueu) fins a la ubicació de l'arxiu i seleccioneu-lo. Seguidament seleccioneu Fitxer → Prova l'arxiu o Alt+E. El Krusader provarà el fitxer i informarà si l'arxiu ha superat o no la prova d'integritat dels fitxers.

Capítol 5. Funcions avançades
Funcions avançades

# Capítol 5. Funcions avançades

## Sistemes de fitxers virtuals (VFS)

Una característica OFM bàsica és VFS, una capa abstracta sobre tota mena d'informació arxivada (fitxers ZIP, servidors FTP, arxius TAR, sistemes de fitxers NFS, comparticions SAMBA, imatges ISO de CD/DVD, catàlegs RPM, etc.), la qual permet l'usuari accedeix a tota la informació en aquests tipus de sistemes de fitxers de forma transparent -igual que introduir una subcarpeta ordinària-. El Krusader admet diversos sistemes de fitxers virtuals:

- Connexions remotes VFS: proporciona la capacitat de treballar amb una sessió de connexió remota (FTP, NFS, Samba, FISH, SFTP) igual que amb els sistemes de fitxers locals. És perfecte per a operacions remotes complexes i gairebé tan potents com els clients remots IGU més independents.

- Arxiu VFS: permet explorar arxius en VFS ja com si es tractés d'una carpeta (ace, arj, bzip2, deb, gzip, iso, lha, rar, rpm, tar, zip i 7-zip).

- Cerca VFS: Transmet al quadre de llista col·loca el resultat de la cerca al VFS.

- Sincronitzador VFS: col·loca els resultats del sincronitzador al VFS.

Les accions que realitzeu sobre els fitxers al VFS es realitzaran als fitxers «reals». No només suprimireu els fitxers del VFS -els suprimireu del disc dur-. Limitacions: no podreu crear carpetes dins d'un VFS.

És possible mantenir l'estructura de la carpeta quan feu una còpia des d'una carpeta virtual a una carpeta no virtual, seleccionant la casella de selecció «Mantén l'estructura de la carpeta virtual» del diàleg de còpia. Imagineu-vos la següent carpeta virtual:

    $ file:/home/meu_inici/meu_dir1/meu_fitxer1

    $ file:/home/meu_inici/meu_dir1/meu_fitxer2

    $ file:/home/meu_inici/meu_dir2/meu_fitxer3

Seguiu aquests passos:

- aneu a la carpeta virtual i seleccioneu els fitxers

- seleccioneu una carpeta de destinació (no virtual!)

- premeu F5-> apareixerà el diàleg de còpia

- Marqueu Mantén l'estructura de la carpeta virtual

- Seleccioneu `/home/meu_inici/` per a l'URL base

- Es començarà la còpia prement D'acord

El resultat serà:

    $ dir_destinació/dir_meu1/fitxer_meu1

    $ dir_destinació/dir_meu1/fitxer_meu2

    $ dir_destinació/dir_meu2/fitxer_meu3

Comparar
Comparar

## Comparar

El Krusader disposa de diverses funcions per a comparar: Compara per contingut, Compara les carpetes i la funció compara del Sincronitzador.

### Comparar per contingut

Seleccioneu un fitxer a cada plafó i utilitzeu Fitxer → Compara per contingut.... El Krusader obrirà una eina gràfica externa de diferència que està configurada. Estan admeses el Kompare, KDiff3 i xxdiff.

### Comparar carpetes

Compara els fitxers de cada plafó utilitzant Edita → Compara les carpetes. De manera predeterminada, se seleccionaran els fitxers nous i els sols en cada plafó, aquest comportament es pot canviar al menú Configuració de la comparació.

### Nota

Els fitxers no són comparats per contingut, sinó només pels seus noms i dates.

Edita → Configuració de la comparació

  Configura la funció Compara les carpetes.

  - Selecciona els més nous i els desaparellats (omissió)

  - Selecciona els desaparellats

  - Selecciona els més nous

  - Selecciona els diferents i els desaparellats

  - Selecciona els diferents

Calcular l'espai ocupat
Calcular l'espai ocupat

## Calcular l'espai ocupat

Hi ha dues maneres de calcular l'espai ocupat de fitxers/carpetes.

- En prémer la drecera configurable per a Calcula l'espai ocupat sobre una carpeta sota el cursor, es calcularà a l'instant la mida ocupada.

- Per a calcular la quantitat d'espai al disc que ocupen els fitxers i carpetes seleccionats a la selecció del plafó actiu amb Edita → Calcula l'espai ocupat. Després d'un petit retard, es mostrarà un diàleg amb l'espai ocupat total i el nombre de fitxers i carpetes que heu seleccionat. L'espai ocupat per a cada carpeta seleccionada es mostrarà com si l'usuari acabés de prémer la drecera configurable sobre aquestes carpetes. Si el plafó actiu navega per un arxiu, els números s'aplicaran a la mida desempaquetada dels fitxers i carpetes seleccionats, i no a la mida comprimida. Després del càlcul, l'estat de la selecció canviarà i el cursor es mourà un pas cap avall.

S'admet el càlcul de l'espai ocupat sobre sistemes de fitxers remots.

### Nota

Portar a terme aquesta operació sobre un sistema de fitxers molt gran (milers de fitxers) pot trigar molt. Podeu cancel·lar el procés de càlcul en qualsevol moment si feu clic al botó Cancel·la.

Divisor del fitxer
Divisor del fitxer

## Divisor del fitxer

Aquesta funció divideix un fitxer (gran) en múltiples fitxers més petits, de manera que es puguin ubicar en suports més petits (p. ex., discs ZIP...) o enviar per correu electrònic. Els múltiples fitxers es podran combinar de nou per a recrear el fitxer original. Les funcions de divisió/combinació del Krusader i del Total Commander© són compatibles. Per a dividir un fitxer, trieu Fitxer → Divideix o Ctrl+P: s'obrirà un diàleg Divisió per a confirmar l'operació.

Si el nom del fitxer original és `foo`, llavors el nom dels fitxers més petits serà `foo.000, foo.001, foo.002`, etc. No hi ha límit teòric en el nombre de fitxers més petits, però es recomana limitar el nombre a un màxim de 1.023 fitxers. El Krusader crearà un fitxer `foo.crc`. Aquest fitxer contindrà el nom, la mida i la suma de verificació crc del fitxer original. És possible combinar el fitxer sense el fitxer `foo.crc`, però en aquest cas, el Krusader no podrà comprovar si el fitxer original s'ha recreat correctament.

Un exemple d'un fitxer `foo.crc`:

    filename=foo size=432998467868 crc32=21EB719A

Per a combinar els múltiples fitxers escollits, seleccioneu un fitxer parcial `foo.xxx` i escolliu Fitxer → Reajunta els fitxers... o Ctrl+B. La carpeta de destinació serà el plafó inactiu i es pot canviar. Els noms dels fitxers seran numerats en ordre ascendent: `foo.001, foo.002, foo.003`, etc. o tindran lletres en ordre ascendent: («`split `-b`` mètode_de_lletres») `fileaa, fileab, fileac` etc. Si el fitxer `foo.crc` es troba en la mateixa carpeta que els fitxers parcials, el Krusader utilitzarà aquest fitxer per a comprovar els errors del fitxer combinat.

Crear i comprovar la suma de verificació
Crear i comprovar la suma de verificació

## Crear i comprovar la suma de verificació

Fitxer → Crea una suma de verificació...: el Krusader comprovarà quines eines teniu i si aquestes permeten una operació recursiva (en cas de seleccionar carpetes), podeu generar una suma de verificació escollint un tipus per a la suma de verificació des de la llista (md5, sha, etc.). A continuació, podreu desar la suma de verificació a un fitxer, generalment anomenat `checksum.md5` o `checksum.sha1`.

Fitxer → Comprova la suma de verificació...: el Krusader comprovarà si teniu una eina que admeti el tipus de la suma de verificació que necessiteu (des del fitxer de suma de verificació especificat) i mostrarà els fitxers que han fallat amb la suma de verificació (si n'hi ha cap).

El sistema es resumeix a través de diferents mecanismes de suma de verificació i utilitats per a la suma de verificació. Actualment, s'admeten les següents sumes de verificació: md5, sha1, sha256, sha224, sha256, sha384, sha512, tiger, whirlpool, cfv i crc. Comproveu la configuració de les utilitats per a la suma de verificació abans d'utilitzar aquesta funció.

Enviar fitxers per correu electrònic
Enviar fitxers per correu electrònic

## Enviar fitxers per correu electrònic

Se selecciona un fitxer i utilitzeu el menú del clic dret → Envia per correu electrònic. Seleccionant aquesta opció s'obrirà una finestra nova del KMail amb aquest fitxer ja adjuntat. Simplement ompliu l'assumpte i el/s destinatari/s, i envieu-lo. Per descomptat, el KMail haurà d'estar adequadament configurat.

Perfils
Perfils

## Perfils

Amb els perfils, podeu desar i restaurar les opcions de configuració preferides. Diverses característiques per a admetre perfils, podeu tenir, p. ex., diferents perfils de plafó (treball, casa, connexions remotes, etc.), perfils de cerca, perfils del sincronitzador, etc.

### Perfils del plafó

Un perfil de plafó conté el següent: tots els camins de pestanya (esquerra o dreta), la pestanya actual (esquerra o dreta) i el plafó actiu (esquerra o dret). Tota aquesta informació s'emmagatzema al fitxer krusaderrc. Podeu tenir diversos perfils de plafó, p. ex. gestió de fitxers, gestió de l'FTP, casa, treball, etc. El perfil del plafó es pot desar i restaurar al menú Finestra. El perfil d'inici predeterminat s'utilitzarà en iniciar el Krusader, però podeu substituir-lo amb una opció de la línia d'ordres.

### Perfils de color

Els mapes de color es poden desar i restaurar amb els perfils de colors.

### Perfils dels lligams de tecla

Els mapes de teclat es poden desar i restaurar amb els perfils per als lligams de tecla.

### Perfils de cerca

Si realitzeu regularment la mateixa operació de cerca, podeu desar la configuració de la cerca (p. ex., fitxers inclosos, fitxers exclosos, etc.) en un perfil de cerca.

### Perfils del sincronitzador

Si realitzeu regularment la mateixa operació de sincronització, podeu desar la configuració de la sincronització en un perfil del sincronitzador.

Permisos de l'ACL
Permisos de l'ACL

## Permisos de l'ACL

Els permisos de l'ACL estan completament admesos quan s'utilitzen propietats, conservant els atributs i el sincronitzador. Per a visualitzar/modificar els permisos de l'ACL, seleccioneu un fitxer i utilitzeu el menú contextual: Propietats... → Permisos → Permisos avançats. A Copia/Mou, també es copiaran els permisos de l'ACL. El sincronitzador també mantindrà els permisos de l'ACL.

Capítol 6. Ordres del menú
Ordres del menú

# Capítol 6. Ordres del menú

## El menú Fitxer

Fitxer → Fitxer de text nou... (Maj+F4)

  Crea un fitxer de text nou a la carpeta actual, llevat que s'especifiqui una altra carpeta. Un cop creat el fitxer nou s'obrirà per a editar-lo.

Fitxer → Carpeta nova (F7)

  Crea una carpeta nova a la carpeta actual.

Fitxer → Enllaç simbòlic nou... (Alt+Ctrl+S)

  Crea un enllaç simbòlic cap al fitxer seleccionat.

Fitxer → Visualitza el fitxer (F3)

  Obre el fitxer seleccionat per a la seva visualització.

Fitxer → Edita el fitxer (F4)

  Obre el fitxer seleccionat per a editar-lo.

Fitxer → Copia a l'altre plafó (F5)

  Copia els fitxers o carpetes seleccionades a l'altre plafó.

Fitxer → Mou (F6)

  Obre un diàleg per a moure els fitxers o carpetes seleccionades a una ubicació específica.

Fitxer → Empaqueta... (Alt+Maj+P)

  Crea un arxiu nou de tots els fitxers i carpetes seleccionades en el plafó actiu.

Fitxer → Desempaqueta... (Alt+Maj+U)

  Desempaqueta tots els fitxers seleccionats en el plafó actiu.

Fitxer → Comprova l'arxiu (Alt+Maj+E)

  Prova l'arxiu per a la corrupció.

Fitxer → Compara per contingut...

  Compara els dos fitxers actuals per contingut -un de cada plafó mitjançant una utilitat gràfica de diff externa-. De manera predeterminada, s'utilitza el Kompare, però també podreu emprar, p. ex., xxdiff o KDiff3, canvieu-lo a la pàgina Dependències del Konfigurador.

Fitxer → Reanomena de forma massiva... (Maj+F2)

  Aquesta opció de menú inicia el Krename, un reanomenador per lots extern molt potent.

  Característiques del Krename

  - Reanomena una llista de fitxers basant-se en un conjunt d'expressions

  - Copia/mou una llista de fitxers a una altra carpeta

  - Converteix els noms de fitxer a majúscules/minúscules

  - Afegeix números als noms de fitxer

  - Cerca i substitueix parts del nom de fitxer

  - Reanomena els fitxers MP3/OGG Vorbis basant-se en les seves etiquetes ID3

  - Estableix les dates d'accés i de modificació

  - Canvia els permisos i el propietari del fitxer

  - Una API de connector que permet estendre amb les característiques del KRename

  - Reanomena les carpetes de manera recursiva

  - Funcionament dels KFilePlugins

  - Desfà el reanomenament

  - I molt més...

Fitxer → Crea una suma de verificació...

  Crea una suma de verificació del/s fitxer/s i/o carpeta/es.

Fitxer → Comprova la suma de verificació...

  Comprova la suma de verificació

Fitxer → Divideix el fitxer... (Ctrl+P)

  La funció divideix el fitxer permet dividir un fitxer en múltiples fitxers més petits, de manera que pugueu emmagatzemar-lo en diversos suports més petits (com disquets, unitats zip...) o enviar-los per correu electrònic.

Fitxer → Reajunta els fitxers... (Ctrl+B)

  La funció reajunta els fitxers permet combinar múltiples fitxers en un sol fitxer després d'amprar la funció divideix el fitxer.

Fitxer → Surt (Ctrl+Q)

  Tanca el Krusader i neteja la carpeta temporal, el mateix que prémer la tecla F10.

El menú Edita
El menú Edita

## El menú Edita

Edita → Retalla (Ctrl+X)

  Retalla els fitxers seleccionats al porta-retalls per a moure'ls a una altra ubicació.

Edita → Copia (Ctrl+C)

  Copia els fitxers seleccionats al porta-retalls per a moure'ls a una altra ubicació.

Edita → Enganxa (Ctrl+V)

  Enganxa els elements retallats o copiats anteriorment des del porta-retalls a la carpeta actual.

Edita → Suprimeix (F8)

  Suprimeix els fitxers seleccionats.

Edita → Selecciona un grup... (Ctrl++)

  Obre un diàleg que permetrà seleccionar fitxers en el plafó actiu. En el diàleg Cerca per, poseu els principals criteris de cerca. Introduïu un nom de fitxer, un comodí (`*.o.*`, `*.c` etc.) o ambdós -separats per un espai-. Quan s'empra `'text'`, el resultat serà el mateix que `'*text*'`. Podreu excloure fitxers de la cerca amb «'|'» (p. ex., `'*.cpp *.h | *.moc.cpp'`). Amb el gestor de perfils podreu gestionar les vostres seleccions per a un ús futur. Fer doble clic sobre un perfil és el mateix que introduir la selecció i prémer el botó D'acord. Més opcions per al diàleg Selecciona un grup s'expliquen en el diàleg de Cerca, les quals són bàsicament els mateixos diàlegs.

Edita → Desselecciona el grup... (Ctrl+-)

  El contrari de Selecciona un grup. Els fitxers que coincideixin amb el patró del plafó actiu seran desseleccionats.

Edita → Selecciona-ho tot (Alt++)

  Selecciona tots els fitxers en el plafó actiu. També podreu seleccionar totes les carpetes activant l'opció Selecciona automàticament les carpetes a la pàgina Plafó del Konfigurador.

Edita → Desselecciona-ho tot (Alt+-)

  Anul·la la selecció de tots els fitxers en el plafó actiu.

Edita → Inverteix la selecció (Alt+*)

  Inverteix l'estat de selecció de tots els fitxers en el plafó actiu (és a dir, els fitxers seleccionats no seran seleccionats i els fitxers sense seleccionar seran seleccionats).

Edita → Restaura la selecció

  Restaura l'estat de selecció previ dels elements sense seleccionar.

Edita → Cerca a la carpeta... (Ctrl+F)

  Alterna la funció de cerca ràpida del Krusader.

Edita → Compara les carpetes (Alt+Maj+C)

  Alterna la funció compara les carpetes del Krusader.

Edita → Configuració de la comparació

  Configura la funció Compara les carpetes.

  - Selecciona els més nous i els desaparellats (omissió)

  - Selecciona els desaparellats

  - Selecciona els més nous

  - Selecciona els diferents i els desaparellats

  - Selecciona els diferents

Edita → Calcula l'espai ocupat

  Calcula l'espai ocupat dels fitxers i carpetes, arxius i sistemes de fitxers remots.

Edita → Propietats... (Alt+Retorn)

  Obre el diàleg de propietats per al fitxer seleccionat. (KP es refereix al teclat numèric).

El menú Ves
El menú Ves

## El menú Ves

Ves → Amunt (Alt+Up)

  Navega cap a la carpeta superior del plafó actiu.

Ves → Enrere (Alt+Left)

  Navega cap a la carpeta anterior en el plafó actiu.

Ves → Endavant (Alt+Right)

  Navega cap a la següent carpeta visualitzada en el plafó actiu. Només esdevindrà disponible quan s'empri Ves → Enrere.

Ves → Inici (Alt+Home)

  Navega cap a la carpeta d'inici de l'usuari actual.

Ves → Arrel (Ctrl+Retrocés)

  Navega cap a la carpeta arrel del sistema.

Ves → URL populars... (Ctrl+Z)

  Mostra una llista de les carpetes vistes amb freqüència des de la qual podreu navegar fent doble clic.

Ves → Estableix un punt de retorn (Ctrl+Maj+J)

  Estableix la carpeta actual com un punt de «salt cap enrere». Per a navegar cap aquesta carpeta amb rapidesa, seleccioneu l'element de menú Ves → Punt de retorn.

Ves → Torna a un punt de retorn (Ctrl+J)

  Retorna al «punt de retorn» anterior.

El menú Visualitza
El menú Visualitza

## El menú Visualitza

L'acció en aquest submenú generalment afecta la sessió actual del Krusader. Si voleu fer canvis permanents, empreu la pàgina d'inici del Konfigurador.

Visualitza → Apropa

  Fa créixer l'escala de la vista.

Visualitza → Allunya

  Fa disminuir l'escala de la vista.

Visualitza → Zoom predeterminat

  Reinicia l'escala de la vista.

Visualitza → Vista detallada (Alt+Maj+D)

  Mostra els noms de fitxer, la mida del fitxer, la data i hora de creació i els seus atributs.

Visualitza → Vista breu (Alt+Maj+B)

  Mostra només els noms dels fitxers.

Visualitza → Mostra els fitxers ocults (Alt+.)

  Alterna l'opció per a mostrar els fitxers ocults en els plafons del Krusader.

Visualitza → Tots els fitxers (Maj+F10)

  Desactiva tots els filtres i mostra tots els fitxers.

Visualitza → A mida (Maj+F12)

  Permet posar un filtre a mida en el plafó del Krusader. Només es mostraran els fitxers que coincideixin amb els patrons i carpetes del filtratge. No oblideu desactivar el filtre a mida després del seu ús, o alguns fitxers podrien no ser visibles.

Visualitza → Mostra les vistes prèvies

  Si està marcada, mostrarà les vistes prèvies de tots els fitxers i carpetes en el plafó actiu.

Visualitza → Selecciona el joc de caràcters remot

  Selecciona el joc de caràcters remot per a les connexions remotes.

Visualitza → Torna a carregar (Ctrl+R)

  Actualitza el contingut del plafó actiu.

Visualitza → Desa la configuració com a predeterminada

  Permet desar la configuració de vista de la pestanya actual per a les noves instàncies d'aquest tipus de vista.

Visualitza → Aplica la configuració a la resta de pestanyes

  Permet aplicar la configuració de vista de la pestanya actual a les altres pestanyes.

El menú Accions d'usuari
El menú Accions d'usuari

## El menú Accions d'usuari

Aquí podreu afegir les vostres pròpies entrades de menú definint les vostres pròpies Accions d'usuari.

Accions d'usuari → Gestiona les accions d'usuari...

  Obre el gestor d'Accions d'usuari.

Accions d'usuari → Multimèdia → Posa a la cua de l'Amarok (Meta+A)

  Afegeix els elements seleccionats a la llista de reproducció de l'Amarok.

Accions d'usuari → Mostres → Plafons de mida igual (Ctrl+Alt)

  Estableix la relació entre els dos plafons al 50/50.

Accions d'usuari → Mostres → Edita com a administrador (Ctrl+E)

  Permet editar un fitxer amb el kwrite utilitzant els permisos d'administrador.

Accions d'usuari → Mostres → Munta (Ctrl+Alt+M)

  Munta un sistema de fitxers nou.

Accions d'usuari → Mostres → Copia l'element actual al porta-retalls (Ctrl+Alt+C)

  Copia el nom de l'element actual al porta-retalls.

Accions d'usuari → Sistema → Còpia de seguretat de l'actual (Meta+F5)

  Fa una còpia de seguretat del fitxer actual a la carpeta actual i pregunta a l'usuari pel nom nou del fitxer. De manera predeterminada, s'afegeix `.old` al nom del fitxer original.

Accions d'usuari → Interfície d'usuari → Ordena per nom (Meta+1)

  Quan aquesta acció està activada, la clau d'ordenació principal en el plafó del Krusader esdevindrà per nom de fitxer.

Accions d'usuari → Interfície d'usuari → Ordena per extensió (Meta+2)

  Quan aquesta acció està activada, la clau d'ordenació principal en el plafó del Krusader esdevindrà per extensió de fitxer (la part del nom de fitxer després de l'últim «.»). Això és útil per a agrupar els fitxers del mateix tipus.

Accions d'usuari → Interfície d'usuari → Ordena per mida (Meta+3)

  Quan aquesta acció està activada, la clau d'ordenació principal en el plafó del Krusader esdevindrà per la mida del fitxer. Això és útil per a determinar els fitxers més grans en una certa carpeta.

Accions d'usuari → Interfície d'usuari → Ordena per modificat (Meta+4)

  Quan aquesta acció està activada, la clau d'ordenació principal en el plafó del Krusader esdevindrà per la data de modificació. Això és útil per a trobar els fitxers en els quals hem treballat recentment.

El menú Eines
El menú Eines

## El menú Eines

Eines → Cerca... (Ctrl+S)

  Obre el KruSearcher -el mòdul de cerca del Krusader-.

Eines → Ubica... (Ctrl+Maj+L)

  Obre el frontal IGU per al «locate», per a cercar fitxers amb rapidesa.

Eines → Sincronitza les carpetes (Ctrl+Y)

  La funció sincronitzar les carpetes compara els plafons esquerre i dret i mostra les diferències entre ells. Després de la funció de comparació, podreu moure els fitxers/carpetes perquè puguin sincronitzar-se.

Eines → Gestor del muntatge... (Alt+/)

  Obre un submenú amb elements per a obrir el Gestor del muntatge o muntar/desmuntar diversos punts de muntatge.

Eines → Ús del disc... (Alt+Maj+S)

  Obre l'Ús del disc.

Eines → Connexió de xarxa nova (Ctrl+N)

  Obre el diàleg Connexió de xarxa nova per a iniciar una connexió FTP, SMB, FISH o SFTP amb un amfitrió remot. Si deixeu buits els camps nom d'usuari i contrasenya, s'iniciarà una sessió com a anònim. Podreu apuntar aquestes sessions remotes.

Eines → Desconnecta de la xarxa (Ctrl+Maj+D)

  Finalitza la connexió remota al plafó actiu i torna al camí del començament.

Eines → Inicia el terminal

  Obre una finestra de terminal a la carpeta predeterminada (generalment la vostra carpeta d'inici). Podreu triar la vostra aplicació de terminal preferida a la pàgina General del Konfigurador.

Eines → Inicia el Krusader en mode administrador (Alt+Maj+K)

  Inicia el Krusader en mode administrador a la mateixa ubicació. Aquest mode requereix el kdesu, si no està disponible o si preferiu, p. ex., el gksu quan empreu el GNOME, podreu canviar aquest comportament a la pàgina Dependències del Konfigurador.

  ### Atenció

  Aneu amb compte quan empreu el Krusader amb PRIVILEGIS d'ADMINISTRADOR (ROOT).

Eines → Buida la paperera

  Buida la paperera.

El menú Finestra
El menú Finestra

## El menú Finestra

Finestra → Pestanya nova (Ctrl+Maj+N)

  Obre una pestanya nova en el plafó actiu.

Finestra → Des/bloqueja els estris

  Bloqueja i després desbloqueja la pestanya actual en el plafó actiu.

Finestra → Duplica la pestanya actual (Ctrl+Alt+Maj+N)

  Obre una pestanya nova, la qual serà un duplicat de la pestanya activa en el plafó actiu.

Finestra → Mou la pestanya actual a l'altre costat (Ctrl+Maj+O)

  Mou la pestanya actual a l'altre costat de la finestra del Krusader.

Finestra → Tanca la pestanya actual (Ctrl+W)

  Tanca la pestanya actual en el plafó actiu. Aquesta ordre només estarà disponible si hi ha més d'una pestanya en el plafó actiu.

Finestra → Tanca les pestanyes inactives

  Tanca totes les pestanyes en el plafó actiu excepte l'activa.

Finestra → Tanca les pestanyes duplicades

  Tanca totes les pestanyes duplicades en el plafó actiu.

Finestra → Pestanya següent (Ctrl+.)

  Tanca la pestanya següent en el plafó actiu. Aquesta ordre només estarà disponible si hi ha més d'una pestanya en el plafó actiu.

Finestra → Pestanya anterior (Ctrl+,)

  Tanca la pestanya anterior en el plafó actiu. Aquesta ordre només estarà disponible si hi ha més d'una pestanya en el plafó actiu.

Finestra → Perfils (Alt+Maj+L)

  Obre un menú on es podran desar i restaurar els perfils del plafó.

Finestra → Intercanvia els plafons (Ctrl+U)

  El plafó esquerre es convertirà en el plafó dret i viceversa, només s'intercanviaran les pestanyes actuals.

Finestra → Intercanvia els costats (Ctrl+Maj+U)

  Tot el plafó esquerre es convertirà en el plafó dret i viceversa, només s'intercanviaran totes les pestanyes.

Finestra → Mode vertical (Ctrl+Alt+R)

  Alterna el plafó de llista entre els modes horitzontal i vertical.

Finestra → Alterna l'emulador de terminal a pantalla completa (Ctrl+Alt+F)

  Alterna el mode de pantalla completa de l'emulador de terminal. Aquesta opció només estarà disponible quan estigui activat Mostra l'emulador de terminal.

Finestra → Desa la posició

  Desa la mida i la posició actuals de la finestra principal del Krusader. Aquesta acció es pot automatitzar amb Desa l'última ubicació, mida i configuració dels plafons a la pàgina d'inici del Konfigurador.

El menú Arranjament
El menú Arranjament

## El menú Arranjament

Arranjament → Barres d'eines → Mostra la barra d'eines principal

  Si està marcada mostrarà la Barra d'eines principal.

Arranjament → Barres d'eines → Mostra la barra d'eines de treballs

  Si està marcada mostrarà la Barra d'eines de treballs.

Arranjament → Barres d'eines → Mostra la barra d'eines d'accions

  Si està marcada mostrarà la Barra d'eines d'accions.

Arranjament → Mostra la barra d'estat

  Si està marcada mostrarà la barra d'estat.

Arranjament → Mostra la barra tecles de funció

  Si està marcada mostrarà la barra tecles de funció.

Arranjament → Mostra Emulador de terminal (Ctrl+Alt+T)

  Si està marcada mostrarà l'emulador de terminal.

Arranjament → Mostra la línia d'ordres

  Si està marcada mostrarà la línia d'ordres.

Arranjament → Configuració del mode d'execució d'ordres

  Permet escollir el mode d'execució de l'ordre. Podreu triar entre una de les següents opcions.

  - Inicia i oblida: inicia l'execució i no espera el resultat.

  - Mostra la sortida estàndard i d'error per separat: mostra la sortida a la sortida estàndard i d'error estàndard en els plafons separats.

  - Mostra la sortida estàndard i d'error juntes: mostra la sortida a la sortida estàndard i d'error estàndard en un únic plafó (mode predeterminat).

  - Inicia en un terminal nou: executa l'ordre en una finestra de terminal nova.

  - Executa l'ordre en l'emulador de terminal incrustat: envia l'ordre a l'emulador de terminal incrustat.

Arranjament → Mode de la cua de treballs

  Alterna el mode Gestor de la cua. Si està marcada, en prémer F2 o el botó corresponent en el diàleg copia/mou, es començarà immediatament la feina, fins i tot si hi ha treballs en execució a la cua. Si no està marcada, el treball es col·locarà a la cua si la cua no es troba buida. Altrament, el treball s'iniciarà immediatament.

Arranjament → Configura les dreceres...

  Obre un diàleg que permetrà configurar els lligams de tecla del Krusader.

  Amb els botons Importa les dreceres i Exporta les dreceres podreu carregar i desar un perfil amb els lligams de tecla. Això permetrà al Krusader tenir el Total Commander©, Midnight Commander, foo_commander o els vostres lligams de tecla personalitzats. L'única limitació serà que els lligams de tecla globals del Plasma i alguns lligams de tecla del Krusader encara no es poden canviar, així com algunes característiques de foo-commander que no tenim o no necessitem. Els lligams de tecla s'emmagatzemen a `/usr/share/krusader`, el `foo.keymap.info` conté una descripció, `foo.keymap` és un fitxer «ini» que conté els lligams de tecla. Fins al Krusader-1.70.1 aquest era un fitxer binari, el Krusader és compatible amb les versions anteriors per tal d'importar aquest format binari heretat. Si hi ha un fitxer de text `*.keymap.info`, el Krusader el mostrarà, mostrant informació addicional sobre el fitxer amb lligams de tecla que s'ha carregat. Aquí tindreu l'oportunitat de sortir sense importar el fitxer amb lligams de tecla proposat.

  ### Suggeriment

  Es proporciona un fitxer amb els lligams de tecla del Total Commander©, pugeu les vostres perquè estiguin disponibles per a la comunitat del Krusader. Gràcies!

Arranjament → Configura les barres d'eines...

  Obre un diàleg que permet configurar la Barra d'eines principal o la Barra d'eines d'accions. Podreu afegir botons d'acció a les vostres Accions d'usuari preferides a la barra d'eines desitjada.

Arranjament → Configura el Krusader...

  Obre el Konfigurador -el centre de configuració del Krusader-.

El menú Ajuda
El menú Ajuda

## El menú Ajuda

De manera addicional, el Krusader té la configuració comuna al KDE i els elements del menú Ajuda. Per a obtenir més informació, llegiu la secció sobre El menú Ajuda en els Fonaments del KDE.

Capítol 7. Ordres del teclat
Ordres del teclat

# Capítol 7. Ordres del teclat

## Usar el teclat

En aquest capítol aprendreu a fer servir el teclat de manera efectiva, ja que la majoria de les operacions es poden realitzar més ràpidament amb el teclat que amb el ratolí. Prendrà algun temps aprendre els lligams de tecla, però dominar-los estalviarà molt de temps. Recordeu que el Krusader pot emprar perfils amb lligams de tecla per a canviar amb facilitat a altres configuracions, p. ex., d'altres comandants, o podreu crear els vostres propis lligams de tecla.

Després d'iniciar el Krusader, començarà l'acció del teclat. Utilitzeu Ctrl+L per a anar a la Barra d'eines de localització, des d'on podreu escriure la carpeta desitjada. Després amb Ctrl+Down, on us trobareu en l'emulador de terminal i podreu escriure qualsevol ordre que vulgueu, sempre que es mostri el terminal. Utilitzeu Ctrl+Up per a tornar al plafó actiu. Si voleu saltar a un fitxer o carpeta que comença amb `f`, simplement premeu f en el teclat per a utilitzar la barra de cerca. Utilitzeu la tecla Retorn per a executar el fitxer o per a obrir una carpeta que tingui el focus. Assegureu-vos de recordar les tecles de funció: F3 per a visualitzar, F4 per a editar, F5 per a copiar, Alt+Maj+U per a desempaquetar, etc.

També podreu realitzar diverses operacions amb les pestanyes de carpeta, incloses diverses operacions de selecció. I al final podreu tancar el Krusader amb F10.

Lligams de tecla
Lligams de tecla

## Lligams de tecla

La majoria dels lligams de tecla (dreceres) es poden configurar al menú Arranjament → Configura les dreceres..., si voleu utilitzar altres lligams de tecla en comptes dels predeterminats. Fins i tot podreu configurar més accions per a un lligam de tecla (per a les accions que de manera predeterminada no tinguin un lligam de tecla establert). Recordeu que alguns lligams de tecla no són lligams de tecla del Krusader (p. ex., els lligams de tecla del Plasma). Els lligams de tecla que empra de manera predeterminada el Krusader estan llistats a sota.

Tecles de funció (FN)

Aquests són els lligams de tecla de la Barra de tecles de funció. Aquests lligams de tecla són configurables des de la versió 1.51.

F1 | Ajuda
F2 | Reanomena els fitxers.
F3 | Visualitza els fitxers.
F4 | Edita els fitxers.
F5 | Copia els fitxers.
F6 | Mou els fitxers
F7 | Crea una carpeta nova.
F8 | Suprimeix els fitxers o els mou a la paperera.
F9 | Terminal.
F10 | Surt del Krusader.

Tecles Maj

Maj+F1 | Què és això?
Maj+F2 | Reanomena múltiple (Krename).
Maj+F3 | Escriviu un URL que voleu veure.
Maj+F4 | Edita un fitxer nou.
Maj+F5 | Copia a la cua.
Maj+F6 | Mou a la cua.
Maj+F10 | Visualitza tots els fitxers.
Maj+F12 | Visualitza els fitxers personalitzats.
Maj+Left | Canvia a la pestanya de carpeta esquerra.
Maj+Right | Canvia a la pestanya de carpeta dreta.

Tecles Alt

Alt++ | Ho selecciona tot.
Alt+- | Ho desselecciona tot.
Alt+* | Inverteix la selecció.
Alt+. | Mostra/Oculta els fitxers ocults (amb un punt al començament del nom).
Alt+/ | Gestor del muntatge.
Alt+` | Menú d'usuari
Alt+Home | Inici.
Alt+Retorn | Propietats.
Alt+Left | Adreces d'interès de l'esquerra.
Alt+Right | Adreces d'interès de la dreta.
Alt+Down | Barra lateral.
Alt+F1..F12 | Lligams de tecla estàndard (Plasma).

Tecles Alt+Maj

Alt+Maj+B | Vista breu
Alt+Maj+C | Compara les carpetes
Alt+Maj+D | Vista detallada
Alt+Maj+E | Comprova l'arxiu.
Alt+Maj+K | Inicia el Krusader en el mode administrador.
Alt+Maj+L | Perfils del plafó.
Alt+Maj+O | Sincronitza els plafons, també conegut com a «Botó igual (=)».
Alt+Maj+P | Empaqueta els fitxers.
Alt+Maj+Q | Gestor de la cua
Alt+Maj+S | Ús del disc.
Alt+Maj+U | Desempaqueta els fitxers.

Tecles Ctrl

Ctrl+B | Afegeix una adreça d'interès per a l'element actual.
Ctrl+D | Obre les adreces d'interès en el plafó actiu.
Ctrl+E | Edita un fitxer com a administrador (acció d'usuari predeterminada).
Ctrl+F | Obre la barra de Cerca ràpida.
Ctrl+H | Obre la llista de l'historial en el plafó actiu.
Ctrl+I | Obre la barra de Filtre ràpid.
Ctrl+J | Un punt de retorn similar al del Safari®.
Ctrl+L | Va a la Barra d'eines de localització (origen) com en el Firefox® i el Konqueror.
Ctrl+M | Obre la llista de suports.
Ctrl+N | Diàleg de Connexió de xarxa nova.
Ctrl+O | Selecciona el diàleg de carpetes per a obrir aquesta carpeta en el plafó.
Ctrl+P | Divideix el fitxer.
Ctrl+Q | Surt del Krusader.
Ctrl+R | Torna a carregar (actualitza) el plafó.
Ctrl+S | Cerca.
Ctrl+U | Intercanvia els plafons (no intercanvia totes les pestanyes de carpeta).
Ctrl+W | Tanca la pestanya actual.
Ctrl+Y | Sincronitza les carpetes.
Ctrl+Z | URL populars.
Ctrl++ | Selecciona un grup.
Ctrl+- | Desselecciona el grup.
Ctrl+/ | Obre la llista de l'historial de la línia d'ordres.
Ctrl+Down | Va des del plafó actiu a l'emulador de terminal/línia d'ordres.
Ctrl+Up | Va des de l'emulador de terminal/línia d'ordres al plafó actiu.
Ctrl+Up | Va des del plafó actiu a la Barra d'eines de localització.
Ctrl+Home | Salta a la carpeta d'inici.

Ctrl+Left o Right

Enfoca un fitxer o carpeta en el plafó esquerre, premeu Ctrl+Left i canviarà el plafó dret:

- sobre un fitxer: el plafó dret obtindrà el mateix camí que el plafó esquerre.

- sobre una carpeta: actualitzarà el plafó dret amb el contingut de la carpeta.

Per al plafó dret: premeu Ctrl+Right i canviarà el plafó esquerre.

Ctrl+Retrocés | Salta a la carpeta arrel.
Ctrl+PgUp | Puja una carpeta.
Ctrl+= | Va a la carpeta de l'altre plafó.
Ctrl+Retorn | Quan està obert el menú Suports es des/muntarà el dispositiu ressaltat.

Tecles Ctrl+Maj

Ctrl+Maj+D | Desconnecta la connexió remota.
Ctrl+Maj+J | Estableix un punt de retorn.
Ctrl+Maj+L | Frontal de la IGU del «locate».
Ctrl+Maj+O | Mou la pestanya actual a l'altre costat de la finestra.
Ctrl+Maj+S | Obre la barra de Selecció ràpida.
Ctrl+Maj+U | Intercanvia els costats (no intercanvia totes les pestanyes de carpeta).
Ctrl+Maj+Left | Obre la llista de suports esquerra.
Ctrl+Maj+Right | Obre la llista de suports dreta.
Ctrl+Maj+Up | Obre l'emulador de terminal, independentment, tant si es mostra o no la línia d'ordres.
Ctrl+Maj+Down | Tanca l'emulador de terminal, independentment, tant si es mostra o no la línia d'ordres.
Ctrl+Maj+PgUp | Mou a l'esquerra la pestanya actual.
Ctrl+Maj+PgDn | Mou la pestanya actual a la dreta.

Tecles Ctrl+Alt

Ctrl+Alt+E | Mostra/oculta el terminal incrustat.
Ctrl+Alt+M | Munta (acció d'usuari predeterminada).
Ctrl+Alt+N | Pestanya nova.
Ctrl+Alt+R | Alterna el plafó de llista entre els modes horitzontal i vertical.
Ctrl+Alt+S | Crea un enllaç simbòlic nou.
Ctrl+Alt+Left | Llista de l'historial de l'esquerra.
Ctrl+Alt+Right | Llista de l'historial de la dreta.
Ctrl+Alt+= | Mida del plafó igual (acció d'usuari predeterminada).
Ctrl+Alt+Maj+N | Duplica una pestanya.
Ctrl+Alt+Retorn | Obre la carpeta actual en una pestanya nova.

Tecles Ctrl generals

Ctrl+A | Ho selecciona tot.
Ctrl+PgDn | Mou a la part inferior en la carpeta actual.
Ctrl+F1..F12 | Lligams de tecla estàndard (Plasma).
Ctrl+Maj+F1..F12 | Lligams de tecla estàndard (Plasma).

Altres tecles

foo | Cerca ràpida, selecció ràpida o filtratge ràpid. Vegeu aquesta pàgina de configuració sobre com configurar el mode predeterminat.
Tab | Alterna entre els dos plafons
Retorn | Sobre un fitxer: obre/executa aquest fitxer Sobre un fitxer d'arxiu: explora l'arxiu com si fos una carpeta.
Esc | Farà que la barra de menús perdi el focus, si el té.
Suprimeix | Suprimeix (o mou a la paperera).
Ctrl+Supr | Alterna la supressió.
Space | Sobre un fitxer: alterna la selecció del fitxer a una posició cap avall sense afectar la selecció dels altres fitxers/carpetes.
Retrocés | Puja una carpeta.
Ins | Fa el mateix que la tecla Space i baixa una posició per a alternar al següent fitxer.
Menú | Menú del clic dret.
Home | El cursor salta a la part superior de la llista.
End | El cursor salta a l'últim fitxer en la llista.

Línia d'ordres

Lligams de tecla de la línia d'ordres.

Up i Down | Desplaça per les ordres anteriorment escrites.
Ctrl+/ | Obre la llista de l'historial de la línia d'ordres.
Ctrl+Up | Salta des de la línia d'ordres al plafó actiu.
Ctrl+Down | Salta des del plafó actiu a la línia d'ordres.
Ctrl+Retorn | Insereix el nom del fitxer/carpeta actual sense el camí a la posició actual de la línia d'ordres.
Ctrl+Maj+Retorn | Insereix el nom del fitxer/carpeta actual amb tot el camí a la posició actual de la línia d'ordres.

Emulador de terminal

Lligams de tecla de l'emulador de terminal.

Ctrl+F | Alterna entre l'emulador de terminal normal i a pantalla completa.
Ctrl+V | Insereix des del porta-retalls.
Ctrl+Up | Salta des de l'emulador de terminal en el plafó actiu si la línia d'ordres està oculta.
Ctrl+Down | Salta des del plafó actiu a l'emulador de terminal si la línia d'ordres està oculta.
Ctrl+Maj+Fletxa amunt/avall | Sempre enfoca/desenfoca l'emulador de terminal independentment de si es mostra o no la línia d'ordres.
Maj+Ins | Insereix des del porta-retalls.

Sincronitzador

Lligams de tecla del Sincronitzador.

Ctrl+W | Direcció invertida
Alt+Down | Exclou
Alt+Up | Restaura la tasca original.
Alt+Left | Copia a l'esquerra
Alt+Right | Copia a la dreta
Alt+Supr | Marca per a suprimir

Accions d'usuari predeterminades

Lligams de tecla predeterminats per a les Accions d'usuari proporcionades pel Krusader.

Ctrl+E | Edita un fitxer com a administrador.
Ctrl+Alt+C | Copia l'element actual al porta-retalls.
Ctrl+Alt+M | Munta un sistema de fitxers nou.
Ctrl+Alt+= | Plafons de la mateixa mida.
Meta+A | Posa a la cua de l'Amarok.
Meta+1 | Ordena per nom.
Meta+2 | Ordena per extensió.
Meta+3 | Ordena el plafó actiu per mida.
Meta+4 | Ordena per modificació.
Meta+F5 | Fa una còpia de seguretat del fitxer actual (acció d'usuari predeterminada).

Dreceres globals predeterminades

Les dreceres globals estan registrades al Plasma de KDE i es poden activar fins i tot quan el Krusader no és l'aplicació activada actual.

Meta+K | Posa la finestra principal al davant.

Altres lligams de tecla

- Seleccionar els fitxers

- KrViewer

- Ús del disc

- Frontal de la IGU del «locate»

- El mòdul Aparença i comportament habituals → Dreceres i gestos a l'Arranjament del sistema del Plasma.

- Lligams de tecla configurables de les Accions d'usuari.

Capítol 8. Ordres del ratolí
Ordres del ratolí

# Capítol 8. Ordres del ratolí

## Ús del ratolí

En aquest capítol, us guiarem a utilitzar el Krusader amb eficàcia amb un ratolí i per a configurar els gestos del ratolí a través del KHotKeys. Simplement fent clic al ratolí podreu seleccionar diferents seccions del Krusader. Un altre capítol descriu els modes de selecció i com podeu configurar-los: Mode de selecció

Capítol 9. Eines del Krusader
Eines del Krusader

# Capítol 9. Eines del Krusader

## BookMan: Organitza les vostres adreces d'interès

El BookMan és l'eina per a adreces d'interès del Krusader per a crear adreces d'interès de les carpetes, URL locals i remots, per a tornar-hi després fent clic al botó. El menú del BookMan es divideix en quatre seccions:

- Les adreces d'interès personals

- URL populars

- Adreces d'interès permanents

- Gestiona les adreces d'interès

### Nota

Podeu crear una adreça d'interès a dins d'un sistema de fitxers remot (FTP o SAMBA) i, més tard, utilitzar l'adreça d'interès per a connectar-vos ràpidament amb la màquina remota, però no podeu crear una adreça d'interès a dins d'un arxiu.

Figura 9.1. El menú Adreces d'interès

### Usar les adreces d'interès

Normalment, feu clic al botó BookMan II (el botó més a la dreta de la barra d'adreces a la part superior del plafó actiu) quan us trobeu a la carpeta de destinació. Per exemple, per a crear l'adreça d'interès `/usr/tmp`, navegueu amb el Krusader navegarà fins allà i feu clic al botó BookMan II i seleccioneu Adreça d'interès actual. Quan aparegui el diàleg Afegeix una adreça d'interès, la línia de l'URL dirà `/usr/tmp`. El Nom és per al nom que voleu donar a l'adreça d'interès (p. ex., carpeta temporal). Les tecles ràpides estan admeses si afegiu `&` al nom de l'adreça d'interès, p. ex., `&sourceforge, &home, down&loads`, etc., de manera que pugueu cridar ràpidament al nom de l'adreça d'interès amb Alt+qualsevol. Si afegiu l'adreça d'interès sense introduir un nom, el nom de les adreces d'interès serà el mateix que el del seu objectiu. L'URL és on apunta l'adreça d'interès. Crea a, crea les carpetes per a les adreces d'interès per tal d'organitzar-les.

Per a utilitzar les adreces d'interès, feu clic al botó BookMan II i seleccioneu una adreça d'interès. També podeu utilitzar els lligams de tecla: Ctrl+B per a l'adreça d'interès de l'element actual, Alt+fletxa dreta/esquerra per a obrir la llista d'adreces d'interès del plafó dret/esquerre i Ctrl+D per a obrir les adreces d'interès del plafó actiu. Des del menú contextual de l'adreça d'interès (feu clic amb el botó dret del ratolí), podreu obrir-la en una pestanya nova de carpeta.

Hi ha una barra de cerca ràpida a la part superior del menú BookMan II.

### Nota

La barra de cerca sempre serà visible al menú d'adreces d'interès si marqueu l'element corresponent a la pàgina Plafó del Konfigurador.

A sota hi ha les regles per a gestionar les adreces d'interès:

- Només cal escriure lletres per a cercar: les adreces d'interès coincidiran pel prefix del nom

- Si les múltiples adreces d'interès coincideixen amb el prefix, llavors es ressaltaran i la primera estarà seleccionada: premeu Retorn per a activar l'adreça d'interès

- Una vegada coincideixi una única adreça d'interès, s'activarà immediatament. Això és quan escriviu `«h»` i només una adreça d'interès hi comença, s'executarà immediatament -no caldrà prémer Retorn-

- Els acceleradors només funcionaran si la tecla és la primera

- S'admet Retrocés

- La cerca no distingeix majúscules i minúscules, tret que escriviu una lletra en majúscula. Això seria que escrivint `HamBurglar` només coincidirà amb `HamBurglar`, però no amb `hamburglar` o `Hamburglar`.

- La barra de cerca és intencionadament un camp de només lectura

### Gestionar les contrasenyes

Un dels avantatges del Gestor d'adreces d'interès és que les contrasenyes es desaran emprant els serveis del Plasma -on p. ex., es desen les vostres contrasenyes del Konqueror/KMail-. Si teniu una cartera, el Plasma hi desarà les contrasenyes. En fer clic a les adreces d'interès, s'obrirà un diàleg demanant-vos pel vostre nom d'usuari i contrasenya. Proporcioneu-los i feu clic a Desa la contrasenya. Les contrasenyes i els noms d'usuari es desaran de manera segura a la cartera del Plasma (assegureu-vos que la distro la té habilitada). L'inconvenient és que si el sistema s'ha reinstal·lat i no feu una còpia de seguretat de les contrasenyes a la cartera i del fitxer d'adreces d'interès del Krusader es perdrà quelcom.

### URL populars

El submenú URL populars manté persistents els URL més visitats (local o remot). Aquest submenú mostra els 15 URL principals més populars, ordenats per rànquing, de manera que el primer URL serà el més popular. Això és més fàcil per a quan necessiteu visitar sovint un URL, però no voleu crear adreces d'interès, serveix com a una llista d'adreces d'interès temporals per als enllaços més visitats. La Cerca ràpida als URL populars és una manera ràpida de navegar/seleccionar els URL populars:

- Obriu els URL populars o utilitzeu Ctrl+Z

- Escriviu algunes lletres per a restringir la cerca

- Premeu Retorn (anireu a l'URL de la llista)

### Adreces d'interès permanents

Aquestes són les adreces d'interès codificades al menú superior de les adreces d'interès. No és necessari que es desin al fitxer. Amb el menú contextual, podreu habilitar/inhabilitar aquestes adreces d'interès permanents. Hi ha disponibles les següents adreces d'interès permanents:

- La Paperera utilitza el protocol `trash:/` del Plasma.

- La Xarxa local utilitza el protocol `remote:/` del Plasma.

- El Sistema de fitxers virtual Sistemes de fitxers virtuals (VFS) `virt:/` no és una carpeta virtual, sinó un contenidor per als URL de diferents sistemes de fitxers. S'utilitza, p. ex., per a la característica Transmet al quadre de llista del mòdul de cerca i del sincronitzador. La Barra d'eines de localització mostrarà, p. ex., `virt:/Resultat de la cerca 1` o `virt:/Resultat de la sincronització 1`.

- Torna a un punt de retorn o Ctrl+J retorna a la vostra posició inicial quan heu creat una pestanya nova a la finestra del plafó. Aquesta característica és molt útil si entreu en un arbre de carpetes, llavors podreu retornar amb una acció al punt de partida. Amb Estableix un punt de retorn o Ctrl+Maj+J establireu la carpeta actual com a un punt de retorn.

### Gestionar les adreces d'interès

Per a editar i organitzar les vostres adreces d'interès, feu clic al botó BookMan II i seleccioneu Gestiona les adreces d'interès, es mostrarà el KeditBookmarks. Aquí és on podreu editar/eliminar i reordenar les adreces d'interès. El KeditBookmarks és un editor d'adreces d'interès per al Konqueror, Krusader i altres aplicacions, el qual utilitza l'estàndard XBEL per al format de les adreces d'interès. Les adreces d'interès s'emmagatzemaran a `~/.local/share/krusader/krbookmarks.xml`.

### Nota

La carpeta predeterminada per al fitxer de les adreces d'interès `krusader/krbookmarks.xml` és `~/.local/share`. Podeu determinar la carpeta necessària al vostre sistema utilitzant l'ordre `qtpaths --paths GenericDataLocation` al terminal.

Aquest fitxer local només existirà si heu editat les adreces d'interès del Krusader. Es crearà després de la primera execució del KeditBookmarks des del Krusader.

Les adreces d'interès predeterminades del sistema s'emmagatzemen al fitxer `kfileplaces/bookmarks.xml` a la carpeta que es pot determinar mitjançant l'ordre `qtpaths --paths GenericDataLocation`.

El KeditBookmarks és fàcil d'emprar, tanmateix, si necessiteu més informació, llegiu el Manual de L'editor de les adreces d'interès.

Figura 9.2. El gestor de les adreces d'interès KeditBookmarks

### Adreces d'interès com a botons d'acció a la barra d'eines

Les adreces d'interès es poden col·locar com a botons a la Barra d'eines principal o a la Barra d'eines d'accions. Fins i tot podreu crear un lligam de tecla:

- Creeu les vostres adreces d'interès.

- Si voleu, creeu lligams de tecla per a les adreces d'interès a la finestra Configuració de les dreceres (Arranjament → Configura les dreceres...).

- Afegiu les adreces d'interès com a botons d'acció a la finestra Barra d'eines principal o la Barra d'eines d'accions amb la finestra Configuració de les barres d'eines (Arranjament → Configura les barres d'eines...).

Ús del disc
Ús del disc

## Ús del disc

L'ús del disc es basa en el codi del Filelight. L'ús del disc mostra com s'utilitza l'espai al disc amb una representació gràfica del vostre sistema de fitxers. Hi ha disponibles les següents presentacions:

- Mostra la línia

- Vista detallada

- La vista del Filelight: com un conjunt d'anells segmentats concèntrics

Trieu Eines → Ús del disc... o Alt+Maj+S per a iniciar aquesta característica en una finestra independent o obrir-la a l'interior de la barra lateral.

Lligams de tecla d'ús de disc, menú del clic dret.

- Supr: suprimeix

- Ctrl+E: exclou

- Maj+Up: puja una carpeta

- Ctrl+N: cerca nova

- Ctrl+R: actualitza

- Ctrl+I: inclou-ho tot

- Maj+Down: avança dins

- El menú Visualitza:

  - Ctrl+L: vista de la línia

  - Ctrl+D: vista detallada

  - Ctrl+F: vista del Filelight

  - Maj+Right: vista següent

  - Maj+Left: vista anterior

KruSearcher: troba el que esteu cercant
KruSearcher: troba el que esteu cercant

## KruSearcher: troba el que esteu cercant

Us donem la benvinguda al poderós mòdul de cerca del Krusader, anomenat KruSearcher. És l'eina més capaç (que coneixem) per a Linux®, ja que permet moltes formes diferents de trobar ràpidament el fitxer que esteu cercant. La funció de cerca també està disponible sobre els sistemes de fitxers remots. Es divideix en dos nivells, el general i l'avançat. Donem una ullada a la pàgina General.

Figura 9.3. Cerca general

La pàgina es divideix en quatre parts: part superior (cerca), part inferior -anomenada Amb el text-, part esquerra -anomenada Cerca a- i la part dreta que s'anomena No cerquis a. Òbviament, cada part maneja diferents aspectes de la cerca. Mirem-ho de prop.

Part de dalt:

- Amb el text: aquí s'introdueixen els principals criteris de la cerca. Podeu introduir un nom de fitxer, un comodí (`*.o.*`, `*.c`, etc.) o ambdós, separats per un espai. Si escriviu «`text`», el resultat serà el mateix que «`*text*`». Podreu excloure fitxers de la cerca amb «|» (p. ex., «`*.cpp *.h | *.moc.cpp`»). Feu servir cometes per als noms que contenen espais. El filtre «Fitxers de programa» cercarà aquells fitxers/carpetes on el nom és `Fitxers de programa`. Després de fer clic es mostrarà una llista desplegable amb la fletxa cap avall a la dreta, la qual us permetrà triar alguns dels vostres criteris introduïts anteriorment.

  ### Nota

  És possible editar la llista de suggeriments per al camp Cerca per. Si no us agraden alguns dels seus elements, simplement seleccioneu-los i premeu Maj+Supr i aquest suggeriment inútil s'eliminarà. També podreu utilitzar les tecles de fletxa per a veure tot l'historial al camp Cerca per i eliminar les entrades innecessàries.

- Distingeix entre majúscules i minúscules: desmarcant-la es permet cercar entre majúscules i minúscules (és a dir: `*.c` s'interpreta com a `*.c` i `*.C`).

- De tipus: aquest quadre permet cercar un fitxer no només pel seu nom, sinó també pel seu tipus MIME. Per exemple, podreu cercar tots els fitxers d'àudio on el nom comença amb B. En general, aquesta opció està de manera predeterminada establerta a «Tots els fitxers», però podeu triar cercar arxius, carpetes, imatges, fitxers de text, vídeos i fitxers d'àudio.

Part esquerra i dreta:

- Cerca a i No cerquis a: amb aquestes dues parts, podreu especificar una cerca exactament de la manera que vulgueu. Per exemple, és possible que vulgueu cercar un fitxer en tot el sistema de fitxers (començant amb `/`), però no voleu cercar dins de `/mnt`. Tot el que heu de fer és escriure `/` en el quadre Cerca a i escriure `/mnt` en el quadre No cerquis a. Si voleu introduir més d'una carpeta en un dels quadres de llista, simplement escriviu el nom i premeu Retorn. El nom de la carpeta es copiarà al quadre de llista més gran i podreu introduir un altre nom.

  ### Nota

  La línia d'entrada té una característica de compleció automàtica, la qual correspon a la configuració global del Plasma. Si ho voleu, podreu fer clic sobre la icona de la carpeta i explorar la carpeta que voleu afegir.

  ### Nota

  És possible definir els fitxers i carpetes que es filtraran del resultat de la cerca utilitzant el camp d'entrada Exclou els noms de les carpetes a la part inferior del quadre No cerquis a.

  Els elements a la llista de filtratge hauran d'estar separats per espais.

  Els espais en els elements de la llista de filtratge es poden escapar o posar entre cometes. Exemple: `.git "target build" build\ krusader`

Part de baix:

- Text: introduir text aquí farà que el Krusader el cerqui dins dels fitxers (grep). D'aquesta manera, podreu cercar a tots els fitxers de capçalera (`*.h`), el qual inclourà la paraula «testing 123».

- Alterna l'Exp.reg.: alterna el mode de les expressions regulars. Una llista desplegable que es mostra després de fer clic a la fletxa cap avall de la dreta, permet introduir els símbols especials.

- Codificació: permet escollir la codificació del text.

- Cerca paraules senceres: permet especificar que s'haurà de trobar una coincidència completa (lletres i longitud).

- Distingeix entre majúscules/minúscules: es refereix al text que se cerca o la frase exacta que heu introduït.

- Cerca en les subcarpetes: realitzeu una cerca recursiva i submergiu-vos en cada carpeta en el camí.

- Cerca dins els arxius: El Krusader cercarà els fitxers dins de cada arxiu admès. De tota manera, això comporta més temps fer-ho.

  ### Nota

  Marcant aquesta casella de selecció, notareu que ja no podreu fer grep dins dels fitxers. Això es fa, ja que mirar dins dels fitxers arxivats obliga al Krusader a extreure'ls, el qual resulta en una cerca extremadament lenta.

- Segueix els enllaços: si està marcada, el Krusader seguirà els enllaços suaus durant la cerca.

- Perfils: si heu de realitzar regularment la mateixa operació de cerca, podeu desar la configuració de la cerca, p. ex., inclou els fitxers, exclou els arxius, etc. Premeu el botó «perfil» i podreu afegir/carregar/desar/eliminar els perfils de cerca.

- Consulta al porta-retalls: si està marcada, el Krusader posarà el text de cerca al porta-retalls quan s'obri un fitxer trobat.

La captura de pantalla anterior mostra una cerca de tots els fitxers que acaben amb `c, cpp` o `h` i inclou la cadena «`testing 123`». El Krusader cercarà a `/root, /opt, /bin` i `/usr`, però no a `/usr/lib` i `/usr/share`.

En fer clic al botó Cerca començarà la cerca i es mostrarà la pàgina amb el resultat. Durant la cerca, podreu prémer el botó Atura per a aturar la cerca. El botó Tanca no estarà operatiu durant una cerca, de manera que primer haureu d'aturar la cerca i després tancar la finestra. Quan es troba un resultat, fent-hi doble clic portarà el plafó actiu del Krusader al punt on es troben els fitxers trobats, però no tancarà la finestra de cerca, de manera que podreu fer clic en un resultat diferent.

De vegades, es necessita limitar la cerca encara més. El KruSearcher permet una cerca molt més fina, i per això, vegem la pàgina Avançat...

Figura 9.4. Cerca avançada

Aquesta captura de pantalla mostra una cerca de fitxers on la mida està entre 10 KiB i 150 KiB, els quals van ser modificats entre el 10 d'octubre i l'1 de novembre, pertanyen a qualsevol usuari del grup «nobody», i els pot llegir i escriure qualsevol persona d'aquest grup, però són de lectura per a tothom.

La pàgina Avançat es divideix en tres parts: mida, data i propietari.

Mida

Permet escollir l'interval de la mida del fitxer que esteu cercant. En marcar les caselles de selecció, podreu cercar un fitxer que sigui més gran que XXX bytes (o kB, MB), més petit que XXX bytes o, en marcar ambdues, cercar un fitxer en el qual la mida sigui més gran que XXX però més petit que YYY.

Data

Aquesta part ofereix tres formes diferents de definir un criteri de la data:

- Modificat entre: permet introduir dues dates. El Krusader cercarà fitxers amb una data de modificació entre la primera i la segona, inclusivament.

  ### Nota

  Podeu fer clic sobre la icona de data (prop dels quadres d'entrada) per a obrir una finestra de data estàndard -la qual permet navegar amb facilitat pel calendari i cercar la data desitjada-. En fer clic sobre una data, es tancarà la finestra i la data apareixerà en el quadre d'entrada.

- No modificat després de: en triar aquesta opció, el Krusader cercarà fitxers que NO s'han modificat després d'una data determinada, el qual és el mateix que cercar fitxers anteriors a aquesta data.

- Modificat en els últims/No modificat en els últims: en aquests quadres d'entrada, no s'introdueix una data sinó un número. Aquest representarà els dies/setmanes/mesos (tal com es va triar en l'anterior llista desplegable). En introduir el número 5 en el quadre d'entrada superior, el Krusader cercarà els fitxers que s'hagin modificat en els últims 5 dies. En introduir el número 2 en el quadre d'entrada inferior, el Krusader cercarà els fitxers que NO hagin canviat en els últims 2 dies. La combinació de tots dos resultats en una cerca de fitxers que s'han modificat en els últims 5 dies, però NO en els últims 2 dies.

Propietari

- Pertany a l'usuari/grup: en marcar cadascuna de les corresponents caselles de selecció, podreu cercar fitxers que pertanyin a un determinat usuari i/o grup. La llista desplegable llistarà tots els noms d'usuari i grups en el sistema, seleccioneu un i continueu.

- Permisos: estan dividits entre propietari, grup i tot, permet triar certs permisos per al fitxer. Podreu triar especificar permisos per al propietari, el grup, tots o qualsevol combinació. El signe d'interrogació (?) és un comodí -el qual vol dir que és vàlid qualsevol permís-.

### Nota

Per a aclarir, la captura de pantalla anterior (la part del propietari) descriu una cerca de fitxers que pertanyen a qualsevol usuari del grup «users», són de lectura, escriptura però no executables per a cap usuari del grup, són de lectura però no d'escriptura o executables per a la resta del món i té permisos desconeguts per al seu propietari.

Resultats

En fer clic al botó Cerca per a començar la cerca i obrir la finestra Resultats. Aquí veureu el progrés i el resultat de l'acció de cerca. Si ho voleu, podreu aturar l'acció de cerca actual amb el botó Atura. A la llista de resultats, seleccioneu el fitxer i utilitzeu F3/ F4 per a visualitzar/editar o utilitzeu el menú del clic dret. Quan feu clic sobre un element trobat, la carpeta del plafó actiu canviarà si l'element seleccionat no es troba sota la carpeta a la secció actual. La finestra de resultats admet arrossegar elements a altres finestres i copiar al porta-retalls (Ctrl+C). Quan tanqueu la finestra del KruSearcher, l'element seleccionat se seleccionarà en el plafó actiu.

Transmet al quadre de llista

Quan feu clic al botó Transmet al quadre de llista una vegada es mostren els resultats, el Krusader sol·licitarà un Nom de consulta, aquest nom s'utilitzarà a la pestanya Resultats en el Plafó de llista que conté el resultat de la cerca. Podreu fer el que vulgueu en els fitxers a la pestanya nova. La Barra d'eines de localització mostrarà, p. ex., `virt:/Search results 1`.

### Avís

Els fitxers en la pestanya Resultats en realitat són els fitxers originals. Si elimineu un fitxer, S'eliminarà de veres!

KrViewer: visualitzador/editor intern del Krusader
KrViewer: visualitzador/editor intern del Krusader

## KrViewer: visualitzador/editor intern del Krusader

En prémer Retorn sobre un fitxer seleccionat, s'obrirà amb l'aplicació associada. L'editor-visualitzador té pestanyes, configureu-lo a la pàgina General del Konfigurador.

### Visualitzador

Per a visualitzar un fitxer el més ràpid possible segons el seu tipus, simplement poseu-lo sota el cursor i premeu F3. El visualitzador intern del Krusader en realitat forma part del Konqueror, el qual bàsicament pot visualitzar cada tipus de fitxer visible pel Konqueror (p. ex., mostrar imatges, reproduir música, mostrar el contingut d'un arxiu). Aquest s'anomena «Visualitzador genèric», per al qual haureu de configurar els tipus MIME.

El visualitzador treballa de la manera següent:

- Intenta visualitzar el fitxer amb el «Visualitzador genèric».

- Quan no es pot determinar el tipus de fitxer (tipus MIME) o quan un fitxer (p. ex., un binari) no té una acció associada, s'inhabilitarà el «visualitzador genèric». El fitxer serà tractat com un fitxer de text, el qual és el «Visualitzador de text».

- L'usuari pot canviar en el menú KrViewer entre: «Visualitzador genèric» (si està disponible), «Visualitzador de text» i «Visualitzador hexadecimal».

Podreu configurar el mode predeterminat del visualitzador a la pàgina General del Konfigurador.

Maj+F3 visualitza un URL sota demanda, p. ex.:

- `man:/` visualitza les pàgines man.

- `man:/`krusader`` visualitza la pàgina man del Krusader.

- `info:/` visualitza les pàgines info.

- `https://`krusader.org`` visualitza una pàgina web.

- `ftp://`ftp.kde.org/pub/kde/`` visualitza un servidor FTP.

- `sftp://`sftp.foo/`` visualitza un servidor FTP segur.

- `file:/`home/emelina`` visualitza la carpeta d'inici de l'Emelina.

- `tar:/`home/quim/arxiu.tar.gz/`` obre el contingut de l'arxiu `tar.gz` a la finestra de l'explorador.

El KrViewer pot tenir els següents menús: Fitxer, Edita, Visualitza, Arranjament i Krviewer, depenent del tipus de fitxer que es vegi. Això es debat a la secció Editor. El visualitzador intern pot seguir enllaços a pàgines HTML. Amb Ctrl+Maj+E, el visualitzador pot iniciar l'editor intern del Krusader (el qual és bàsicament la mateixa aplicació).

### Nota

El visualitzador incrustat no l'escrivim nosaltres, se subministra a través dels Frameworks del KDE i els esclaus KIO. No podem i no volem canviar-lo, l'ús d'aquestes biblioteques redueix la quantitat de codi escrit. D'aquesta manera no hem de reinventar la roda ;-)

### Editor

L'editor intern del Krusader té gairebé tot el que podeu esperar d'un editor. L'edició és similar a la visualització però amb la tecla F4. L'editor predeterminat és l'editor intern del Krusader. Si preferiu utilitzar un editor extern, Podreu canviar l'editor predeterminat a la pàgina General del Konfigurador.

### Suggeriment

Quan utilitzeu l'editor intern del Krusader per primera vegada, es recomana mirar cada secció en el menú Arranjament i configureu-les de la manera que vulgueu.

### Resum del menú

Hi ha diferents menús i elements de menú en el mode senzill i avançat. El mode avançat s'habilita marcant l'opció Activa el mode d'usuari poderós (mode KDE 3) a la pàgina Aparença en la configuració del Krusader.

#### El menú Fitxer

Fitxer → Desa (Ctrl+S)

  Desa el document actual. Si ja s'havia desat anteriorment aquest document, sobreescriurà l'anterior sense preguntar a l'usuari. Si és la primera vegada que es desa, apareixerà el diàleg (que es descriu tot seguit) desar com.

Fitxer → Desa com a...

  Permet desar un document amb un nom de fitxer nou.

Fitxer → Recarrega (F5)

  Torna a carregar el fitxer actiu des del disc. Aquesta ordre és útil si un altre programa o procés ha canviat el fitxer mentre el teníeu obert a la Krusader.

Fitxer → Imprimeix... (Ctrl+P)

  Obre un simple diàleg d'impressió que permet a l'usuari especificar què, a on i com imprimir.

Fitxer → Exporta com a HTML...

  Exporta el vostre fitxer a format HTML, de manera que el document es pugui veure com una pàgina web. Aquest element només es mostrarà quan estigui carregat el connector Exportador.

#### El menú Edita

Edita → Desfés (Ctrl+Z)

  S'utilitza per a eliminar o revertir l'acció o operació més recent de l'usuari.

Edita → Refés (Ctrl+Maj+Z)

  Revertirà els canvis més recents (si n'hi ha) realitzats emprant Desfés.

Edita → Retalla (Ctrl+X)

  Suprimeix la selecció actual i la col·loca al porta-retalls. El porta-retalls és una característica que funciona de manera transparent i proveeix una manera de transferir les dades entre les aplicacions.

Edita → Copia (Ctrl+C)

  Copia el text seleccionat al porta-retalls de manera que es pugui enganxar on es vulgui. El porta-retalls és una característica que funciona de manera transparent i proveeix una manera de transferir les dades entre les aplicacions.

Edita → Enganxa (Ctrl+V)

  Inserirà el primer element del porta-retalls a la posició del cursor. El porta-retalls és una característica que funciona de manera transparent i proveeix una manera de transferir les dades entre les aplicacions.

Edita → Copia com a HTML

  Copia el text seleccionat al porta-retalls com a HTML. Aquest element només es mostrarà quan estigui carregat el connector Exportador.

Edita → Selecciona-ho tot (Ctrl+A)

  Selecciona tot el document. Això pot resultar molt útil per a copiar tot el fitxer a una altra aplicació.

Edita → Desselecciona (Ctrl+Maj+A)

  Desselecciona el text seleccionat a l'editor (si n'hi ha).

Edita → Mode de selecció per blocs (Ctrl+Maj+B)

  Canvia el mode de selecció. Quan el mode de selecció sigui BLOC, podreu fer seleccions verticals, p. ex., seleccionar des de la columna 5 a la 10 en les línies 9 a la 15. La barra d'estat mostrarà l'estat actual del mode de selecció BLOC o LINÍA.

Edita → Mode d'entrada del Vi (Meta+Ctrl+V)

  Canvia a un mode d'edició modal, similar al de Vi. Aquest mode admet les ordres i moviments més utilitzats en el mode normal i visual de vim, i té una barra d'estat opcional. Aquesta barra d'estat mostrarà les ordres mentre s'introdueixen, la sortida de les ordres i el mode actual. El comportament d'aquest mode es podrà configurar a la secció Mode d'entrada Vi de la pàgina Edició en el diàleg de configuració del Krusader.

Edita → Mode sobreescriure (Ins)

  Canvia entre els modes Insereix/Sobreescriu. Quan el mode és INS, inseriu els caràcters on està el cursor. Quan el mode és SOB, els caràcters escrits substituiran als caràcters actuals, si el cursor es col·loca abans de qualsevol caràcter. La barra d'estat mostra l'estat actual del Mode sobreescriure, sigui INS o SOB.

Edita → Cerca... (Ctrl+F)

  Obre la barra de cerca incremental a la part inferior de la finestra de l'editor. Al costat esquerre de la barra hi ha un botó amb una icona per a tancar la barra, seguit d'un petit quadre de text per a introduir el patró de cerca.

  Quan comenceu a escriure caràcters del patró de cerca, aquesta s'iniciarà immediatament. Si hi ha una coincidència en el text, aquest serà ressaltat i el color de fons del camp d'entrada canviarà a una llum verda. Si el patró de cerca no coincideix amb cap cadena en el text, això s'indicarà amb un color de fons de llum vermella en el camp d'entrada i es mostrarà No s'ha trobat al costat dret de la barra.

  Empreu els botons Següent o Anterior per a saltar a la següent o anterior coincidència en el document.

  Podeu decidir si la cerca ha de ser amb majúscules i minúscules. Seleccionant Distingeix entre majúscules i minúscules es limitarà la cerca d'entrades amb el cas (majúscules i minúscules) de cadascun dels caràcters en el patró de cerca.

  Feu clic al botó amb la icona d'una fletxa verda a la part dreta de la barra de cerca incremental per a canviar a la poderosa barra de cerca i substitució.

Edita → Cerca la següent (F3)

  Repeteix l'última operació de cerca, si n'hi ha cap, sense cridar la barra de cerca incremental.

Edita → Cerca l'anterior (Maj+F3)

  Repeteix l'última operació de cerca, si n'hi ha cap, sense cridar la barra de cerca incremental, i cercant cap enrere pel document en comptes de cap endavant.

Edita → Substitueix... (Ctrl+R)

  Obre la barra de cerca i substitueix. A la part inferior de la finestra de l'editor, en el costat esquerre de la barra hi ha un botó amb una icona per a tancar la barra, seguit d'un petit quadre de text per a introduir el patró de cerca.

  Podeu controlar el mode de cerca seleccionant les opcions Text net, Paraules completes, Seqüències d'escapada o Expressió regular des de la llista desplegable.

  Si s'ha marcat Seqüències d'escapada o Expressions regulars, l'element Afegeix del menú, a baix del menú contextual dels quadres de text i us permetrà afegir elements d'expressió regular al patró de cerca o substitució a partir d'una llista predefinida.

  Empreu els botons Següent o Anterior per a saltar a la següent o anterior coincidència en el document.

  Introduïu el text a substituir en el quadre de text Substitueix i feu clic al botó Substitueix per a substituir només el text seleccionat o el botó Substitueix-ho tot per a substituir el text de cerca en tot el document.

  Podeu modificar el comportament de cerca i substitueix seleccionant les diferents opcions a la part inferior de la barra. Seleccionant Distingeix entre majúscules i minúscules es trobaran les entrades que coincideixin amb (majúscules o minúscules) de cadascun dels caràcters en el patró de cerca. Només el seleccionat, només cercarà i substituirà dins de la selecció actual. El botó Cerca-ho tot ressaltarà totes les coincidències en el document i en mostrarà el nombre en una petita finestra emergent.

  Feu clic al botó amb una fletxa verda a la part dreta de la barra de cerca i substitueix per a alternar a la barra de cerca incremental.

Edita → Cerca la selecció (Ctrl+H)

  Cerca la següent ocurrència del text seleccionat.

Edita → Cerca la selecció cap enrere (Ctrl+Maj+H)

  Cerca l'ocurrència anterior del text seleccionat.

Edita → Ves a la línia... (Ctrl+G)

  Obre la barra de línia «ves a» a la part inferior de la finestra que s'utilitza per a tenir el salt del cursor a una línia en particular (especificada pel número) en el document. El número de la línia es pot introduir directament en el quadre de text o gràficament fent clic sobre les fletxes amunt i avall situades al costat del quadre de text. La fletxa cap amunt incrementarà el número de la línia i la fletxa cap avall la disminuirà. Tanqueu la barra amb un clic al botó amb una icona al costat esquerre de la barra.

#### El menú Visualitza

El menú Visualitza permet gestionar la configuració específica de l'editor actiu i gestionar els marcs.

Visualitza → Finestra nova

  Crea una altra finestra que conté el document actual. Tots els canvis al document en una finestra es reflecteixen en l'altra finestra i viceversa.

Visualitza → Canvia a la línia d'ordres (F7)

  Mostra la línia d'ordres a la KatePart a la part inferior de la finestra. A la línia d'ordres, escriviu `help` per a obtenir ajuda i `help list` per a obtenir una llista de les ordres.

Visualitza → Mostra la consola de JavaScript

  Obre una vista d'eina que permet executar codi en Javascript de forma interactiva. Per a més informació, vegeu Estendre el Kate amb scripts.

Visualitza → Esquema

  Selecciona un esquema de lletra.

Visualitza → Ajust dinàmic de paraules (F10)

  Les línies de text s'ajustaran a la vora de vista de la pantalla.

Visualitza → Indicadors d'ajust dinàmic de paraules

  Escull quan i com es mostraran els indicadors d'ajust dinàmic de paraules. Tan sols estarà disponible si l'opció Ajust dinàmic de paraules està marcada.

Visualitza → Mostra els marcadors de l'ajust estàtic de paraules

  Si aquesta opció està marcada, es dibuixarà una línia vertical a l'ajust de línia tal com s'ha definit a Arranjament → Configura l'editor... en la pestanya Edició. Cal tenir present que la marca d'ajust de línia només es dibuixarà si utilitzeu una lletra de mida fixa.

Visualitza → Mostra la vora de les icones (F6)

  Aquest element és un commutador. Si està marcat farà visible una vora d'icona al costat esquerre de l'editor actiu, i viceversa. La vora per a les icones indica les posicions de les línies marcades a l'editor.

Visualitza → Mostra els números de les línies (F11)

  Aquest element és un commutador. Si està marcat crearà una subfinestra al costat esquerre de l'editor actiu mostrant els números de línia del document visible, i viceversa.

Visualitza → Mostra les marques de la barra de desplaçament

  Si aquesta opció està marcada, la vista mostrarà els marcadors a la barra de desplaçament vertical. Les marques són l'equivalent als marcadors a la Vora de la icona.

Visualitza → Mostra els marcadors plegables (F9)

  Si està marcada, es mostraran les marques per al plegat de codi.

Visualitza → Plega el codi

  Aquestes opcions pertanyen a Usar el plegat del codi:

  Mostra els marcadors plegables (F9)

    Mostra o oculta la subfinestra de marques de plegat a la part esquerra de la vista.

  Contrau el node actual

    Contrau la regió que conté el cursor.

  Expandeix el node actual

    Expandeix la regió que conté el cursor.

  Contrau els nodes de nivell superior (Ctrl+Maj+-)

    Contrau totes les regions al nivell superior en el document. Feu clic al triangle situat a la dreta per a expandir totes les regions al nivell superior.

Augmenta la lletra

  Augmenta la mida de la lletra a visualitzar.

Minva la lletra

  Minva la mida de la lletra a visualitzar.

#### El menú Adreces d'interès

Punts → Defineix un punt (Ctrl+B)

  Defineix o elimina un punt a la línia actual del document actiu (si hi és, s'elimina, altrament el defineix).

Punts → Neteja tots els punts

  Eliminarà tots els punts del document així com de la llista de punts situada a la part inferior d'aquest element de menú.

Punts → Anterior (Alt+PgUp)

  Desplaçarà el cursor al començament de la línia anterior amb un punt. El text de l'element del menú inclourà el número de la línia i la primera part del text d'aquesta. Aquest element només estarà disponible quan hi hagi un punt en una línia per sobre del cursor.

Punts → Següent (Alt+Av Pàg)

  Desplaçarà el cursor al començament de la següent línia amb un punt. El text de l'element del menú inclourà el número de la línia i la primera part del text d'aquesta. Aquest element només estarà disponible quan hi hagi un punt en una línia per sota del cursor.

A la part inferior d'aquest menú, apareixerà una llista d'adreces d'interès si n'hi ha cap disponible per a aquesta finestra.

#### El menú Eines

Eines → Mode de només lectura

  Estableix el document actual al mode de només lectura. Això evita que es pugui afegir text o canvis en el format del document.

Eines → Mode

  Escolliu l'esquema de tipus de fitxer que preferiu per al document actiu. Aquest sobreescriurà el mode de tipus de fitxer establert globalment a Arranjament → Configura l'editor a la pestanya Tipus de fitxer només per al document actual.

Eines → Ressaltat

  Escolliu l'esquema de ressaltat que preferiu per al document actiu. Això sobreescriurà el mode de ressaltat establert globalment a Arranjament → Configura l'editor... només per al document actual.

Eines → Sagnat

  Escolliu l'estil de sagnat que voleu per al vostre document actiu. Això sobreescriurà el mode de sagnat establert globalment a Arranjament → Configura l'editor... només per al vostre document actual.

Eines → Codificació

  Podeu sobreescriure la codificació establerta de manera predeterminada a Arranjament → Configura l'editor... a la pàgina Obre/Desa per a establir una codificació diferent per al vostre document actual. La codificació aquí assignada només serà vàlida per al vostre document actual.

Eines → Final de línia

  Escolliu el mode de final de línia preferit per al document actiu. Això sobreescriurà el mode de final de línia configurat globalment a Arranjament → Configura l'editor... només per al vostre document actual.

Eines → Afegeix una marca d'ordre de byte (BOM)

  Seleccionant aquesta acció de forma explícita, podeu afegir una marca d'ordre de byte per als documents codificats amb unicode. La marca d'ordre de byte (BOM) és un caràcter Unicode utilitzat per a indicar l'ordre dels bytes en un fitxer de text o un flux, per a obtenir més informació, vegeu La marca d'ordre de byte.

Eines → Invoca la compleció del codi (Ctrl+Space)

  Invoca manualment la compleció d'ordres, utilitzant normalment una drecera limitada a aquesta acció.

Eines → Compleció de paraules

  Reutilitza la paraula de més avall (Ctrl+9) i Reutilitza la paraula de més amunt (Ctrl+8) completen el text escrit actualment mitjançant la cerca de paraules similars cap enrere o cap endavant des de la posició actual del cursor. Compleció d'ordres fa aparèixer un quadre de compleció amb les entrades coincidents.

Eines → Verificació automàtica de l'ortografia (Ctrl+Maj+O)

  Quan està activada, el text mal escrit és subratllat en el document sobre la marxa.

Eines → Ortografia...

  Inicia el programa de correcció ortogràfica -un programa dissenyat per a ajudar l'usuari a corregir qualsevol error ortogràfic-. Fent clic en aquesta entrada s'iniciarà el corrector i apareixerà un diàleg a través del qual podreu controlar el procés. Hi ha quatre opcions de configuració alineades verticalment en el centre del diàleg amb les seves corresponents etiquetes a l'esquerra. Començant per dalt són:

  Paraula desconeguda:

    Aquí el corrector ortogràfic indicarà la paraula a considerar. Això succeeix quan el corrector troba una paraula que no troba en el seu diccionari -un fitxer contenint una llista de paraules correctes contra les quals es compara cada paraula en l'editor-.

  Substitueix per:

    Si el corrector troba alguna paraula similar en el seu diccionari, aquesta serà la primera a llistar-se. L'usuari pot acceptar el consell, escriure la seva pròpia correcció, o escollir un consell diferent des del quadre de text següent.

  Idioma:

    Si heu instal·lat múltiples diccionaris, aquí podreu seleccionar quin diccionari/idioma haurà d'usar-se.

  Sobre la part dreta del diàleg es troben sis botons que permeten a l'usuari controlar el procés de correcció ortogràfica. Aquests són:

  Afegeix al diccionari

    Prémer aquest botó afegirà la Paraula desconeguda: al diccionari del corrector. Això voldrà dir que en el futur el corrector considerarà sempre aquesta paraula com a correcta.

  Suggereix

    El corrector llistarà aquí una sèrie de possibles substitucions per a la paraula que s'estigui considerant. Fer clic sobre una farà que aquesta paraula s'introdueixi en el quadre Substitueix per:.

  Substitueix

    Aquest botó substituirà la paraula que s'estigui considerant en el document per la paraula en el quadre Substitueix per:.

  Substitueix-ho tot

    Aquest botó causarà que el corrector no només substitueixi la Paraula desconeguda: actual, sinó també que se substitueixi automàticament qualsevol altra aparició de la mateixa en el document.

  Ignora

    Activar aquest botó farà que el corrector continuï sense realitzar cap canvi.

  Ignora-ho tot

    Aquest botó indica al corrector que no faci res amb la Paraula desconeguda: actual i que ignori qualsevol altra aparició de la mateixa en la resta del document.

    ### Nota

    Tan sols s'aplicarà a la correcció ortogràfica que s'estigui realitzant. Si s'executa altra vegada, el corrector s'aturarà en la mateixa paraula.

  Hi ha tres botons més localitzats horitzontalment al llarg de la part inferior del diàleg de la correcció ortogràfica. Aquests són:

  Ajuda

    Invoca al sistema d'ajuda del KDE iniciant-lo a les pàgines d'ajuda per a aquest diàleg.

  Finalitzada

    Aquest botó finalitza el procés de correcció ortogràfica, i torna al document.

  Cancel·la

    Aquest botó cancel·la el procés de correcció ortogràfica, anul·lant totes les modificacions, i tornant al vostre document.

Eines → Ortografia (des del cursor)...

  Això inicia el programa de correcció ortogràfica però començant en la posició actual del cursor en comptes des de l'inici del document.

Eines → Corregeix la selecció...

  Realitza la correcció ortogràfica en la selecció actual.

Eines → Canvia el diccionari...

  Mostra una llista desplegable amb tots els diccionaris disponibles per a revisar l'ortografia a la part inferior de la finestra de l'editor. Això permet un canvi fàcil del diccionari de correcció ortogràfica, p. ex., per a la correcció ortogràfica automàtica de text en diferents idiomes.

Eines → Neteja el sagnat

  Neteja el sagnat per a la selecció actual o per a la línia en què es trobi el cursor. Netejar el sagnat assegura que tot el text seleccionat segueixi el mode de sagnat que heu escollit.

Eines → Alinea

  Causa una realineació de la línia actual o de les línies seleccionades utilitzant el mode de sagnat i la configuració del sagnat en el document.

Eines → Comenta (Ctrl+D)

  Afegeix un espai al començament de la línia en què estigui el cursor de text o al començament del conjunt de qualsevol línia seleccionada.

Eines → Descomenta (Ctrl+Maj+D)

  Elimina un espai (si n'hi ha cap) del començament de la línia en què estigui situat el cursor de text o des del començament del conjunt de qualsevol línia seleccionada.

Eines → Majúscules (Ctrl+U)

  Canvia a majúscules el text seleccionat o la lletra després del cursor.

Eines → Minúscules (Ctrl+Maj+U)

  Canvia el text seleccionat o la lletra després del cursor a minúscules.

Eines → Posa en majúscula la primera lletra (Ctrl+Alt+U)

  Posa en majúscula la primera lletra del text seleccionat o la paraula actual.

Eines → Uneix les línies (Ctrl+J)

  Uneix les línies seleccionades, o la línia actual i la línia anterior amb un espai en blanc com a separació. Eliminarà els espais en blanc inicials/finals unint les línies pels extrems afectats.

Eines → Aplica l'ajust de paraules

  Aplica l'ajust de línia estàtic en tot el document. Això vol dir que s'iniciarà automàticament una línia de text nova quan la línia excedeixi de la longitud especificada per l'opció Ajusta les paraules a: a la pestanya Edició a Arranjament → Configura l'editor....

Si el connector Insereix un fitxer està habilitat, aquí trobareu un element de menú addicional Insereix un fitxer....

#### El menú Arranjament

Arranjament → Configura l'editor...

  Aquest element del menú obre un diàleg mitjançant el qual es poden ajustar diverses opcions diferents.

#### El menú KrViewer

KrViewer → Visualitzador genèric (Ctrl+Maj+G)

  El visualitzador intern del Krusader en realitat forma part del Konqueror, el qual bàsicament pot visualitzar cada tipus de fitxer visible pel Konqueror (p. ex., mostrar imatges, reproduir música, mostrar el contingut d'un arxiu).

KrViewer → Visualitzador de text (Ctrl+Maj+T)

  Visualitza el fitxer en el mode text.

KrViewer → Visualitzador hexadecimal (Ctrl+Maj+H)

  Visualitza el fitxer en el mode hexadecimal.

KrViewer → Visualitzador incremental (Ctrl+Maj+L)

  Visualitzador ràpid de text/hexadecimal per a mides de fitxer de grans dimensions, fet per al Visualitzador incremental del Krusader.

KrViewer → Editor de text (Ctrl+Maj+E)

  Edita el fitxer en el mode text.

KrViewer → Separa la pestanya (Ctrl+Maj+D)

  Separa la pestanya i l'obre en una finestra nova.

KrViewer → Surt (Ctrl+Q)

  Tanca la finestra del visualitzador/editor del Krusader.

### La configuració del component d'edició

Aquest grup conté totes les pàgines relacionades amb el component editor del Krusader. La majoria de les opcions de configuració que es troben aquí són les predeterminades, i poden ser sobreescrites per definicions del tipus de fitxer, per variables de document o per canvis en el document mateix durant una sessió d'edició.

#### Aparença

##### General

Ajust dinàmic de paraules

  Si aquesta opció està activada, les línies de text s'ajustaran a la vora de la vista en la pantalla.

  Indicadors d'ajust dinàmic de paraules (si és d'aplicació)

    Escull quan i com es mostraran els indicadors d'ajust dinàmic de paraules, ja sigui Inactiu, Segueix els números de línia o Sempre actiu.

  Alinea les línies ajustades dinàmicament a l'amplada del sagnat:

    Activa l'inici de l'ajust dinàmic de les línies perquè s'ajustin verticalment al nivell del sagnat de la primera línia. Això pot ajudar a crear codi i marques més llegibles.

    A més, permet establir l'amplada màxima de la pantalla, com a un percentatge, després del qual les línies ajustades dinàmicament no s'alinearan verticalment. Per exemple, al 50%, les línies amb nivells de sagnat més gran del 50% de l'amplada de la pantalla no se'ls aplicarà l'alineació vertical.

Ressaltat dels espais en blanc
  Ressalta els tabuladors

    L'editor mostrarà un símbol » per a indicar la presència d'un tabulador en el text.

  Ressalta els espais finals

    L'editor mostrarà punts per a indicar la presència d'espais en blanc extra al final de les línies.

Avançat

  Mostra les línies de sagnat

    Si està marcada, l'editor mostrarà línies verticals per a ajudar a identificar el sagnat de les línies.

  Ressalta l'interval entre els parèntesis seleccionats

    Si està activat, es ressaltarà l'interval entre la parella de parèntesis seleccionats.

##### Vores

Vores
  Mostra els marcadors plegables (si està disponible)

    Si aquesta opció està marcada, la vista actual mostrarà marques per al plegat del codi, si el plegat del codi està disponible.

  Mostra la vora de les icones

    Si està marcada, veureu una vora per a les icones al costat esquerre. La vora per a les icones mostrarà els signes de punt.

  Mostra els números de les línies

    Si està marcada, veureu els números de les línies al costat esquerre.

  Mostra les marques de la barra de desplaçament

    Si aquesta opció està marcada, la vista actual mostrarà marques a la barra de desplaçament vertical. Aquestes marques per exemple, mostraran els punts.

Ordena el menú dels punts
  Per creació

    Cada punt nou s'afegirà a baix, independentment d'on estigui situat en el document.

  Per posició

    Els punts s'ordenaran pel número de línia en la qual estan situats.

#### Lletres i colors

Aquesta secció del diàleg permet configurar totes les lletres i colors de qualsevol esquema de color que teniu, així com crear esquemes nous o suprimir els existents. Cada esquema té opcions per als colors, lletres i ressaltat dels estils de text.

El Krusader preseleccionarà l'esquema actualment actiu, si voleu treballar sobre un esquema diferent, seleccioneu-lo en el quadre combinat Esquema. Amb els botons Nou i Suprimeix podreu crear un esquema nou o suprimir els existents.

A la part inferior de la pàgina podeu seleccionar l'Esquema predeterminat per a la Krusader.

##### Colors

Fons de l'àrea del text
  Text normal

    Aquest és el fons predeterminat per a l'àrea d'edició, serà el color dominant en l'àrea d'edició.

  Text seleccionat

    Aquest és el fons per al text seleccionat. El valor predeterminat és el color de la selecció global, tal com està establert en les preferències de color del Plasma.

  Línia actual

    Estableix el color per a la línia actual. Estableix aquesta opció una mica diferent del fons del text normal per a ajudar a mantenir el focus en la línia actual.

  Punt

    Aquest quadre combinat permet establir els colors de superposició per a diversos tipus de marques. El color es mesclarà amb el color de fons d'una línia marcada, de manera que una línia amb més marques o una línia marcada que actualment té un fons, serà una mescla de més colors. Els colors de les marques també s'utilitzaran si habiliteu mostrar les marques de la barra de desplaçament.

Elements addicionals
  Fons de la vora esquerra

    Aquest color s'utilitza per a les marques, números de línia i vores de les marques de plegat del codi situats al costat esquerre de la vista d'edició quan aquests siguin mostrats.

  Números de les línies

    Aquest color s'utilitza per a dibuixar els números de línia al costat esquerre quan siguin mostrats.

  Ressaltat dels parèntesis

    Aquest color s'utilitza per a dibuixar el fons dels parèntesis emparellats.

  Marcadors de l'ajust de paraules

    Aquest color s'utilitza per a dibuixar un patró a l'esquerra de les línies ajustades dinàmicament quan siguin alineades verticalment, i també per a les marques d'ajust estàtic de les línies.

  Marcadors de tabulació i espai

    Aquest color s'utilitza per a dibuixar els indicadors d'espai en blanc, quan estan activats.

  Línia amb error ortogràfic

    Defineix el color per a la línia que s'utilitza per a indicar els errors ortogràfics.

##### Lletres

Aquí podreu escollir la lletra per a l'esquema. Podeu escollir qualsevol lletra disponible en el vostre sistema, i establir la mida predeterminada. Es mostra un text d'exemple a la part inferior del diàleg, de manera que podeu veure l'efecte de la vostra elecció.

##### Estils del text normal

Els estils del text normal s'hereten dels estils de text ressaltat, i permeten a l'editor presentar text de manera compatible, per exemple, el comentari de text utilitza el mateix estil en la majoria dels formats que el Krusader pot ressaltar.

El nom en la llista d'estils utilitza l'estil configurat per a l'element, proporcionant-vos una vista prèvia quan un estil està configurat.

Cada estil permet seleccionar atributs comuns com els colors de fons i de primer pla. Per a desseleccionar un color de fons, feu clic dret per a utilitzar el menú contextual.

##### Estils del text ressaltat

Aquí podeu editar els estils de text utilitzats per una definició de ressaltat específica. L'editor preselecciona el ressaltat usat per al vostre document actual. Per a treballar amb un ressaltat diferent, seleccioneu-ne un en el quadre combinat Ressaltat sobre la llista d'estil.

El nom en la llista d'estils utilitza l'estil configurat per a l'element, proporcionant-vos una vista prèvia quan un estil està configurat.

Cada estil us permet seleccionar atributs comuns com els colors de fons i de primer pla. Per a desseleccionar un color de fons, feu clic dret per a utilitzar el menú contextual. A més podreu veure si un estil és igual que l'estil predeterminat utilitzat per l'element, i assignar-lo si no l'és.

Cal tenir present que molts ressaltats contenen d'altres ressaltats representats per grups en la llista d'estil. Per exemple, la majoria dels ressaltats inclouen el ressaltat Alerta, i molts dels formats de codi font inclouen el ressaltat Doxygen. Editar colors en aquests grups només afectarà els estils quan s'usin en el format de ressaltat editat.

#### Edició

##### General

Ajust estàtic de paraules

  L'ajust de línia és una característica que causarà que l'editor iniciï automàticament una línia de text nova i desplaci (ajusti) el cursor al començament de la línia nova. El Krusader iniciarà automàticament una línia de text nova quan la línia actual abasti la longitud especificada per l'opció Ajusta les paraules a:.

  Activa l'ajust estàtic de paraules

    Activa o desactiva l'ajust estàtic de paraules.

  Mostra els marcadors d'ajust estàtic de paraules (si és aplicable)

    Si aquesta opció està marcada, es dibuixarà una línia vertical a l'ajust de línia tal com s'ha definit a Arranjament → Configura l'editor... en la pestanya Edició. Cal tenir present que la marca d'ajust de línia només es dibuixarà si utilitzeu una lletra de mida fixa.

  Ajusta les paraules a:

    Si l'opció Activa l'ajust estàtic de paraules està seleccionada, aquesta entrada determina la longitud (en caràcters) després de la qual l'editor iniciarà una línia nova automàticament.

Miscel·lània
  Elimina els espais finals

    El Krusader eliminarà automàticament els espais finals addicionals de les línies de text.

  Parèntesis automàtics

    Quan l'usuari escrigui un parèntesi esquerre ([, (, o {), la Krusader introduirà automàticament el parèntesi dret (}, ) o ]) a la dreta del cursor.

  Copia/retalla la línia actual si no hi ha cap selecció

    Si aquesta opció està activada i la selecció de text està buida, les accions copia i retalla es duran a terme per a la línia de text a la posició real del cursor.

  Permet el desplaçament més enllà del final del document

    Aquesta opció permet desplaçar-vos més enllà del final del document. Es pot utilitzar per al centre vertical a la part inferior del document, o el posa a la part superior de la vista actual.

##### Cursor i selecció

Moviment del cursor en el text
  Inici i final intel·ligents

    Quan estigui seleccionada, prémer la tecla Inici causarà que el cursor salti els espais en blanc i vagi a l'inici del text d'una línia.

  Ajusta al cursor

    Quan està activada, moure el cursor d'inserció amb les tecles Left i Right passarà a la línia anterior/següent al començament/final de la línia, de manera semblant a la majoria dels editors.

    Quan està desactivada, el cursor d'inserció no es podrà moure a l'esquerra del començament de la línia, però es podrà moure fora del final de la línia, el qual pot ser molt útil per als programadors. Quan es tria aquesta opció, moure el cursor amb les tecles de fletxa al final d'una línia (a la dreta) farà que salti al començament de la línia següent. De la mateixa manera, quan el cursor es mou més enllà del començament d'una línia (a l'esquerra), saltarà al final de la línia anterior. Quan aquesta opció no està seleccionada, moure el cursor cap a la dreta més enllà del final d'una línia simplement farà que continuï horitzontalment en la mateixa línia i intentar moure-la cap a l'esquerra més enllà del començament no farà res.

  Av Pàg/Re Pàg mouen el cursor

    Aquesta opció canvia el comportament del cursor quan l'usuari prem la tecla PgUp o PgDn. Si no està seleccionada, el cursor mantindrà la seva posició relativa en el text visible a la Krusader com el text nou es fa visible com a resultat de l'operació. Així, si el cursor està en el centre del text visible quan l'operació ocorre romandrà allí (excepte quan s'arriba al començament o al final). Amb aquesta opció seleccionada, prémer en primer lloc la tecla causarà que el cursor es mogui a la part superior o inferior del text visible mostrant una pàgina nova de text.

  Centra automàticament el cursor (línies):

    Estableix el nombre de línies a mantenir visibles per sobre i per sota del cursor, sempre que sigui possible.

Mode de selecció del text
  Normal

    Les seleccions seran sobreescrites pel text escrit i perdudes en moure el cursor.

  Persistent

    Les seleccions romandran, fins i tot després del moviment del cursor i el tecleig.

##### Sagnat

Mode de sagnat predeterminat:

  Seleccioneu el mode de sagnat automàtic que voleu utilitzar de manera predeterminada. Es recomana utilitzar `Cap` o `Normal`, i utilitzar les configuracions del tipus de fitxer per a assignar altres modes de sagnat per a formats de text com codi en C/C++ o XML.

Sagna usant
  Tabulacions

    Quan aquesta opció està activada, l'editor inserirà caràcters de tabulació quan es pressiona la tecla Tab o utilitzarà el sagnat automàtic.

  Espais

    Quan estigui activada, l'editor inserirà un nombre d'espais calculat d'acord amb la posició en el text i l'opció `tab-width` (amplada de la tabulació) quan premeu la tecla Tab o utilitzeu el sagnat automàtic.

  Tabuladors i espais

    Quan aquesta opció està activada, l'editor inserirà espais com es descriu anteriorment, quan se sagni o premi la tecla Tab al començament d'una línia, però inserirà tabulacions quan es premi la tecla Tab al mig o al final d'una línia.

  Amplada de la tabulació:

    Això configura el nombre d'espais que es mostren en lloc d'un caràcter de tabulació.

  Amplada del sagnat:

    L'amplada del sagnat és el nombre d'espais que s'utilitzen per a aplicar el sagnat a una línia. Si s'ha configurat el sagnat utilitzant tabulacions, un caràcter de tabulació serà inserit si el sagnat és divisible per l'amplada de la tabulació.

Propietats del sagnat
  Conserva els espais extres

    Si aquesta opció està desactivada, en canviar el nivell de sagnat les línies s'alineen a un múltiple de l'amplada especificada a Amplada del sagnat.

  Ajusta el sagnat del codi enganxat des del porta-retalls

    Si aquesta opció està seleccionada, se sagnarà el codi enganxat des del porta-retalls. En activar l'acció de Desfés s'eliminarà el sagnat.

Accions del sagnat
  La tecla de retrocés en un espai en blanc inicial desfà el sagnat

    Si aquesta opció està seleccionada, la tecla de Retrocés disminuirà el nivell de sagnat si el cursor està posicionat a l'espai en blanc inicial d'una línia.

  Acció de la tecla de tabulació (si no existeix cap selecció)

    Si voleu utilitzar Tab per a alinear la línia actual en el bloc de codi actual com a emacs, la Tab farà una drecera a l'acció Alinea.

    Avança sempre fins a la posició de la tabulació següent

      Si seleccioneu aquesta opció, la tecla Tab sempre inserirà espais en blanc fins que s'abasti la posició de la següent tabulació. Si l'opció Insereix espais en comptes de tabulacions a la pestanya General a la pàgina Edició està activada, s'inseriran espais, en cas contrari, s'inserirà una sola tabulació.

    Augmenta sempre el nivell de sagnat

      Si aquesta opció està seleccionada, la tecla Tab sempre sagna la línia actual amb el nombre de posicions indicades a Amplada del sagnat.

    Augmenta el nivell de sagnat en un espai en blanc inicial

      Si aquesta opció està seleccionada, la tecla Tab sagnarà la línia actual o avançarà fins a la posició de la tabulació següent. Si el punt d'inserció és al primer caràcter no blanc o abans de la línia, o hi ha una selecció, la línia actual se sagnarà en el nombre de posicions indicades a Amplada del sagnat. Si el punt d'inserció està després del primer caràcter no blanc de la línia i no hi ha cap selecció, s'inserirà un espai en blanc de manera que s'arribi a la posició de la tabulació següent: si l'opció Insereix espais en lloc de tabuladors de la secció Edició està activada, s'inseriran espais; altrament, s'inserirà una única tabulació.

##### Compleció automàtica

General
  Activa la compleció automàtica

    Si està activada, apareixerà un quadre de compleció emergent per a completar paraules automàticament en escriure, mostrant una llista d'entrades de text per a completar el text actual sota el cursor.

Longitud mínima de la paraula a completar

  En escriure text, les cerques de paraules de completat de paraules en el document s'iniciarà en escriure text. Aquesta opció configura la quantitat mínima de caràcters que es necessiten per a fer que la compleció de paraules sigui activada i aparegui un quadre de compleció emergent.

##### Mode d'entrada del Vi

General
  Usa el mode d'entrada del Vi

    Quan se selecciona, el mode d'entrada vi seleccionat s'activarà en obrir una vista nova. Encara podreu commutar el mode d'entrada vi actiu/inactiu per a una vista particular en el menú Edita.

  Permet que les ordres del Vi substitueixin les dreceres del Kate

    Quan està seleccionada, les ordres del vi substitueixen les ordres integrades de la Krusader. Per exemple: Ctrl+R refarà, i substituirà l'acció estàndard (mostra el diàleg de cerca i substitució).

  Oculta la barra d'estat del mode d'entrada del Vi

    De manera predeterminada, s'utilitzarà una barra d'estat addicional quan el mode d'entrada Vi estigui habilitat. Aquesta barra d'estat mostrarà les ordres mentre s'escriuen i els missatges/errors produïts per les ordres de Vi.

    En marcar aquesta opció, s'ocultarà aquesta línia d'estat addicional.

Mapatge de tecles

  El mapatge de tecles s'utilitza per a canviar el significat de les tecles en escriure. Això permet moure les ordres a altres tecles o crear tecles especials per a fer una sèrie d'ordres.

  Exemple:

  F2 -> `I--` Esc

  Això anteposa I-- a una línia quan es pressiona F2.

##### Verificació ortogràfica

Aquestes opcions de configuració es descriuen a la documentació del mòdul Corrector ortogràfic a Arranjament del sistema.

#### Obre/Desa

##### General

Format del fitxer
  Codificació:

    Defineix la codificació estàndard a utilitzar per a obrir/desar fitxers, si no s'ha canviat al diàleg obre/desa, o utilitzant una opció de la línia d'ordres.

  Detecció de la codificació

    Seleccioneu un element de la llista desplegable, o bé desactiveu la detecció automàtica o utilitzeu Universal per a activar la detecció automàtica per a totes les codificacions. Però com això probablement només pot detectar utf-8/utf-16, seleccionant una regió s'utilitzarà l'heurística personalitzada per a obtenir millors resultats. Si no es tria cap codificació com a estàndard, ni s'especifica en el diàleg obre/desa, ni a la línia d'ordres que coincideixi amb el contingut del fitxer, aquesta detecció es durà a terme.

  Codificació de reserva

    Defineix la codificació de reserva per a intentar obrir els fitxers si no es tria cap codificació com a estàndard, ni s'especifica en el diàleg obre/desa, ni a la línia d'ordres que coincideixi amb el contingut del fitxer. Abans d'utilitzar-la, es farà una temptativa per a determinar la codificació a utilitzar cercant una marca d'ordre de bytes a l'inici del fitxer: Si es troba, se seleccionarà la codificació unicode correcta, altrament s'executarà la detecció de la codificació, i si les dues fallen, es triarà la codificació de reserva.

  Final de línia:

    Escolliu el final de línia preferit per al vostre document actiu. Podeu escollir entre UNIX®, DOS/Windows® o Macintosh.

  Detecció automàtica del final de línia

    Marqueu-ho si voleu que l'editor detecti automàticament el tipus del final de línia. El primer final de línia trobat s'utilitzarà per a tot el fitxer.

  Activa el marcador d'ordre de bytes

    La marca d'ordre de bytes és una seqüència especial al començament dels documents codificats amb unicode. Ajuda els editors a obrir documents de text amb la codificació unicode correcta. Per a obtenir més informació, vegeu Marca d'ordre de bytes.

Neteja automàtica en carregar/desar
  Elimina els espais finals

    L'editor eliminarà automàticament els espais addicionals al final de les línies de text mentre es carrega/desa el fitxer.

##### Avançat

Fitxer de configuració de la carpeta
  Profunditat de cerca per al fitxer de configuració:

    L'editor cercarà el nombre donat de nivells de carpeta cap amunt per al fitxer de configuració del Krusader, i carregarà la línia de les opcions des d'aquest. Trobareu més informació sobre aquests fitxers de configuració ocults de carpeta a la secció de variables del document.

Còpia de seguretat en desar

  Els fitxers de còpia de seguretat faran que la Krusader copiï el fitxer a <prefix><nomfitxer><sufix> abans de desar els canvis. El sufix predeterminat és ~ i el prefix restarà buit.

  Fitxers locals

    Marcar si voleu realitzar còpies de seguretat dels fitxers locals en desar.

  Fitxers remots

    Marcar si voleu realitzar còpies de seguretat dels fitxers remots en desar.

  Prefix

    Introduïu el prefix que precedirà al nom dels fitxers de còpia de seguretat.

  Sufix

    Introduïu el sufix a afegir al nom dels fitxers de còpia de seguretat.

  Desactiva la sincronització del fitxer d'intercanvi

    El Krusader és capaç de recuperar (la major part de) el que va escriure després de l'última vegada que va desar en el cas d'una fallada o falta de corrent elèctric. Un fitxer d'intercanvi (.swp.<nomfitxer>) és creat després de la primera acció d'edició en un document. Si l'usuari no desa els canvis i la Krusader peta, el fitxer d'intercanvi es manté al disc. En obrir un fitxer, la Krusader comprovarà si hi ha un fitxer d'intercanvi per al document i si el troba, demanarà a l'usuari si vol o no recuperar les dades perdudes. L'usuari també disposa de la possibilitat de veure les diferències entre el fitxer original i el recuperat. El fitxer d'intercanvi serà suprimit després de cada acció de desament i en sortir normalment.

    El Krusader sincronitza els fitxers d'intercanvi en el disc cada 15 segons, però només si han canviat des de l'última sincronització. L'usuari pot desactivar aquesta sincronització, seleccionant la casella de selecció Desactiva la sincronització del fitxer d'intercanvi, però això pot conduir a una major pèrdua de dades.

##### Modes i tipus de fitxer

Aquesta pàgina us permetrà substituir la configuració predeterminada per als documents dels tipus MIME especificats. Quan l'editor carrega un document, intenta trobar la màscara o el tipus MIME per a un dels tipus de fitxer definits, i de ser així s'apliquen les variables definides. Si coincideixen diversos tipus de fitxer, s'utilitzarà el de major prioritat.

Tipus de fitxer:

  El tipus de fitxer amb la prioritat més alta és el que es mostra a la llista desplegable. Si hi ha més d'un tipus de fitxer, també es llistaran.

  Nou

    S'utilitza per a crear un tipus de fitxer nou. Després que feu clic en aquest botó, els camps inferiors es buidaran i podreu omplir les propietats que vulgueu per al tipus de fitxer nou.

  Suprimeix

    Per a eliminar un tipus de fitxer existent, seleccioneu-lo des de la llista desplegable i premeu el botó Suprimeix.

Propietats del `tipus de fitxer actual`

  El tipus de fitxer amb la prioritat més alta és el que es mostra a la llista desplegable. Si hi ha més d'un tipus de fitxer, també es llistaran.

  Nom:

    El nom del tipus de fitxer que es mostrarà a l'element de menú corresponent. Aquest nom es mostrarà en el menú Eines → Tipus de fitxer.

  Secció:

    El nom de la secció utilitzada per a organitzar els tipus de fitxer en menús. També és utilitzat en el menú Eines → Tipus de fitxer.

  Variables:

    Aquesta cadena permet configurar la configuració de la Krusader per als fitxers seleccionats per a aquest tipus MIME utilitzant variables de la Krusader. Podeu establir gairebé qualsevol opció de configuració, com ara el ressaltat, el mode de sagnat, etc.

    Premeu Edita per a veure una llista de totes les variables disponibles i les seves descripcions. Seleccioneu la casella de selecció de l'esquerra per a activar una variable en particular i després establiu el valor de la variable a la dreta. Algunes variables proporcionen una llista desplegable per a seleccionar els possibles valors requerits per altres quan introduïu un valor vàlid manualment.

    Per a obtenir informació completa sobre aquestes variables, vegeu Configuració amb variables de document.

  Ressaltat:

    Si creeu un tipus de fitxer nou, aquesta llista desplegable permet seleccionar un tipus de fitxer a ressaltar.

  Mode de sagnat:

    La llista desplegable especifica el mode de sagnat per als documents nous.

  Extensions de fitxer:

    Els comodins permeten seleccionar els fitxers segons el seu nom. Una màscara que se sol emprar és un asterisc i l'extensió del fitxer, per exemple `*.txt; *.text`. La cadena és una llista de màscares separades per punt i coma.

  Tipus MIME:

    Mostra un auxiliar que us ajuda a seleccionar fàcilment els tipus MIME.

  Prioritat:

    Estableix una prioritat per a aquest tipus de fitxer. Si un document coincideix amb diversos tipus de fitxer, s'escollirà el que disposi d'una prioritat més alta.

Baixa els fitxers de ressaltat...

  Fer clic en aquest botó per a baixar descripcions noves de ressaltat de la sintaxi o per a actualitzar les existents des del lloc web de la Krusader.

#### Extensions

La pestanya Connectors llista tots els connectors disponibles i podreu marcar els que vulgueu utilitzar. Feu clic al botó Informació per a obrir el diàleg Quant al d'aquest connector.

Una vegada que es marca un connector configurable, el botó Configura estarà habilitat i hi podreu fer clic per a configurar el connector ressaltat.

Connectors del component d'edició

AutoBrace

  El connector «autobrace» substitueix a la característica interna «Claus automàtiques» del Krusader. Insereix automàticament una clau de tancament } al començament de la següent línia després d'acabar una línia amb una d'obertura { i prémer la tecla Retorn.

Eines de dades

  Habilita les eines de dades com el tesaurus i la correcció ortogràfica (si està instal·lada). Les eines de dades només estaran disponibles quan se selecciona text o quan es fa clic amb el botó dret del ratolí sobre una paraula. Si no s'ofereixen eines de dades fins i tot quan se selecciona text, haureu d'instal·lar-les. Si aquest connector està habilitat i les eines de dades estan instal·lades, apareixeran elements addicionals al final del menú contextual.

Exportador

  Aquesta ordre permet exportar el document actual amb tota la informació ressaltada en un document HTML usant Fitxer → Exporta com a HTML.... A més, podeu utilitzar Edita → Copia com a HTML per a copiar el text seleccionat com a HTML al porta-retalls del sistema.

IconInserter

  El connector d'inserció d'icones només és útil per als desenvolupadors del KDE: afegeix un element Insereix el codi de la KIcon al menú contextual de l'editor. Si està activada, s'obrirà el selector d'icones del Plasma (mostrant les icones d'aplicació, d'acció, etc.). Si feu clic, s'inserirà com a text el nom del fitxer sense extensió de fitxer. D'utilitat només per a configurar les icones a través dels Frameworks del KDE mitjançant la classe «KIcon()».

Codificació HTML insana (no ZEN) (edició lleugera)

  Un connector, el qual farà la codificació zen com la compleció del selector. Per a més informació, vegeu Codificació Zen.

Insereix un fitxer

  Aquest connector permet posar qualsevol fitxer llegible a la posició del cursor. Si està habilitada, el menú Eines tindrà un element de menú addicional Insereix un fitxer.

Frontal IGU del «locate»
Frontal IGU del «locate»

## Frontal IGU del «locate»

El Krusader té un frontal IGU per a l'ordre locate (findutils). La ubicació s'utilitza per a la cerca ràpida de fitxers, no des d'una carpeta, sinó d'una base de dades. El paquet conté entre altres fitxers, locate i updatedb. L'updatedb passa pel sistema de fitxers local i emmagatzema les entrades dels fitxers a la base de dades. El cron cridarà cada nit l'updatedb (establert amb el KCron). Escolliu Eines → Ubica... o Ctrl+Maj+L per a iniciar aquesta característica. El Konfigurador pot establir arguments addicionals per a l'updatedb.

Opcions de la casella de selecció

- Mostra només els fitxers existents: si la base de dades conté entrades que ja no existeixen (suprimides, mogudes des de l'últim updatedb), el locate no els llistarà. Aquest comprova l'existència de cada fitxer abans de llistar-lo a la finestra de resultats (lent).

- Distingeix entre majúscules i minúscules: desmarcant-la es permet cercar entre majúscules i minúscules.

Botons d'acció

- Ubica: executa locate `qualsevol` i ofereix la seva sortida a la finestra de resultats.

- Atura: atura el procés de localització.

- UpdateDB: inicia l'updatedb per a actualitzar la base de dades de localització després d'introduir la contrasenya de l'administrador.

- Tanca: tanca la finestra d'ubicació.

Finestra de resultats

- Fer doble clic sobre un element: els passos a la seva carpeta, fa visible l'element i tanca el diàleg d'ubicació.

- Clic dret: edita/visualitza/troba el menú.

  - F3: visualitza l'element actual.

  - F4: edita l'element actual.

  - Ctrl+F: mostra els fitxers trobats a la finestra de resultats.

  - Ctrl+N: mostra el resultat de la cerca següent.

  - Ctrl+P: mostra el resultat de la cerca anterior.

- La finestra de resultats admet arrossegar elements a altres finestres i copiar al porta-retalls (Ctrl+C).

Gestor del muntatge (MountMan): treballar amb els sistemes de fitxers muntats
Gestor del muntatge (MountMan): treballar amb els sistemes de fitxers muntats

## Gestor del muntatge (MountMan): treballar amb els sistemes de fitxers muntats

El Gestor del muntatge és una eina que ajuda a gestionar els sistemes de fitxers muntats. Una vegada s'invoca, mostrarà una llista de tots els sistemes de fitxers muntats. Per a cada sistema de fitxers, el Gestor del muntatge mostrarà el seu nom (el qual serà el nom real del dispositiu -és a dir, `/dev/sda1` per a una primera partició en el primer HDD-), el seu tipus (ext4, ext3, ntfs, vfat, ReiserFS...) i el seu punt de muntatge al vostre sistema (la carpeta on està muntat el sistema de fitxers).

Si voleu filtrar els dispositius no extraïbles de la llista, només haureu de marcar l'element Mostra només els dispositius extraïbles que hi ha a la part esquerra de la llista de dispositius.

Figura 9.5. Gestor del muntatge

El Gestor del muntatge també mostra informació sobre l'ús de la mida total emprada, la mida lliure i el percentatge d'espai lliure disponible. Si aquests nombres indiquen N/A, això voldrà dir que el sistema de fitxers no està muntat. En fer clic esquerre sobre un sistema de fitxers, es mostrarà un diagrama de sectors a l'esquerra de la finestra, el qual mostrarà gràficament la informació d'ús del sistema de fitxers. Si feu clic sobre un sistema de fitxers no muntat, es mostrarà com a no muntat en lloc del gràfic.

- En fer doble clic sobre un sistema de fitxers, es tancarà el Gestor del muntatge i s'obrirà aquest sistema de fitxers al plafó actiu del Krusader.

- El clic dret sobre un sistema de fitxers obrirà un petit menú que mostrarà quines accions es poden realitzar sobre aquest sistema de fitxers. De moment, només podreu muntar, desmuntar i expulsar (si feu clic sobre un sistema de fitxers extraïble, p. ex., un CD-ROM).

### Nota

Tenim la intenció d'expandir el Gestor del muntatge en la propera evolució del Krusader. Podreu formatar les particions, editar el `/etc/fstab`, crear nous sistemes de fitxers i més... Per cert, hem començat a treballar-hi, consulteu «Mode ràpid per al Gestor del muntatge».

Mode ràpid per al Gestor del muntatge

Per a activar el mode ràpid per al Gestor del muntatge, feu clic al botó lateral amb la fletxa sobre el botó del Gestor del muntatge que hi ha a la Barra d'eines principal.

Idea general: mostra una llista de tots els punts de muntatge possibles. Cada vegada que es mostra el menú, aquest determina si el muntatge s'ha realitzat o no, i associa l'acció correcta (muntatge o desmuntatge). Això oferirà una interfície ràpida per al Gestor del muntatge. S'hi està treballant, i actualment utilitza «KMountMan::mount» i «unmount». Utilitza els nous serveis del Frameworks 5 del KDE per a la lectura del fstab i això ens permetrà eliminar un gran nombre del codi «antic» del Gestor del muntatge.

Connexions remotes
Connexions remotes

## Connexions remotes

Les connexions remotes es fan fàcilment escrivint l'URL a la Barra d'eines de localització -en realitat aquests són esclaus KIO-. Cal tenir en compte que el plafó del Krusader no admet tots els esclaus KIO, p. ex., http:// no funcionarà al plafó, però funcionarà al visualitzador. Alguns exemples:

- `ftp://`públic.servidor_ftp.org/carpeta/``

- `fish://`nom_usuari@nom_màquina/``

- `sftp://`nom_usuari:contrasenya@sftp.qualsevol.org/``

- `ftp://`nom_usuari@meu.servidor.org:21/carpeta/``

- `smb://`nom_usuari:contrasenya@servidor/share``

- `ftp://`nom_usuari@nom_usuari_proxy:contrasenya@contrasenya_proxi@nom_màquina/carpeta``

- `nfs://`<màquina>:<port><camí_URL>``

- `webdav://`www.servidor.com/camí/``

Podeu marcar aquests URL, però, llegiu la secció del Bookman per a desar les contrasenyes de forma segura. Per a connectar-vos amb múltiples ubicacions, marqueu aquests URL i obriu-los un per un o obriu-los tots emprant els perfils del plafó. Per a passar d'una ubicació a una altra, simplement obriu una pestanya de carpeta per a cadascun.

Hi ha tres maneres per a iniciar una connexió remota:

- Escriviu l'URL a la Barra d'eines de localització

- Seleccioneu Eines → Connexió de xarxa nova..., el qual mostrarà un diàleg que us demanarà els detalls del lloc remot. Aquest diàleg és pràctic si no s'utilitza per a escriure URL remots a la Barra d'eines de localització. Deixeu buit els camps de la contrasenya i el nom d'usuari, se us registrarà com a anònim. Nota: tenim la intenció de reescriure aquesta finestra de diàleg.

- Podreu marcar una carpeta en una màquina remota i tornar a aquesta carpeta des del botó d'adreces d'interès a la cantonada superior del plafó tal com ho faríeu en un navegador web.

Després d'iniciar la sessió en un servidor remot, podeu explorar-lo com el vostre disc dur local amb les excepcions següents:

- No podreu executar fitxers sobre servidors remots.

- Els permisos no es podran calcular sempre en els servidors remots (depèn del servidor i del mètode d'accés), de manera que podríeu obtenir un ? a les columnes dels permisos per a alguns fitxers.

- La informació d'ús del disc no estarà disponible per a la majoria dels sistemes de fitxers remots.

Per a canviar el joc de caràcters de la màquina remota, empreu Visualitza → Selecciona el joc de caràcters remot.

Podeu tancar la connexió remota activa actual amb dos mètodes diferents:

- Manualment: Afegir el botó desconnecta a la Barra d'eines principal i fer-hi clic.

- Automàticament: Canviar l'URL a la Barra d'eines de localització.

### Nota

El Krusader és un gestor de fitxers que admet connexions remotes a través dels esclaus KIO, però si esteu cercant característiques encara més avançades per a les connexions remotes, p. ex., un client avançat d'FTP, us recomanem que utilitzeu p. ex., LFTP o FileZilla.

### Connexions LAN mitjançant el protocol fish:/ (zeroconf)

Aquesta secció és una aportació d'en Andrew Svet (z-vet), els comentaris sobre aquest capítol seran apreciats. Gràcies!

### Nota

Això funciona en un sistema Debian, per la qual cosa funcionarà a la Debian i els seus derivats (Kubuntu™, etc.), encara que també hauria de funcionar en altres Linux. Suposem que teniu SSH instal·lat, configurat i funcionant a cada màquina de la LAN que voleu connectar. Hi ha un munt de molt bones guies d'aprenentatge sobre SSH a la xarxa, p. ex., a linuxhomenetworking.com o simplement empreu Google per a això. Utilitzem el port SSH predeterminat (22) per a aquest capítol. Recordeu canviar-lo si utilitzeu un altre. Totes les modificacions, edició, etc., s'han de fer com a administrador.

Començarem amb la instal·lació de tots els paquets que necessitem:

    # apt-get install avahi-daemon libnss-mdns kdnssd

Tot està instal·lat, ara anem a fer alguna configuració. En primer lloc, necessitarem que els nostres serveis s'anunciïn a LAN. Per a això instal·larem avahi-daemon: aquest representa la vostra màquina a la xarxa local i permet que altres aplicacions publiquin els serveis que proporcionen. L'avahi-daemon ve amb el fitxer de configuració d'exemple `ssh.service`, el qual es troba a `/usr/share/doc/avahi-daemon/examples`. Per tal que el servei sigui anunciat a la LAN, haurem de copiar aquest fitxer a la carpeta `/etc/avahi/services`:

    # cp /usr/share/doc/avahi-daemon/examples/ssh.service /etc/avahi/services

Ara necessitarem que el protocol fish:/ també s'anunciï, de manera que utilitzarem un fitxer ssh.service com a plantilla per al fish.service:

    # cp /etc/avahi/services/ssh.service /etc/avahi/services/fish.service

Aquest fitxer és només una còpia del ssh.service. Editeu el fitxer `fish.service` i substituïu «Remote Terminal on %h» amb «Fish to %h» i «_ssh._tcp» amb «_fish._tcp». Així és com es veurà després d'editar:

    <?xml version="1.0" standalone='no'?><!--*-nxml-*-->
    <!DOCTYPE service-group SYSTEM "avahi-service.dtd">

    <!-- $Id: remote-connections.docbook,v 1.6 2007/05/02 18:07:28 codeknight Exp $ -->

    <!--
      This file is part of avahi.

      avahi is free software; you can redistribute it and/or modify it
      under the terms of the GNU Lesser General Public License as
      published by the Free Software Foundation; either version 2 of the
      License, or (at your option) any later version.

      avahi is distributed in the hope that it will be useful, but
      WITHOUT ANY WARRANTY; without even the implied warranty of
      MERCHANTABILITY or FITNESS FOR

    <!-- See avahi.service(5) for more information about this configuration file -->

    <service-group>

      <name replace-wildcards="yes">FISH to %h</name>

      <service>
        <type>_fish._tcp</type>
        <port>22</port>
      </service>

    </service-group>

Deseu el fitxer modificat. Ara ens caldrà crear un fitxer `_fish._tcp`, obriu un editor de text i afegiu les línies següents:

    Name=FISH Protocol (ssh)
    Type=_fish._tcp
    UserEntry=u
    PathEntry=path
    PasswordEntry=p

I deseu el fitxer a `/usr/share/apps/zeroconf/_fish._tcp`. Feu el mateix en cada màquina de la vostra LAN i, a continuació, reinicieu el programa avahi-daemon:

    # /etc/init.d/ avahi-daemon restart

A continuació, obriu el Krusader i escriviu `zeroconf:/` a la Barra d'eines de localització per a obrir la connexió amb zeroconf. Introduïu la carpeta Protocol Fish. A l'interior trobareu els enllaços a cada màquina que anuncia `fish:/` a la vostra LAN, la Barra d'eines de localització apuntarà a `zeroconf:/_ fish._tcp`. Si feu doble clic sobre qualsevol d'aquestes màquines, apareixerà l'indicatiu de contrasenya, demanant-vos la frase de pas SSH (si s'ha establert una contrasenya). Introduïu la vostra frase de pas. Enhorabona: heu connectat amb una màquina remota utilitzant el Krusader!

Sincronitzador
Sincronitzador

## Sincronitzador

### Introducció

Aquesta funció compara dues carpetes amb totes les subcarpetes i mostra les diferències entre ells. Després de seleccionar algunes opcions i la funció Compara, podreu sincronitzar els fitxers i carpetes. Un plafó podria ser un servidor d'FTP. No oblideu l'opció Compara per contingut si la mida del fitxer es manté igual. Trieu Eines → Sincronitza les carpetes o Ctrl+Y per a iniciar aquesta característica. Els colors són configurables. El sincronitzador té els seus propis lligams de tecla.

### Nota

Per a fitxers locals: el sincronitzador canviarà la informació de la data a les dates originals.

Figura 9.6. Sincronitzador

Procediment:

1. Establiu la Carpeta de l'esquerra i la Carpeta de la dreta que voleu comparar.

2. Configureu el Filtre de fitxer opcional, els filtres General i els filtres Avançat. Els filtres General inclouen una opció No cerquis a que permetrà excloure carpetes de la comparació.

3. Establiu les opcions de casella de selecció: Fes-ho també en les subcarpetes, Segueix els enllaços simbòlics, Compara per contingut, Ignora les dates, Asimètric i Ignora les majúscules/minúscules.

4. Feu clic sobre el botó Compara per a comparar les carpetes.

5. En utilitzar Mostra les opcions, podreu incloure/excloure diferents tipus de fitxer en particular. La sincronització no modificarà els fitxers que no es trobin a la llista.

6. Si cal, podreu canviar les operacions de Treball determinades pel Comparador amb el menú del clic dret.

7. Quan esteu d'acord amb els resultats de Compara, feu clic al botó Sincronitza per a mostrar el diàleg de la sincronització.

8. Després de seleccionar les opcions del Sincronitzador, feu clic al botó Comença per a iniciar el procés de la sincronització.

En el text següent es descriu una explicació detallada de totes les funcions i botons.

### Comparador

Elements en el plafó

  - Carpeta de l'esquerra: la carpeta base del costat esquerre.

  - Carpeta de la dreta: la carpeta base del costat dret.

  - Filtre de fitxers: filtra els noms de fitxer en la sincronització. p. ex., `*.png` només seleccionarà els fitxers on el nom finalitzi `.png`. Les carpetes es llistaran si el nom de la carpeta finalitza amb `.png` o si la carpeta conté fitxers que finalitzen amb `.png`. Exemple d'inclusió/exclusió múltiple: `'*.cpp *.h | *.moc.cpp'` inclou `*.cpp *.h` i exclou `*.moc.cpp`.

  - Filtres General: cerca pel text que conté

  - Filtres Avançat: mida, data, propietari

Criteris del filtratge de nom de fitxer

  - Podeu emprar comodins. Els múltiples patrons estaran separats per un espai (vol dir OR lògic) i els patrons s'exclouran de la cerca utilitzant el símbol de canonada. Si el patró acaba amb una barra inclinada (*patró*/), això voldrà dir que el patró es relaciona amb la cerca recursiva en les carpetes.

  - patró: vol dir cercar aquells fitxers/carpetes on el nom és un patró, la cerca recursiva recorre totes les subcarpetes independentment del valor en el patró.

  - patró/: vol dir cercar tots els fitxers/carpetes, però la cerca recursiva passarà/exclourà les carpetes on el nom és un patró.

  - Empreu les cometes per als noms que contenen espais. El filtre «Fitxers de programa» cerca aquells fitxers/carpetes on el nom és `Fitxers de programa`.

  - Exemples:

  - `*.o`

  - `*.h *.c??`

  - `*.cpp *.h | *.moc.cpp`

  - `* | CVS/ .svn/`

  - Nota: el terme de cerca «text» és equivalent a «*text*».

Opcions de casella de selecció

  - Fes-ho també en les subcarpetes: el Sincronitzador recorrerà les subcarpetes en comparar.

  - Segueix els enllaços simbòlics: el Sincronitzador seguirà els enllaços simbòlics a les carpetes (no als fiters!).

  - Compara per contingut: els fitxers on les mides siguin iguals també es compararan per contingut.

  - Ignora les dates: ignora la informació de la data (útil per a FTP, smb, arxiu...) la informació de la data *només* és rellevant en el sistema de fitxers local.

  - Asimètric: la Carpeta de l'esquerra és la carpeta de destinació, la Carpeta de la dreta és la carpeta d'origen. Aquesta funció sincronitza el contingut de la carpeta esquerra amb el de la carpeta de la dreta.

    - Els fitxers que només existeixen en el costat esquerre seran eliminats.

    - Els fitxers que només existeixen en el costat dret es copiaran a l'esquerra.

    - Els fitxers considerats iguals quedaran intactes.

    - Els fitxers que es considerin diferents es copiaran a l'esquerra. Empreu aquesta característica amb compte!

      - Tingueu en compte que hi ha una mesura per a evitar la pèrdua de dades: si es tenen en compte les dates (perquè Ignora les dates està desactivat), llavors l'acció predeterminada és no sobreescriure un fitxer per una versió antiga. L'usuari encara podrà sobreescriure (fent un clic dret i seleccionar Copia des de la dreta a l'esquerra).

    Aquesta característica és útil si la informació de la data no es pot emprar o per a sincronitzar la carpeta de l'esquerra amb el contingut d'un servidor de fitxers (com una descàrrega). De manera alternativa, és útil crear una còpia de seguretat de la carpeta de la dreta a la carpeta de l'esquerra. NOTA: NO empreu aquesta opció per a sincronitzar un escriptori i un ordinador portàtil (p. ex., els fitxers que només existeixen al costat esquerre s'eliminaran!).

  - Desplaçar el resultat: Això és per a servidors d'FTP lents... Quan el Sincronitzador ha finalitzat de comparar un fitxer, el col·loca al final de la llista, i a la vegada si cal, desplaça la finestra. Això és important, si voleu saber què està fent el Sincronitzador. Si el servidor d'FTP és lent, la comparació d'una carpeta pot trigar molta estona. En activar aquesta opció, veureu que el comparador està «viu», però lent. Per a sistemes de fitxers ràpids, podreu reduir lleugerament la velocitat de la comparació.

  - Ignora les majúscules/minúscules: compara el nom de fitxer sense fer distinció entre majúscules i minúscules, això és útil en sincronitzar sistemes de fitxers de Windows®.

  - Ignora els fitxers ocults: ignora els fitxers que comencen amb un punt.

En acabar tot l'esmentat anteriorment, feu clic al botó Compara per a comparar les carpetes, el resultat es mostrarà a la Llista de fitxers.

Llista de fitxers

  La Llista de fitxers té les columnes següents: «Nom esquerre | Mida esquerre | Temps esquerre | Treball | Temps correcte | Mida correcte | Nom correcte». Aquí podreu verificar el resultat de la comparació i modificar les accions de la sincronització. El color del text defineix la direcció de còpia predeterminada que determina el comparador.

  - Verd: es copia d'esquerra a dreta.

  - Blau: es copia de dreta a esquerra o elimina del costat dret en el mode asimètric.

  - Vermell: els fitxers que siguin diferents segons els criteris donats (sense direcció per a copiar).

  - Negre: els fitxers que siguin idèntics (sense direcció per a copiar).

  Un doble clic sobre un fitxer cridarà a la funció Compara per contingut del Krusader. La columna Treballs (<=>) defineix la direcció predeterminada per a copiar, el qual podrà modificar l'usuari. La finestra de resultats admet arrossegar elements a altres finestres (arrossegar [esquerra], Maj+arrossegar [dreta]) i copiar els elements seleccionats a esquerra/dreta al porta-retalls (Ctrl+C).

Llista de fitxers: columna Treballs (<=>)

  Aquesta columna mostra el treball planificat pel Sincronitzador, aquest treball es pot modificar amb el menú del clic dret.

  - ->: es copia del costat esquerre al costat dret. Per a les carpetes: fa mkdir al costat dret.

  - =: si els fitxers són els mateixos, no fa res.

  - !=: el fitxer està exclòs o el Sincronitzador no sap què fer.

  - <-: es copia del costat dret al costat esquerre. Per a les carpetes: fa mkdir al costat esquerre

  - Supr: suprimeix els fitxers del costat dret.

Mostra les opcions

  Aquí podreu incloure/excloure els tipus de fitxer en particular. Aquests fitxers, que no són a la llista, no es tocaran durant la sincronització.

  - ->: habilita/inhabilita el treball de còpia de l'esquerra a la dreta.

  - =: habilita/inhabilita la llista dels fitxers iguals.

  - !=: habilita/inhabilita la llista dels fitxers exclosos / «no sé què fer».

  - <-: habilita/inhabilita el treball de còpia de dreta a esquerra.

  - Paperera: habilita/inhabilita la supressió de fitxers del treball al costat esquerre.

  - Duplicats: habilita/inhabilita els fitxers que hi ha ambdós costats.

  - Desaparellats: habilita/inhabilita els fitxers que només hi ha en un costat.

Botons d'acció

  - Compara: compara les carpetes, el resultat es mostra a la Llista de fitxers.

  - Atura: deixa de comparar.

  - Sincronitza: mostra el diàleg de sincronització.

  - Tanca: tanca la finestra del Sincronitzador.

La línia d'estat pot contenir

  - El nombre de carpetes escanejades durant la comparació.

  - El nom de fitxer quan es compara per contingut (per a fitxers grans).

  - El nombre de fitxers a la llista.

El menú del clic dret sobre la Llista de fitxers

  El menú del clic dret es divideix en tres seccions:

  1.- Canvia les operacions de Treball determinades pel Comparador. Seleccioneu un o més fitxers. El canvi s'aplicarà a la selecció i no només sobre l'element on s'ha fet clic dret. Si l'element seleccionat és una carpeta, el canvi també s'aplicaran als seus fitxers/subcarpetes.

  - Sincronitza les carpetes...: inicia la sincronització.

  - Exclou: exclou un fitxer/carpeta de la sincronització (canvia el treball a !=).

  - Recupera l'operació original: canvia el treball al resultat original de la comparació.

  - Inverteix la direcció: canvi el treball (-> a <- i <- a ->).

  - Copia des de la dreta a l'esquerra: canvia el treball a <-.

  - Copia des de l'esquerra a la dreta: canvia el treball a ->.

  - Suprimeix (només a l'esquerra): canvia el treball a SUP.

  2.- Canvia les seleccions

  - Selecciona els elements: obre un diàleg que permet seleccionar elements. Aquest és el diàleg Selecciona un grup del menú Edita.

  - Desselecciona els elements: obre un diàleg que permet desseleccionar elements. Aquest és el diàleg Desselecciona un grup del menú Edita.

  - Inverteix la selecció: inverteix l'estat de selecció de tots els elements.

  3.- altres (cal tenir en compte que les operacions següents funcionen sobre el fitxer amb el clic dret i no sobre la selecció).

  - Visualitza el fitxer de l'esquerra: inicia el visualitzador sobre el fitxer de l'esquerra.

  - Visualitza el fitxer de la dreta: inicia el visualitzador sobre el fitxer de la dreta.

  - Compara fitxers: inicia la utilitat diff (p. ex., el Kompare) sobre els fitxers.

Altres botons

  - Perfils: si heu de sincronitzar sovint les mateixes carpetes, podreu desar la configuració, p. ex., incloure els fitxers, excloure els fitxers... Premeu el botó Perfil i podreu afegir / carregar / desar / eliminar perfils del sincronitzador.

  - Intercanvia els costats: intercanvia la Llista de fitxers.

Sincronitza amb el KGet

  Si voleu sincronitzar una carpeta local amb un servidor d'FTP inestable, el KGet és una solució molt millor que la simple còpia de fitxers. Després de comparar, podreu fer clic dret a la llista de resultats i seleccionar Sincronitza amb el KGet per a executar la sincronització, després els fitxers llistats es descarregaran amb el KGet en comptes del Krusader. Per descomptat, cal que el KGet estigui instal·lat a l'ordinador -en cas contrari, no estarà disponible-.

### Sincronització

Després de prémer el botó Sincronitza, apareixerà el diàleg de sincronització.

Caselles de selecció

  Aquí confirmareu les operacions de còpia i supressió del Sincronitzador

  - De dreta a esquerra: copia X1 fitxers (Y1 bytes) habilita/inhabilita la còpia de dreta a esquerra.

  - D'esquerra a dreta: copia X2 fitxers (Y2 bytes) habilita/inhabilita la còpia d'esquerra a dreta.

  - Esquerra: suprimeix X3 fitxers (Y3 bytes) habilita/inhabilita la supressió al costat esquerre.

  - Confirma la sobreescriptura: en activar aquesta opció, el Krusader mostrarà el diàleg per a canviar el nom, ometre, sobreescriure, ometre-ho tot, sobreescriure-ho tot abans de sobreescriure el fitxer.

Etiquetes d'estat

  - Preparat: A1/A2 fitxers, B1/B2. Aquesta línia es canviarà durant la sincronització, mostrant que el sincronitzador ha finalitzat amb els fitxers A1 des d'A2 (B1 bytes de B2).

  - Barra de progrés: mostra el progrés de la sincronització (en funció dels bytes).

Botons d'acció

  - Inici: comença la sincronització.

  - Pausa/Continua: fa una pausa/reprèn el procés de sincronització.

  - Tanca: tanca el diàleg de sincronització (i l'atura).

Sincronització en paral·lel

  - Es pot donar el nombre de fils «quasi».

  - Pot augmentar dràsticament la velocitat quan se sincronitza amb servidors d'FTP lents.

  - No afecta la velocitat de la sincronització local.

  - La comparació remota «per contingut» i «de carpeta» es realitza en paral·lel.

  - La sincronització remota també es realitza en paral·lel, excepte els treballs de mkdir (el mkdir abans haurà de copiar).

Accions d'usuari
Accions d'usuari

## Accions d'usuari

Amb el Gestor d'accions podreu establir, configurar i gestionar les Accions d'usuari. Algunes opcions generals es configuren amb el Konfigurador. Amb les Accions d'usuari podreu realitzar accions sobre fitxers en el plafó o accedir a les funcions internes del Krusader amb paràmetres directament emprant marcadors de posició. Les accions s'integren perfectament en el sistema d'accions del Plasma, el qual vol dir que els diàlegs estàndard Barra d'eines d'edició i edita les dreceres també mostraran les Accions d'usuari. Les Accions d'usuari s'emmagatzemen a `~/.local/share/krusader/useractions.xml` o `krusader/useraction.xml` a la carpeta que es pot determinar emprant `qtpaths --paths GenericDataLocation`. S'inclouen diversos exemples a la documentació. Les Accions d'usuari es poden editar/afegir/importar/exportar utilitzant el Gestor d'accions. Les Accions d'usuari predeterminades s'emmagatzemen a `/usr/share/krusader/useraction-examples.xml`. Les Accions d'usuari poden aparèixer gairebé a tot arreu on es poden col·locar les KActions «normals». Les accions fins i tot es poden posar a la barra de menús, però per a això s'haurà d'editar el fitxer `krusaderui.rc`. Alguns exemples:

- El menú Accions d'usuari

- Menú d'usuari

- Barra d'eines d'accions

- Els menús del clic dret

- etc.

L'eina Accions d'usuari del Krusader és molt potent i personalitzable si esteu familiaritzat amb l'escriptura de les Accions d'usuari en general.

### Suggeriment

Es proporcionen diverses Accions d'usuari predeterminades. Publiqueu les vostres Accions d'usuari preferides perquè estiguin disponibles per a la comunitat del Krusader. Gràcies!

Figura 9.7. Gestor d'accions

Bàsicament, les Accions d'usuari són un mètode per a cridar a programes externs amb paràmetres variables. Per exemple, podríeu tenir una Acció d'usuari amb el següent xmms `--enqueue %aList("Selected")%` per a posar a la cua tots els elements seleccionats del plafó actiu dins de la instància actual del xmms. A més, hi ha un accés limitat a les funcions internes del Krusader que requereixen paràmetres. Per exemple, %aPanelSize("80")% establirà l'amplada del plafó actiu al 80% de la finestra principal del Krusader. Atès que el paràmetre de marcadors de posició pot contenir altres marcadors de posició, fa possibles uns quants scripts.

Gestionar les Accions d'usuari

Obriu el Konfigurador i trieu Accions d'usuari → Inicia el Gestor d'accions, en el qual podreu afegir, editar, eliminar, importar i exportar les Accions d'usuari.

- Afegeix una acció: si afegiu una acció nova, obtindreu una màscara d'entrada buida on podreu introduir totes les propietats que desitgeu. L'acció s'afegirà tan aviat com premeu Aplica. Després, el nom es mostrarà a la llista de l'esquerra.

- Per a editar una Acció d'usuari: Seleccioneu l'Acció d'usuari a l'esquerra. Després trieu si voleu editar les seves propietats. Els canvis només tindran efecte quan premeu Aplica.

- Per a suprimir una Acció d'usuari: seleccioneu l'Acció d'usuari a l'esquerra i feu clic al botó .

- Per a importar una Acció d'usuari: si importeu algunes accions, s'afegiran automàticament a la vostra llista. Si hi ha conflictes de noms (els noms han de ser únics perquè són l'ID per al sistema d'accions del Plasma), se us demanarà que els resolgueu. Per això, la llista de l'esquerra només mostrarà les accions on hi ha conflictes. Ara podreu donar-li-les noms nous o eliminar-les.

- Exporta una acció: si exporteu una Acció d'usuari, haureu de proporcionar un nom de fitxer en el qual emmagatzemar-la. Si no existeix, es crearà. Si el fitxer ja conté Accions d'usuari, l'acció que esteu exportant s'afegirà a aquest fitxer.

Totes les accions que heu definit ara es mostraran al menú d'usuari i en els diàlegs del Plasma per a canviar les dreceres i gestionar la barra d'eines. A més, totes les accions disponibles per a l'element actual també es mostraran al menú del clic dret.

Propietats bàsiques

L'Identificador, el Títol i la Línia d'ordres sempre seran obligatòries, totes les altres propietats són opcionals.

- Identificador: Un nom únic de l'Acció d'usuari, utilitzat per a identificar-la al sistema d'accions del Plasma.

- Botó d'icona: la icona per a la vostra Acció d'usuari.

- Categoria: les categories s'utilitzen per a una millor visió general. Apareixen com a elements del submenú al menú Accions d'usuari.

- Títol: el títol que es mostra en els menús o diàlegs.

- Consell d'eina: informació sobre l'eina per a la vostra Acció d'usuari, p. ex., es mostrarà a la barra d'eines en passar el ratolí per sobre.

- Descripció: una descripció de què fa l'Acció d'usuari. També es mostrarà com Què és això si premeu la drecera Maj+F1 i feu clic sobre l'Acció d'usuari.

- Ordre: l'ordre que s'executarà. Podeu afegir un marcador de posició utilitzant una IGU amb el botó Afegeix.

- Carpeta de treball: la carpeta de treball per a l'ordre que s'executarà.

- Mode d'execució:

  - Normal: mode d'execució normal.

  - Executa en un terminal: executa l'ordre en un terminal.

  - Executa en un emulador de terminal incrustat: executa l'ordre en el terminal incrustat.

  - Recupera la sortida: Recull la sortida del programa executat en una finestra amb IGU.

  - Separa l'error estàndard: quan s'utilitza «Recupera la sortida», les sortides estàndard i d'error es recolliran per separat.

- Accepta l'ordre:

  - En els fitxers locals (sense URL): indica al marcador de posició que haurà de retornar adreces locals.

  - En els URL (remots i locals): indica al marcador de posició que haurà de retornar els URL.

- Drecera predeterminada: configura una drecera predeterminada per a l'Acció d'usuari.

- Activat: si està marcada, l'acció d'usuari es mostrarà al Menú de l'usuari -en cas contrari, aquesta restarà oculta-.

Sintaxi de la línia d'ordres

Bàsicament, s'executarà tot el que escriviu a la línia d'ordres (si escriviu «ls -l», s'executarà «ls -l»). Teniu la possibilitat d'obtenir una cadena de caràcters del Krusader, la qual representa l'estat actual del plafó. Això es fa utilitzant marcadors de posició. Un marcador de posició comença amb un signe de percentatge («%») i és seguit per un indicador del plafó («a» per a l'actiu, «o» per a l'altre, «l» per al plafó esquerre i «r» per al plafó dret. Si el marcador de posició no necessita un plafó per a operar, haureu d'indicar-ho amb un guió baix («_»)). Després ve el nom del marcador de posició (vegeu la llista a continuació), en el qual podreu incloure alguns paràmetres entre cometes. Finalment, de nou el signe de percentatge.

Això sona molt complicat, de manera que donarem un exemple: «%aList("Selected")%» se substituirà per una llista de tots els elements seleccionats en el plafó actiu. Llavors, una ordre com «xmms --enqueue %aList("All", " ", "", "*.mp3")%» executarà el xmms amb una llista de tots els .mp3 que hi hagi en el plafó actual, separats per un sol espai en blanc.

Actualment, s'implementen aquests marcadors de posició:

- `Path`: se substitueix pel camí dels plafons

  1. Paràmetre (opcional): espais automàtics d'escapament. Predeterminat: sí

- `Count`: se substitueix pel nombre del <primer paràmetre>

  1. Paràmetre: quins elements, ja sigui «All» (Tots), «Selected» (Seleccionats), «Files» (Fitxers) o «Dirs»

- `Filter`: se substitueix per la màscara de filtratge del plafó

- `Current`: se substitueix per l'element actual

  1. Paràmetre (opcional): omet el camí actual. Predeterminat: no

  2. Paràmetre (opcional): espais automàtics d'escapament. Predeterminat: sí

- `List`: se substitueix per una llista de tots els <primer paràmetre>

  1. Paràmetre: quins elements, ja sigui «All» (Tots), «Selected» (Seleccionats), «Files» (Fitxers) o «Dirs»

  2. Paràmetre (opcional): separador entre els elements. Predeterminat: « »

  3. Paràmetre (opcional): omet el camí actual. Predeterminat: no

  4. Paràmetre (opcional): màscara de filtratge (per a tots menys els «Seleccionats»). Predeterminat: *

  5. Paràmetre (opcional): espais automàtics d'escapament. Predeterminat: sí

- `Select`: manipula la selecció en un plafó

  1. Paràmetre: màscara de filtratge

  2. Paràmetre (opcional): manipula de quina manera, ja sigui «Set» (Establir), «Add» (Afegir) o «Remove» (Eliminar). Predeterminat: «Set»

- `Goto`: canvia el camí dels plafons al <primer paràmetre>

  1. Paràmetre: un camí relatiu o absolut, o un URL

  2. Paràmetre (opcional): obre la ubicació en una pestanya nova. Predeterminat: no

- `Ask`: demana a l'usuari algun text i se substitueix per la resposta

  1. Paràmetre: la pregunta

  2. Paràmetre (opcional): una resposta predeterminada

  3. Paràmetre (opcional): una llegenda per al quadre de la pregunta

- `Clipboard`: manipula el porta-retalls

  1. Paràmetre: el text que haurà d'anar al porta-retalls (aquí podeu emprar «%aCurrent%»)

  2. Paràmetre (opcional): afegeix el text al contingut actual del porta-retalls amb aquest separador

- `Copy`: copia un fitxer, útil per a anar de pressa, fer còpies de seguretat locals

  1. Paràmetre: el que s'haurà de copiar

  2. Paràmetre: on s'haurà de copiar

- `Sync`: obre el Sincronitzador amb un perfil determinat

  1. Paràmetre: un perfil per al Sincronitzador

- `NewSearch`: obre les finestres de cerca amb un perfil determinat

  1. Paràmetre: un perfil per al mòdul de cerca

- `Profile`: carrega un perfil de plafó determinat

  1. Paràmetre: un perfil de plafó

- `Each`: divideix la línia d'ordres en una llista. Aquestes ordres s'executaran una rere l'altra.

  1. Paràmetre: un element de la llista (tots, tots els fitxers, totes les carpetes, tot el seleccionat).

- `Move`: mou l'origen cap a la destinació.

  1. Paràmetre: un origen

  2. Paràmetre: una destinació

- `PanelSize`: canvia la relació de mida entre els dos plafons.

  1. Paràmetre (opcional): un valor enter, p. ex., 80 fa que el plafó actiu empri el 80% de l'amplada del Krusader (l'alçada en el mode vertical), ometent el paràmetre voldrà dir el 50%.

- `Ask`: cancel·la l'execució.

  1. Paràmetre (opcional): una cadena per a la pregunta de la cancel·lació.

- `ListFile`: se substitueix pel camí/nom de fitxer d'un fitxer temporal que conté una llista d'elements

  1. Paràmetre: camí/nom de fitxer

- `ColSort`: estableix l'ordenació en una columna d'un plafó específic.

  1. Paràmetre: Columna: «Nom», «Ext», «Tipus», «Mida», «Modificat», «Permisos», «rwx», «Propietari» i «Grup»

  2. Paràmetre: seqüència de l'ordenació: «Toggle», «Asc», «Desc»

- `View`: estableix el mode de la vista.

  1. Paràmetre: mode de la vista: «generic», «text», «hex»

  2. Paràmetre: mode de la finestra: «tab» (amb pestanyes), «window» (finestra)

Es proporciona un ajudant basat en una IGU per a afegir els marcadors de posició. Els espais a «Path», «Current» i «List» hi estaran de manera predeterminada. Hi ha una cosa més important que heu de saber: tots els marcadors de posició que interactuen amb les funcions internes del Krusader es criden en temps d'expansió (el qual vol dir directament quan se substitueixen els marcadors de posició). Els programes externs es criden en temps d'execució (el qual vol dir després que se substitueixin tots els marcadors de posició).

Propietats avançades

Aquí podreu configurar on haurà d'estar visible la vostra ordre (per al menú del clic dret). A més, és possible canviar l'ordre executada i confirmar-la per separat. També podreu establir un usuari sota el qual s'haurà d'executar l'ordre.

- Configureu si l'acció és vàlida per a un protocol, camí, tipus MIME o nom de fitxer.

- Ajusteu la línia d'ordres abans d'executar.

- Estableix un usuari diferent per a l'execució (això no tindrà efecte en les funcions internes del Krusader)

Capítol 10. Konfigurador: centre de configuració del Krusader
Konfigurador: centre de configuració del Krusader

# Capítol 10. Konfigurador: centre de configuració del Krusader

El Konfigurador és el centre de configuració del Krusader. Quan executeu el Krusader, utilitzeu Arranjament → Configura el Krusader..., i s'iniciarà el Konfigurador. Allà podreu modificar la forma en què treballa el Krusader i personalitzar-lo segons les vostres pròpies necessitats. En qualsevol moment, en prémer el botó Aplica s'aplicaran els canvis, en prémer Tanca es tancarà el Konfigurador, i en prémer Valors es tornarà a aplicar la configuració de «fàbrica» del Krusader. El Konfigurador es divideix en pàgines, cadascuna de les quals conté els elements relacionats amb aquesta pàgina. Per a alguns canvis a la IGU, haureu de tancar i tornar a iniciar el Krusader.

### Nota

Des del Krusader-1.80.0, els lligams de tecla i la Barra d'eines principal-Barra d'eines d'accions han rebut les seves pròpies finestres de configuració i, per tant, ja no formen part del Konfigurador, podreu configurar-les mitjançant el menú Arranjament.

## Inicial

Figura 10.1. Configuració d'inici

La pàgina Inicial determina la forma en què es veurà (i funcionarà) el Krusader quan es llança. Es divideix en dues parts principals:

General

  - Perfil en iniciar: inicia el Perfil del plafó seleccionat durant l'inici. <Última sessió> és un perfil de plafó especial, es desa automàticament en tancar el Krusader.

  - Mostra la finestra de presentació: mostra una finestra de presentació en iniciar el Krusader.

  - Mode una única instància: només permet que s'executi una instància del Krusader.

  - Tema d'icones alternatiu: permet configurar un tema d'icona alternatiu per al Krusader. Sempre que no es trobi una icona en el tema d'icones del sistema, s'emprarà aquest tema com a alternativa. Si el tema alternatiu no conté la icona, s'usarà Brisa o Oxygen si algun d'aquests està present.

Interfície d'usuari

  Determina quines parts de la interfície d'usuari seran visibles després de l'inici.

  - Desa l'última ubicació, la mida i la configuració dels plafons: quan es llança, el Krusader canviarà la mida a la mida que tenia l'última vegada quan es va tancar. El Krusader també apareixerà en la mateixa ubicació a la pantalla, amb els plafons ordenats i alineats com estaven. Si aquesta opció no està marcada, podreu utilitzar l'opció del menú Finestra → Desa la posició per a establir manualment la mida i la posició del Krusader a l'inici.

  - Actualitza la configuració predeterminada del plafó: si està marcada, la configuració predeterminada del plafó s'actualitzarà després de l'inici.

  - Inicia a la safata del sistema: si està marcada, el Krusader s'iniciarà a la safata (si s'estableix minimitzar a la safata), sense mostrar la finestra principal.

  - Desa la configuració dels components en sortir: si està marcada, restaurarà els components de la interfície d'usuari al seu estat l'última vegada que es va aturar.

  - Mostra les tecles de funció: si està marcada, la Barra de tecles de funció serà visible després de l'inici.

  - Mostra la barra d'estat: si està marcada, la Barra d'estat serà visible després de l'inici. Només disponible si està desmarcat l'element Desa la configuració dels components en sortir.

  - Mostra la línia d'ordres: si està marcada, la línia d'ordres serà visible després de l'inici. Només disponible si està desmarcat l'element Desa la configuració dels components en sortir.

  - Mostra el terminal incrustat: si està marcada, l'emulador de terminal serà visible després de l'inici. Només disponible si està desmarcat l'element Desa la configuració dels components en sortir.

Plafó
Plafó

## Plafó

Aquí podreu determinar l'aspecte i comportament del plafó -el qual vol dir ajustar l'aplicació a les vostres necessitats-. La pàgina es divideix en sis pestanyes: General, Visualitza, Botons, Mode de selecció, Menú de suports i Disposició:

### General

Barra del navegador

- Mode edició com a predeterminat: si està marcada, de manera predeterminada es mostrarà un camí editable a la barra del navegador.

- Mostra el camí sencer de manera predeterminada: si està marcada, de manera predeterminada sempre es mostrarà tot el camí a la barra del navegador.

Operació

- Selecciona automàticament les carpetes: quan seleccioneu un grup de fitxers (sigui utilitzant Selecciona un grup o utilitzant Selecciona-ho tot), el Krusader marcarà aquesta opció. Si està marcada, també se seleccionaran les carpetes que coincideixin amb els criteris de la selecció. En cas contrari, només se seleccionaran els fitxers.

- Els canvis de nom afecten l'extensió: quan canvieu el nom d'un fitxer, se seleccionarà tot el text. Si voleu canviar el nom com ho fa el Total Commander© només pel nom, sense l'extensió, desseleccioneu aquest element.

- Desselecciona els fitxers abans de copiar/moure: si està marcada, el Krusader eliminarà les marques de selecció dels fitxers o carpetes abans de copiar-les o moure-les a la nova ubicació.

- El diàleg de filtratge recorda la configuració: si està marcada, el diàleg de filtratge s'obrirà amb l'última configuració de filtratge que s'han aplicat al plafó.

Pestanyes

- Usa noms de pestanya amb tot el camí: si està marcada, es mostrarà tot el camí a les pestanyes de carpeta. En cas contrari, només es mostrarà l'última part del camí.

- Pestanyes en expansió: si està marcada, el Krusader expandirà les pestanyes de carpeta fins a emplenar tota la barra.

- Tanca la pestanya amb un doble clic: si està marcada, el Krusader permetrà tancar les pestanyes de carpeta fent doble clic a sobre seu.

- Insereix les pestanyes després de l'actual: si està marcada, el Krusader inserirà les pestanyes noves a la dreta de l'actual en lloc de col·locar-les al final de la barra de pestanyes.

- Duplica la pestanya activa fent clic a: permet seleccionar el mode de duplicació de la pestanya activa (Desactivat (sense associació en fer clic), Alt+Clic o Ctrl+Clic).

- Posició de la barra de pestanyes: permet triar la posició de la barra de pestanyes (Baix o Dalt).

- Mostra els botons de tancar la pestanya: si està marcada, el Krusader mostrarà els botons de tancar a les pestanyes.

- Mostra el botó de pestanya nova: si està marcada, el Krusader mostrarà el botó de pestanya nova a la barra de pestanyes.

- Mostra la barra de pestanyes en una sola pestanya: si està marcada, el Krusader mostrarà la barra de pestanyes fins i tot si només hi ha una pestanya al plafó.

- El botó de pestanya nova duplicarà una pestanya: si està marcada, el botó de pestanya nova duplica una pestanya, altrament, obre una pestanya en el directori d'inici.

Barra de cerca

- Comença en escriure: permet seleccionar si s'utilitza la característica de cerca ràpida. Quan està marcada, podreu obrir la barra de cerca i començar a cercar escrivint alguna cosa mentre visualitzeu el contingut de la carpeta en el plafó actiu.

- Distingeix entre majúscules/minúscules: quan utilitzeu les característiques de cerca o filtratge: si està marcada (predeterminat a UNIX®), tots els fitxers que comencin amb majúscules apareixeran abans que els fitxers que comencin amb minúscules. En cas contrari, tots els fitxers que comencin amb una lletra específica (majúscula o no) es mostraran junts.

- Amunt/Avall cancel·la la cerca: prement la tecla Up o Down es cancel·larà la barra de cerca.

- Navegació per la carpeta amb la fletxa dreta: si està marcada, en prémer la tecla de Right s'entrarà a la carpeta, d'altra manera es capturarà la intenció d'editar el text de la cerca.

- Posició: permet triar la posició de les barres de cerca i filtratge (Baix o Dalt).

- Mode predeterminat: permet triar el mode predeterminat de la barra de cerca entre Cerca, Selecciona i Filtre. Podreu canviar el mode més tard utilitzant la barra de cerca mateixa.

Cerca d'adreces d'interès

- Mostra sempre la barra de cerca: si està marcada, farà que la barra de cerca d'adreces d'interès estigui sempre visible.

- Cerca en els elements especials: si està marcada, la cerca d'adreces d'interès també s'aplicarà als elements especials al menú d'adreces d'interès com Paperera, URL populars, Torna a un punt de retorn, etc.

Barra d'estat/evolució

- Mostra també la mida en bytes: si està marcada, el Krusader mostrarà la mida en bytes a la barra d'estat o a la barra de totals.

- Mostra la informació sobre l'espai: si està marcada, el Krusader mostrarà l'espai lliure/total en el disc a la barra d'estat/totals.

### Visualitza

General

- Lletra de la vista: permet canviar la lletra emprada en les llistes de fitxers.

- Retard del consell d'eina (ms): permet configurar el retard en mil·lisegons entre el moment en què s'atura el punter del ratolí sobre un element en una llista de fitxers i el moment en què es mostrarà el consell d'eina.

- Mostra la mida dels fitxers de forma intel·ligent: si està marcada, la mida del fitxer apareixerà en kB, MB, etc., i no en bytes (predeterminat).

- Permisos en format numèric: la columna Permisos mostrarà els números octals «`0755`» en lloc de «`rwxr-xr-x`».

- Mostra els fitxers ocults: si està marcada, el Krusader mostrarà els «fitxers amb punt inicial» que d'altra manera restarien ocults.

- Carrega les icones de carpeta definides per l'usuari: si està marcada, el Krusader carregarà les icones de carpeta definides per l'usuari.

- Mostra sempre l'element actual: si està marcada, el Krusader mostrarà la decoració de la vora de l'element actual en el plafó inactiu.

- Mètode d'ordenació

  - Krusader (predeterminat): la comparació emprada fins ara. S'utilitzarà la comparació emprant les regles de la configuració regional (fins i tot les regles de context).

  - Alfabètic: les cadenes es compararan caràcter per caràcter (no s'aplicaran les regles de context de la configuració regional). Els caràcters alfabètics es compararan emprant les regles locals, els caràcters especials es compararan amb el codi de caràcters.

  - Alfanumèric: igual que l'anterior, però si els noms contenen números, els números es compararan numèricament en lloc d'alfabèticament.

  - Codi del caràcter: comparació pel codi del caràcter (ràpid).

  - Codi i números del caràcter: igual que l'anterior, però amb comparació numèrica dels números.

- Ordena distingint entre majúscules/minúscules: si està marcada (predeterminat a UNIX®), tots els fitxers que comencin amb lletres majúscules apareixeran abans que els fitxers que comencin amb lletres minúscules. En cas contrari, tots els fitxers que comencin amb una lletra específica (majúscula o no) apareixeran junts.

- Ordena sempre les carpetes per nom: ordena les carpetes per nom, no importarà el criteri d'ordenació.

- Mostra primer les carpetes: si està marcada, les carpetes tindran prioritat en les llistes de carpetes.

- Ordena segons la configuració regional: ordena els fitxers i carpetes d'acord amb la configuració regional actual.

Modes de vista

- Mode de visualitzador predeterminat: permet canviar el mode de vista predeterminat. Podeu escollir Vista en detall o Vista breu. A les pestanyes de tots dos modes de vista podreu definir les següents opcions.

- Mida predeterminada de les icones: permet canviar la mida de les icones a les llistes de fitxers. Les mides disponibles són 12x12, 16x16, 22x22, 32x32, 48x48, 64x64, 128x128 i 256x256 píxels.

- Usa les icones als noms de fitxer: si està marcada, es mostraran les icones en els noms de fitxers i carpetes.

- De manera predeterminada, mostra les vistes prèvies: si està marcada, es mostraran les vistes prèvies del contingut del fitxer.

- Per a configurar les columnes, utilitzeu el menú del clic dret en el plafó quan vegeu fitxers. Els plafons esquerre i dret empren les seves pròpies columnes de forma independent. Hi ha disponibles les següents columnes:

  - Nom: mostra el nom de fitxer sense la part després de l'últim punt, aquesta última part es mostra a la columna Ext. Quan la columna Ext està oculta, es mostrarà tot el nom de fitxer a la columna Nom com, p. ex., ho fa el Konqueror.

  - Ext: mostra l'última part del nom de fitxer (la part després de l'últim punt) a la columna Ext, i no com un nom de fitxer complet a la columna Nom com, p. ex., ho fa el Konqueror.

  - Tipus: mostra el camp del tipus MIME.

  - Mida: mostra el camp de la mida.

  - Modificat: mostra el camp de la data i hora de modificació.

  - Permisos: mostra tots els permisos, p. ex., «`rwxr-xr-x`» o com a números octals «`0755`» habilitant/inhabilitant els Permisos numèrics a la pestanya Vista del plafó.

  - rwx: només mostra els drets de l'usuari actual, p. ex., «-rw».

  - Propietari: mostra el camp del propietari.

  - Grup: mostra el camp del grup.

### Suggeriment

Desmarqueu les columnes que no estan en ús. Això permetrà més espai per a les columnes que empreu.

### Botons

Els botons de la barra d'eines tenen icones: si està marcada, el Krusader mostrarà icones en els botons de la barra d'eines.

Mostra el botó Suports: si està marcada, el Krusader mostrarà el botó per als suports.

Mostra el botó enrere: si està marcada, el Krusader mostrarà el botó enrere.

Mostra el botó endavant: si està marcada, el Krusader mostrarà el botó endavant.

Mostra el botó de l'historial: si està marcada, el Krusader mostrarà el botó per a l'historial.

Mostra el botó de les adreces d'interès: si està marcada, el Krusader mostrarà el botó per a les adreces d'interès.

Mostra la barra d'eines del plafó: si està marcada, el Krusader mostrarà la Barra d'eines del plafó.

Podreu fer que els botons de la Barra d'eines del plafó estiguin visibles o ocults:

Botons de la barra d'eines del plafó visible

- Botó igual (=)

- Botó «Puja» (..)

- Botó «Inici» (~)

- Botó «Arrel» (/)

- Botó de commutació per a la navegació sincronitzada: si està marcada, es mostrarà el botó per a la navegació sincronitzada.

### Mode de selecció

Aquí podreu configurar els modes de selecció.

General

- Estil Krusader: la forma en què el Krusader ha funcionat des del primer dia. Ambdós botons del ratolí permeten seleccionar els fitxers. Per a seleccionar més d'un fitxer, manteniu premuda la tecla Ctrl i feu clic amb el botó esquerre del ratolí. El menú del clic dret apareixerà amb un breu clic al botó dret del ratolí.

- Estil Konqueror: en prémer el botó esquerre del ratolí se seleccionaran els fitxers -podreu fer clic i seleccionar múltiples fitxers-. El menú del clic dret apareixerà amb un breu clic al botó dret del ratolí.

- Estil Total Commander: en prémer el botó dret del ratolí se seleccionaran múltiples fitxers i en prémer i mantenir premut el botó dret del ratolí apareixerà el menú del clic dret. El botó esquerre del ratolí no seleccionarà, però establirà el fitxer actual sense afectar a la selecció actual.

- Mode ergonòmic: el botó esquerre del ratolí no selecciona, però estableix el fitxer actual sense afectar a la selecció actual. El botó dret del ratolí invoca el menú contextual. Podreu seleccionar amb la tecla Ctrl i fer clic esquerre.

- Mode de selecció personalitzada: creeu el vostre propi estil de selecció!

Detalls

- Selecciona amb doble clic (clàssic): amb un sol clic se seleccionarà un fitxer, amb un doble clic s'obrirà el fitxer o entrareu dins de la carpeta.

- Segueix la política de selecció global: en prémer el botó esquerre del ratolí se seleccionaran els fitxers. Utilitzeu la configuració global: el mòdul Dispositius d'entrada → Ratolí a l'Arranjament del sistema del Plasma.

- Elements personalitzats del mode de selecció:

  - Basat en el mode de selecció del Plasma

  - Se selecciona amb el botó esquerre del ratolí

  - Es manté la selecció amb el botó esquerre del ratolí

  - Se selecciona amb Maj/Ctrl + clic esquerre

  - Se selecciona amb el botó dret del ratolí

  - Es manté la selecció amb el botó dret del ratolí

  - Se selecciona amb Maj/Ctrl + clic dret

  - La barra d'espai mou cap avall

  - La tecla Inserció mou cap avall

  - El clic dret mostra immediatament el menú contextual

  - Es reinicia la selecció amb el botó normal del ratolí: restableix la selecció amb un clic del ratolí sense modificadors (és a dir, Maj o Ctrl). Haurà d'estar habilitada la selecció amb Maj/Ctrl per al botó del ratolí perquè aquesta opció funcioni.

### Menú de suports

Amb aquesta pestanya podreu seleccionar el contingut del menú al botó de suports:

- Mostra el camí de muntatge: si està marcada, es mostrarà el camí de muntatge de la partició.

- Mostra el tipus del sistema de fitxers: si està marcada, es mostrarà el tipus de partició del sistema de fitxers.

- Oculta les entrades SquashFS: Snap crea moltes particions muntades en SquashFS, les quals són gairebé inútils al menú Suports, perquè snap les gestiona. És possible ocultar els muntatges SquashFS marcant aquest element.

- Oculta els punts de muntatge següents: Aquesta llista permet excloure elements no desitjats del menú Suports. Premeu el botó + sobre la llista per a afegir algun punt de muntatge que voleu ignorar. Si decidiu eliminar el punt de muntatge afegit des de la llista, simplement feu-hi clic i premeu el botó -.

- Mostra la mida: permet seleccionar la representació de la mida en el menú de suports. Pot ser Sempre (predeterminat, sempre es mostrarà la mida de la partició), Quan el dispositiu no tingui etiqueta (només es mostrarà la mida per a les particions sense etiqueta) o Mai (no es mostrarà mai la mida al menú de suports).

### Disposició

Podreu triar la configuració de la disposició i el marc:

- Disposició: permet definir la disposició. Les opcions predeterminades són Predeterminada, Compacta i Clàssica.

- Color del marc: defineix el color del marc. Es pot definir per Definit per la disposició, Cap o Barra d'estat.

- Forma del marc: defineix la forma del marc. Es pot definir per Definida per la disposició, Cap Quadre o Plafó.

- Ombra del marc: defineix l'ombra del marc. Es pot definir per Definida per la disposició, Cap, Aixecada o Enfonsada.

Colors
Colors

## Colors

Aquesta pàgina configura els colors del Plafó de llista i del Sincronitzador. Els Colors predeterminats del KDE són la configuració de color predeterminada.

General

  - Usa els colors predeterminats del KDE: aquesta és la predeterminada, utilitza el color del Plasma definit a l'Arranjament del sistema.

  - Usa els colors de fons alternatius: si està marcada, els colors de Fons i de Fons alternatiu s'alternaran línia per línia. Quan no utilitzeu els colors predeterminats del Plasma, podreu configurar els colors alternatius al quadre Colors.

  - Mostra l'element actual encara que no tingui el focus: si està marcada, es mostrarà l'última posició del cursor al plafó de llista inactiu. Aquesta opció només estarà disponible quan no utilitzeu els colors predeterminats del Plasma.

  - Atenua els colors del plafó inactiu: si està marcada, els colors del plafó inactiu s'atenuaran. Aquestes opcions es poden configurar a la pestanya Inactiu del quadre Colors. Aquesta opció només estarà disponible quan no utilitzeu els colors predeterminats del Plasma.

Colors

  Configura els colors de la manera que voleu, veureu el resultat a la secció Vista prèvia. Es poden configurar els següents elements del plafó actiu i inactiu:

  - Primer pla

  - Primer pla de la carpeta

  - Primer pla dels executables

  - Primer pla de l'enllaç simbòlic

  - Primer pla de l'enllaç simbòlic no vàlid

  - Color de fons

  - Color de fons alternatiu

  - Color de la lletra de la selecció

  - Fons seleccionat

  - Fons alternatiu de la selecció

  - Lletra actual

  - Lletra de la selecció actual

  - Color de fons actual

  - Reanomena el primer pla

  - Reanomena el fons

  Es poden configurar els següents elements del Sincronitzador:

  - Colors de lletra iguals

  - Color de fons iguals

  - Colors de lletra diferents

  - Colors de fons diferents

  - Color de la lletra quan es copia a l'esquerra

  - Color del fons quan es copia a l'esquerra

  - Color de la lletra quan es copia a la dreta

  - Color del fons quan es copia a l'esquerra

  - Suprimeix el primer pla

  - Suprimeix el fons

Vista prèvia

  Aquí veureu una vista prèvia dels colors configurats.

Esquemes de color

  Amb els botons Importa un esquema de color i Exporta l'esquema de color podreu carregar i desar un perfil d'esquema de color. Això permet al Krusader emprar el Total Commander©, Midnight Commander, foo-commander o el vostre propi perfil de color personalitzat. Els esquemes de color s'emmagatzemen a `/usr/share/krusader`, el `foo.color` és un fitxer binari que conté l'esquema de color.

  ### Suggeriment

  Es proporcionen fitxers amb l'esquema de color del Midnight Commander i del Total Commander©, pugeu els vostres perquè estiguin disponibles per a la comunitat del Krusader. Gràcies!

General
General

## General

Aquí configurareu les operacions bàsiques. La pàgina es divideix en tres pestanyes: General, Visualitzador/Editor i Extensions atòmiques.

### General

Les següents opcions determinaran els aspectes bàsics de l'operació:

- Avisa'm en sortir: si està marcada, el Krusader us avisarà cada vegada que s'activi l'acció de sortida.

- Mostra i tanca a la safata: si està marcada, la icona del Krusader apareixerà a la safata del sistema. Quan minimitzeu el Krusader, no apareixerà a la barra de tasques. Tampoc sortirà si tanqueu la finestra principal. En el seu lloc, podreu sortir del Krusader seleccionant l'element de menú Fitxer → Surt o al menú contextual de la icona de la safata.

- Usa la màgia dels tipus MIME: és un mecanisme que permet al Krusader inspeccionar els fitxers en els plafons i determinar el seu tipus fins i tot si el fitxer no té una extensió d'identificació. Per exemple, si preneu un fitxer d'imatge -`imatge_1.jpg`- i li canvieu el nom a `imatge_1`, el Krusader seguirà sabent que és un fitxer d'imatge i treballarà amb ell en conseqüència. No obstant això, aquest mode d'operació és més lent (mentre s'actualitza el plafó o es canvien les carpetes), així que proveu el Krusader amb la màgia dels tipus MIME i sense, i decidiu què és el millor.

- Carpeta temp: aquesta opció selecciona la carpeta base per als fitxers temporals del Krusader. Els fitxers reals es crearan en carpetes separades sota la «Carpeta temporal», de manera que cada usuari que executi el Krusader tindrà les seves pròpies subcarpetes temporals sota la carpeta escollida.

  ### Nota

  Haureu d'escollir una carpeta temporal per a la qual tots els usuaris que executin el Krusader tinguin tots els permisos!

Mode per a suprimir (Suprimeix els fitxers/Mou a la paperera): quan el Krusader suprimeix els fitxers, en realitat els pot estar movent a la carpeta de la paperera, de manera que estiguin disponibles a través de la paperera del Plasma.

Terminal extern: trieu quin emulador de terminal s'emprarà quan el Krusader obri una finestra de consola (a través de F9, o l'opció de menú Eines → Inicia el terminal).

El terminal incrustat envia «chdir» a cada canvi de plafó: si no està marcada, no s'enviarà cap ordre de cd a l'emulador de terminal si canvieu de carpeta al plafó.

El plafó actiu segueix el directori de treball del terminal incrustat: si no està marcada, el plafó actiu romandrà sense canvis mentre l'usuari navega pel terminal incrustat (usant «cd», «popd», etc.).

Alterna el terminal incrustat a pantalla completa: si està marcada, el Krusader mostrarà el terminal a pantalla completa a l'estil del Midnight Commander (es mostrarà el terminal en lloc de la finestra del Krusader).

### Visualitzador/Editor

Aquí podreu canviar la configuració del visualitzador i de l'editor:

- L'editor i el visualitzador interns mostren cada fitxer en una finestra diferent: marqueu aquest element si voleu que cada fitxer s'obri en una finestra a part. Si no està marcada, cada fitxer s'obrirà en una pestanya a la mateixa finestra del Visualitzador/Editor. Cada pestanya en aquesta finestra es pot tancar, entre altres mètodes habituals, fent clic sobre la pestanya amb el botó mig del ratolí.

- Oculta la barra de pestanyes quan només n'hi ha una oberta: marqueu aquest element si voleu que la barra de pestanyes Visualitzador/Editor estigui oculta si només hi ha una pestanya oberta.

- Mode del visualitzador predeterminat:

  - Mode genèric: utilitza el visualitzador predeterminat del sistema.

  - Mode de text: visualitza el fitxer en el mode només text.

  - Mode hexadecimal: visualitza el fitxer en el mode només hexadecimal.

  - Mode visualitzador incremental: un visualitzador de text/hexadecimal, ràpid per a fitxers de grans dimensions. El visualitzador incremental del Krusader mai carregarà tot el fitxer a la memòria, només una petita part, i utilitza l'emmagatzematge en la memòria cau per a un desplaçament més ràpid. Els fitxers remots es descarreguen, però durant la baixada, és possible veure la part baixada. Si un fitxer canvia constantment, llavors també es podrà veure, el visualitzador incremental sempre veurà el seu estat actual.

  - Usa el visualitzador incremental quan el fitxer ocupi més de: 10 MB (predeterminat): comprova si un fitxer de text és més gran que 10 MB (configurable) i, en cas afirmatiu, s'utilitza el visualitzador incremental del Krusader en lloc del visualitzador predeterminat del Plasma.

  - Usa Okteta com el visualitzador hexadecimal: si està marcada (opció predeterminada), s'utilitzarà l'editor hexadecimal Okteta del Plasma per a veure les dades sense processar. Per a utilitzar aquesta opció, primer cal instal·lar el paquet Okteta.

- Editor: trieu quin editor s'emprarà en editar un fitxer (mitjançant F4). De manera predeterminada s'emprarà el visualitzador intern, aquest és el visualitzador predeterminat del Plasma.

### Extensions atòmiques

Extensions atòmiques: les extensions atòmiques predefinides com `.tar.gz` es mostren com una part a la columna Ext del Plafó de llista.

Avançat
Avançat

## Avançat

Aquesta pàgina gestiona problemes més avançats, de manera que aquí haureu de comprovar dues vegades les vostres accions: modificant aquí la configuració fa que el Krusader sigui una eina més potent i perillosa.

La pàgina es divideix en tres parts:

General

  - Munta els dispositius automàticament: fa que el Krusader intenti muntar un sistema de fitxers abans d'entrar-hi. Per exemple, si feu clic a `/mnt/cdrom` (i `/mnt/cdrom` apareix al fitxer `/etc/fstab` com a un punt de muntatge), el Krusader comprovarà si està muntat. En cas contrari, intentarà muntar-lo i després hi entrarà, de manera que pugueu veure el contingut del vostre unitat lectora de CD-ROM. No obstant això, cal tenir en compte que el Krusader NO el desmuntarà en sortir de `/mnt/cdrom`.

  - El «Gestor del muntatge» no des/muntarà els següents punts de muntatge: si teniu sistemes de fitxers que no voleu desmuntar (o muntar) accidentalment, introduïu una llista de punts de muntatge separats per comes (p. ex. `/,/boot,/tmp`) i el Gestor del muntatge no intentarà des/muntar-los.

Confirmacions

  En marcar les opcions en aquesta secció, el Krusader sol·licitarà confirmació abans de realitzar una acció específica. En cas contrari, les següents accions es realitzaran sense avís previ:

  - Quan se suprimeixin carpetes que no estan buides

  - Quan se suprimeixin fitxers

  - Quan es copiïn fitxers

  - Quan es moguin fitxers

Ajusta amb més detall

  - Memòria cau per a les icones (kB): el Krusader empra una memòria cau per a les icones, de manera que no haureu de tornar a carregar les icones que s'han utilitzat abans. Per descomptat, a mesura que la memòria cau creix -emmagatzemant més icones i realitzant les operacions amb més velocitat-, l'empremta en la memòria del Krusader es farà més gran.

  - Paràmetres de l'«updatedb»: estableix els arguments addicionals per a «updatedb», per a més informació llegiu les pàgines man.

Arxius
Arxius

## Arxius

Aquesta pàgina configura alguns aspectes en el maneig dels arxius en el Krusader.

Esclau E/S de «krarc»

  Activa el suport d'escriptura: aquesta opció permet habilitar l'escriptura dels fitxers dins d'un arxiu.

  ### Avís

  L'inconvenient és que si es produeix un tall d'energia durant el procés, els fitxers que s'han mogut podrien estar ja suprimits, però encara no empaquetats a dins de l'arxiu. Moure arxius dins de si mateixos els suprimirà.

Treballant amb arxius

  Navega pels arxius com a carpetes: si està marcada, el Krusader manejarà els arxius de forma transparent i permetrà obrir-los com a carpetes. En cas contrari, el Krusader intentarà invocar una aplicació que obri els arxius d'aquest tipus.

Ajusta amb més detall

  - Comprova l'arxiu després d'empaquetar-lo: aquesta opció executarà automàticament una prova sobre un arxiu acabat d'empaquetar. És més segur, però porta més temps.

  - Comprova l'arxiu abans de desempaquetar-lo: aquesta opció executarà automàticament una prova abans de desempaquetar. Alguns arxius corruptes poden causar un bloqueig, per tant, és millor provar els arxius abans de desempaquetar-los.

La pàgina Dependències
La pàgina Dependències

## La pàgina Dependències

Aquesta pàgina configura el camí complet de les aplicacions externes. Fins i tot és possible configurar el camí complet del Krusader!

La pestanya General

Aquí podreu configurar el camí complet de les següents aplicacions externes:

Aplicació | Camí complet configurable
kdesu | ``/usr/bin/kdesu``
kget | ``/usr/bin/kget``
mailer | ``/usr/bin/kmail``
Utilitat de «diff» | ``/usr/bin/kompare``
krename | ``/usr/bin/krename``
krusader | ``/usr/bin/krusader``
locate | ``/usr/bin/locate``
mount | ``/bin/mount``
umount | ``/bin/umount``
updatedb | ``/usr/bin/updatedb``

### Suggeriment

De manera predeterminada, s'empra el Kompare com una utilitat externa per a fer «diff», però també podeu utilitzar la vostra utilitat preferida, p. ex., xxdiff o el KDiff3, simplement empleneu el camí complet i gaudi.

La pestanya Empaquetadors

A la pestanya Empaquetadors, veureu una llista de formats d'arxiu. Alguns estan plens i altres estan buits. el Krusader admetrà els que estiguin disponibles (plens). Per a ells, el Krusader manejarà els arxius de forma transparent i permetrà obrir-los com a carpetes (sempre que hi hàgiu marcat l'element Navega pels arxius com a carpetes a la secció Arxius). En cas contrari, el Krusader intentarà invocar una aplicació que obri els arxius d'aquest tipus. Si algun element d'arxiu està buit, voldrà dir que el Krusader no ha pogut trobar els executables apropiats en el camí configurat. S'admeten els següents arxius: ace, arj, bzip2, deb, gzip, iso, lha, lzma, rar, rpm, tar, xz, zip i 7z.

Empaquetador | Camí complet configurable
7z | ``usr/bin/7z``
arj | ``usr/bin/arj``
bzip2 | ``usr/bin/bzip2``
cpio | ``/bin/cpio``
dpkg | ``/bin/dpkg``
gzip | ``/usr/bin/gzip``
lha | ``/usr/bin/lha``
lzma | ``/usr/bin/lzma``
rar | ``/usr/bin/rar``
tar | ``/bin/tar``
unace | ``/usr/bin/unace``
unarj | ``/usr/bin/unarj``
unrar | ``/usr/bin/unrar``
unzip | ``/usr/bin/unzip``
zip | ``/usr/bin/zip``
xz | ``/usr/bin/xz``

### Nota

El Krusader no pot admetre ACE malgrat els nostres millors esforços. UNACE empra codi tancat i conté línies addicionals que fan que entri en un bucle infinit si l'entrada estàndard es redirigeix a un altre lloc. Funciona de la mateixa manera que el «su», on no es pot introduir la contrasenya només des de l'entrada estàndard. El Krusader >= 1-51 emula l'entorn de línia d'ordres per a permetre la cooperació amb UNACE, però hem notat que UNACE canvia sempre el seu format de la sortida d'una versió a una altra, el qual fa que la cooperació sigui gairebé impossible.

La pestanya Utilitats de suma de verificació

Aquí podreu configurar el camí complet de les següents utilitats externes de suma de verificació:

Utilitats de suma de verificació | Camí complet configurable | Sumes de verificació admeses
md5sum | ``/usr/bin/md5sum`` | md5
sha1sum | ``/usr/bin/sha1sum`` | sha1
md5deep | ``/usr/bin/md5deep`` | md5
sha1deep | ``/usr/bin/sha1deep`` | sha1
sha224sum | ``/usr/bin/sha224sum`` | sha224
sha256sum | ``/usr/bin/sha256sum`` | sha256
sha256deep | ``/usr/bin/sha256deep`` | sha256
sha384sum | ``/usr/bin/sha384sum`` | sha384
sha512sum | ``/usr/bin/sha512sum`` | sha512
tigerdeep | ``/usr/bin/tigerdeep`` | tiger
whirlpooldeep | ``/usr/bin/whirlpooldeep`` | whirlpool
cfv | ``/usr/bin/cfv`` | md5, sha1, sfv, crc

Accions d'usuari
Accions d'usuari

## Accions d'usuari

Aquí podreu configurar el terminal per a les Accions d'usuari i la lletra per a la col·lecció de sortida. El terminal predeterminat és konsole --noclose -e. Per a establir, configurar i gestionar les vostres Accions d'usuari empreu el Gestor d'accions (URL de les Accions d'usuari).

Protocols
Protocols

## Protocols

Aquesta pàgina vincula els MIME amb els protocols. Per exemple, el protocol «tar» està vinculat amb el MIME «application/x-tar».

En els Enllaços veureu, p. ex.:

- ISO

  - application/x-iso

- krarc

  - application/x-ace

  - application/x-arj

  - application/x-bzip2

  - application/x-cpio

  - application/x-deb

  - application/x-debian-package

  - application/x-gzip

  - application/x-jar

  - application/x-lha

  - application/x-rar

  - application/x-rpm

  - application/x-zip

- tar

  - application/x-tar

  - application/x-tarz

  - application/x-tbz

  - application/x-tgz

Capítol 11. Preguntes més freqüents (PMF)
Preguntes més freqüents (PMF)

# Capítol 11. Preguntes més freqüents (PMF)

Si teniu problemes amb el Krusader, consulteu el procediment d'instal·lació, ja que el vostre problema pot ser causat per una instal·lació incorrecta.

Les PMF es divideix en tres seccions:

- PMF de la instal·lació (aquesta pàgina)

- PMF de l'ús (problemes amb el funcionament o l'ús del Krusader)

- PMF general (informes d'error, fòrum, llista de correu...)

Si creieu que falta quelcom a les PMF o si no us és clar, si us plau, digueu-nos-ho.

## PMF de la instal·lació

1. El Krusader necessita el Plasma per a executar-se?
2. No puc trobar un paquet per al Krusader, què haig de fer?
3. Tinc problemes en compilar i instal·lar el Krusader, com puc enviar una sol·licitud d'ajuda?
4. Per què la línia «Krusader-git» mostra un número de versió antiga al quadre Quant al?

1. | El Krusader necessita el Plasma per a executar-se?

No, el Krusader no necessita el gestor de finestres Plasma per a executar-se a l'ordinador, però l'entorn natural del Krusader és el Plasma, perquè es basa en els serveis proporcionats per les biblioteques dels Frameworks 5 del KDE. Només calen algunes biblioteques compartides, com ara les biblioteques dels Frameworks del KDE, les biblioteques de les Qt™, etc. Això vol dir que el Krusader funciona en el GNOME, AfterStep, XFce i altres gestors de finestres, sempre que estiguin instal·lades a l'ordinador les biblioteques adequades. Tot això no és cap problema, ja que el món apt-get pot resoldre aquestes dependències a l'instant.

No necessitareu canviar al gestor de finestres Plasma per a emprar el Krusader; encara podreu utilitzar el GNOME, AfterStep, XFce o un altre gestor de finestres. No obstant això, la configuració de la lletra del Krusader i algun comportament es fa executant systemsettings.

Depèn molt del que vulgueu fer amb el Krusader. Heu de saber que el Krusader utilitza els esclaus KIO dels Frameworks del KDE per a accedir als sistemes de fitxers remots, i el suport per a només un nombre limitat de tipus de sistema de fitxers va amb les biblioteques dels Frameworks del KDE, la majoria dels esclaus KIO estan agrupats amb els Frameworks 5 del KDE (inclosos el fish, sftp i tar).

Per a resumir, si voleu un Krusader que funcioni, instal·leu els Frameworks 5 del KDE. Si voleu un Krusader funcional, llavors necessitareu els Frameworks 5 del KDE i alguns paquets addicionals del Plasma. Per a la màxima funcionalitat, el Krusader necessita algunes aplicacions KDE (Ark, KDiff3, KRename), però el gestor de finestres Plasma és opcional.

2. | No puc trobar un paquet per al Krusader, què haig de fer?
| Comproveu si la vostra distribució proporciona el Krusader, si no és així, poseu-vos en contacte amb el creador de la distribució i sol·liciteu que l'incloguin. Heu donat un cop d'ull a la pàgina del procediment d'instal·lació? Si no heu trobat res, sempre podeu compilar-lo des del codi font. Sou lliure de publicar una sol·licitud d'ajuda si teniu cap problema.
3. | Tinc problemes en compilar i instal·lar el Krusader, com puc enviar una sol·licitud d'ajuda?

Llegiu el nostre procediment d'instal·lació detallat i les PMF. Si no trobeu una solució al vostre problema, sou lliure de publicar una sol·licitud d'ajuda al nostre fòrum del Krusader o utilitzar la llista de correu d'usuaris del Krusader. Però abans de publicar una sol·licitud d'ajuda, intenteu el següent:

1. Empreu la funció de cerca en el fòrum del KDE, el vostre problema podria ja estar resolt o debatut.

2. Si no trobeu una solució, preneu nota dels següents problemes:

   - La versió emprada del Krusader

   - La distribució emprada de Linux® + la versió

   - Una bona descripció del problema

   Sense aquesta informació, seria molt difícil per a nosaltres ajudar-vos.

   ### Nota

   Si ens doneu els missatges d'error (p. ex., els missatges d'error de make), comenceu amb el PRIMER missatge d'error, tots els missatges d'error que segueixen al primer missatge d'error són conseqüència i no la causa del problema.

3. Envieu la vostra sol·licitud d'ajuda.

Gràcies per la vostra cooperació!

4. | Per què la línia «Krusader-git» mostra un número de versió antiga al quadre Quant al?
| Perquè només canviem el número de la versió just abans de fer un nou llançament. La línia «Krusader-git» mostrarà un número de llançament antic, de manera que ignoreu el número de la versió i verifiqueu la data de la descàrrega. Simplement no hem decidit quin serà el proper número de la versió.

PMF de l'ús
PMF de l'ús

## PMF de l'ús

1. Per què es congela o penja el Krusader sobre un punt de muntatge mort?
2. Quan intento canviar la mida del Krusader per a fer-lo més petit, descobreixo que no puc canviar la mida per sota d'una mida determinada. Per què?
3. Pàgina de codis ISO 8859-x de Samba / Què fer si el Krusader no llegeix carpetes compartides que contenen caràcters internacionals especials?
4. Què fer si una eina externa sembla no funcionar?
5. Com executar fitxers jar (i no entrar a l'arxiu jar)?
6. Per què tinc problemes amb la meva connexió FTP?
7. Obtinc l'error El Krusader no permet el protocol FTP quan intento obrir una carpeta d'FTP remot, què haig de fer?
8. Per què no s'afegeix el sufix .part quan es copien fitxers mitjançant FTP?
9. Com puc tancar una connexió remota (p. ex., una connexió FTP)?
10. Estic experimentant problemes amb el protocol media:/, per què?
11. Com puc inhabilitar els sons predeterminats, p. ex., quan faig una acció de supressió?
12. On està el gestor de la connexió remota?
13. Per què la màgia dels tipus MIME a vegades no funciona a dins dels arxius?
14. On es troba el Konfigurador, he d'instal·lar el Plasma per a utilitzar-lo?
15. Com puc configurar l'aspecte i comportament per a 2 usuaris diferents i que sigui el mateix?
16. Com personalitzar el terminal incrustat del Krusader?

1. | Per què es congela o penja el Krusader sobre un punt de muntatge mort?

Quan el Krusader està, p. ex., explorant una compartició NFS i el servidor NFS deixa de funcionar, el Krusader es congelarà. Aquesta congelació del Krusader (i tots els altres visualitzadors/editors interns oberts) és fatal, i només pot corregir-se amb l'ordre kill -9. No tenim solució per a això. Aquest és un problema que no es limita als gestors de fitxers, o fins i tot al sistema operatiu Linux®! El problema és que es «penja» durant el primer accés a la compartició morta, de manera que no hi ha forma d'evitar-ho, ni cap forma de verificar, fins i tot es congelarà l'ordre ls. Només en mirar de llegir qualsevulla cosa, serà suficient per a embussar. L'única manera d'evitar aquest problema d'arquitectura és emprant un disseny de múltiples fils. D'aquesta manera, si s'encalla, no es penjarà tot el cicle d'esdeveniments de l'aplicació, però no creiem que sigui el moment adequat per a afegir els fils, no estic segur que *tots* els sistemes Frameworks del KDE utilitzin Qt™-mt (la versió multi fil de les biblioteques Qt™), i en qualsevol cas, en Krew del Krusader podria no ser la persona adequada per a abordar aquest important problema. De manera que actualment això és només un error amb el qual haurem d'aprendre a conviure.

2. | Quan intento canviar la mida del Krusader per a fer-lo més petit, descobreixo que no puc canviar la mida per sota d'una mida determinada. Per què?

Veieu els botons F1, F2, (etc.)? No permeten que el Krusader pugui reduir-la, ja que tenen una mida mínima. Simplement desactiveu-los a Arranjament → Mostra la barra de tecles de funció i podreu canviar la mida del Krusader al vostre gust. Des de la versió 1.51 ho hem millorat molt: en reduir la mida dels botons es veurà com «F5 ..py». Quan les cares dels botons són massa petites per a llegir, un consell d'eina us donarà tot el text. L'amplada mínima és de 45 píxels per a cada botó.

3. | Pàgina de codis ISO 8859-x de Samba / Què fer si el Krusader no llegeix carpetes compartides que contenen caràcters internacionals especials?

El Krusader no utilitza (encara) les pàgines de codis ISO 8859-x de Samba, si utilitzeu una pàgina de codis diferent de la 8859-1 haureu de fer una configuració manual. Creeu o modifiqueu el fitxer: `~/.smb/smb.conf`

    [global]
              workgroup = ElMeuGrupDeTreball (ex. GrupDeTreball)
              client code page = LaMevaPàginaDeCodis (ex. 852)
              character set = ElMeuJocDeCaràcters (ex. ISO8859-2)

Podeu provar de configurar smb.conf amb el mòdul apropiat a l'Arranjament del sistema.

4. | Què fer si una eina externa sembla no funcionar?

El Krusader utilitza diversos programes com a eines externes i, de vegades sembla que no funcionen. Obriu un terminal i comproveu si l'eina foo està instal·lada.

    $ foo

Comproveu si l'eina foo és correcta a la pàgina Dependències del Konfigurador. Per a les eines d'arxiu: torneu a detectar automàticament els arxius amb el botó Configura automàticament a la pàgina Arxius del Konfigurador. Comproveu la pàgina Protocols del Konfigurador. Si no funciona, feu una còpia de seguretat del ``XDG_CONFIG_HOME`/krusaderrc` (el predeterminat es troba a `$`HOME`/.config/krusaderc`) i elimineu-lo d'aquesta ubicació. Reinicieu el Krusader i ara s'iniciarà el primer assistent de configuració, seguiu aquestes directrius.

5. | Com executar fitxers jar (i no entrar a l'arxiu jar)?

Aneu a la pàgina Protocols del Konfigurador i elimineu application/x-jar del node «krarc», el Krusader ja no hauria d'entrar a l'arxiu. Les associacions de fitxer globals són gestionades pel Plasma i no pel Krusader. Per a associar l'extensió jar:

- Obriu l'Arranjament del sistema del Plasma: systemsettings

- Aplicacions → Associacions de fitxer

- Introduïu `jar` com a patró del nom de fitxer

- Afegiu `java` com a aplicació

6. | Per què tinc problemes amb la meva connexió FTP?

Aquest problema passa sovint quan s'està al darrere d'un tallafoc o un servidor intermediari. Obriu Arranjament del sistema → Xarxa → Preferències → Preferències de connexió, Activa el mode passiu (PASV) s'haurà d'activar o desactivar, depenent de la vostra configuració actual. Ara intenteu la sessió d'FTP de nou per a veure si funciona. A més, no es poden tenir obertes altres sessions d'FTP (utilitzant navegadors web, etc.), ja que poden causar complicacions. Trobareu més informació a Active FTP vs. Passive FTP, a Definitive Explanation.

7. | Obtinc l'error El Krusader no permet el protocol FTP quan intento obrir una carpeta d'FTP remot, què haig de fer?
| La raó és que el Krusader encara no admet la característica «FTP a través del servidor intermediari de l'HTTP». Aquest error es pot deure a una configuració incorrecta en les opcions del servidor d'intermediari a l'Arranjament del sistema. Modifiqueu aquestes opcions perquè no s'utilitzi el servidor d'intercanvi d'HTTP i l'FTP funcionarà.
8. | Per què no s'afegeix el sufix `.part` quan es copien fitxers mitjançant FTP?

En pujar fitxers, s'afegeix un sufix `.part` al nom del fitxer, una vegada es completa la pujada, el nom del fitxer es reanomenarà automàticament per a eliminar aquest sufix. Això funciona molt bé, però de vegades alguns servidors FTP no permeten una operació de canvi de nom. Podeu evitar-ho desmarcant la casella de selecció Marca els fitxers carregats parcialment a l'Arranjament del sistema del Plasma. El quadre de selecció es troba a Xarxa → Preferències → Preferències de connexió.

9. | Com puc tancar una connexió remota (p. ex., una connexió FTP)?
| S'explica en el capítol de connexions remotes.
10. | Estic experimentant problemes amb el protocol media:/, per què?
| El protocol media:/ es va eliminar des del KDE 4. En el seu lloc, utilitzeu el protocol mtp:/.
11. | Com puc inhabilitar els sons predeterminats, p. ex., quan faig una acció de supressió?
| Aquests són els sons predeterminats del sistema Plasma, i no estan relacionats amb el Krusader. Si voleu inhabilitar-los globalment, obriu l'Arranjament del sistema del Plasma (systemsettings): Personalització → Notificacions → Gestiona les notificacions, Origen de l'esdeveniment: «Espai de treball Plasma» i desmarqueu els elements de so que no us agradin.
12. | On està el gestor de la connexió remota?
| Empreu el nostre Gestor de les adreces d'interès. Utilitzeu un URL remot i apunteu-lo com a adreça d'interès.
13. | Per què la màgia dels tipus MIME a vegades no funciona a dins dels arxius?
| Quan entreu en un arxiu i premeu F3 per a veure un fitxer que no té una extensió coneguda, p. ex., `README, INSTALL`, etc. I si el visualitzador s'obre en el mode hexadecimal en lloc del mode habitual, llavors haureu de configurar: Arranjament del sistema KDE → Associacions de fitxer → application → octet-stream, caldrà eliminar el visualitzador binari.
14. | On es troba el Konfigurador, he d'instal·lar el Plasma per a utilitzar-lo?

El Konfigurador és un mòdul de configuració del Krusader, si el teniu instal·lat, llavors també tindreu el Konfigurador. Per alguna raó, algunes persones pensen que és una altra aplicació del Plasma, però no ho és, i per això no és necessari instal·lar tot el Plasma per a utilitzar el Konfigurador. Quan executeu el Krusader, utilitzeu Arranjament → Configura el Krusader..., i s'iniciarà el Konfigurador. Llegiu el manual, el Krusader té moltes opcions de configuració, amb el Konfigurador es poden personalitzar un munt de coses segons les vostres necessitats.

15. | Com puc configurar l'aspecte i comportament per a 2 usuaris diferents i que sigui el mateix?

Suposant que la configuració actual és la configuració bona, podeu copiar-la a l'altre usuari.

    # cp ~/.config/krusaderrc /home/usuari/.config

I quan l'altre usuari utilitzi administrador:

    # cp ~/.config/krusaderrc /root/.config

16. | Com personalitzar el terminal incrustat del Krusader?
| Per a canviar les propietats de l'emulador de terminal incrustat del Krusader: podeu fer clic dret sobre seu i triar una opció, i si no trobeu el que esteu cercant, podeu utilitzar el menú Arranjament del Konsole (perquè el Krusader utilitza la KPart del Konsole per al seu terminal incrustat). En aquest menú, es veuen altres elements (com Gestiona els perfils...).

PMF general
PMF general

## PMF general

1. Com puc informar d'un desig, suggeriment o comentari?
2. Com puc enviar un pedaç?
3. Com puc informar d'un error?
4. Com puc enviar bons informes de depuració o d'error?
5. Què fer si el KDEcrashhandler envia informació de traça enrere no útil?
6. El Krusader té una llista de correu?
7. El Krusader proporciona fonts de notícies?
8. Com funciona el fòrum del Krusader?
9. Com puc traduir el Krusader al meu idioma matern?
10. Com puc donar suport al Krusader?
11. Per què el Konqueror a l'«estil del Midnight Commander» no és un OFM?
12. Per què he d'utilitzar un OFM?

1. | Com puc informar d'un desig, suggeriment o comentari?

La fortalesa més gran d'un projecte de codi obert deriva de rebre els comentaris dels usuaris. Per això ens encanta escoltar el que heu de dir. Les vostres «queixes» són les nostres instruccions. Després d'aproximadament 6 mesos, els programadors ja no poden veure els seus propis errors. És natural. Volem idees, crítiques i comentaris perquè tots volem fer del Krusader el millor i més útil gestor de fitxers disponible a qualsevol lloc.

La manera més oportuna de contactar és emprar la llista de correu d'usuaris del Krusader (krusader-users). Per a obtenir informació sobre el que queda per fer, consulteu la llista de correu Krusader-devel. On revisarem i debatrem cada enviament.

2. | Com puc enviar un pedaç?

No és fàcil escriure directrius per als pedaços, però aquí n'hi ha algunes.

1. Els pedaços, el codi nou o les característiques noves sempre són benvingudes!

2. Centreu-vos només en un problema a la vegada, de manera que els desenvolupadors us puguin entendre amb facilitat i cometre el vostre pedaç.

3. Preferiblement, podeu començar un debat amb els desenvolupadors a la llista de correu krusader-devel o a la pàgina GitLab per al Krusader. Malauradament, no podrem aplicar un pedaç si aquest entra en conflicte amb el «disseny general» del codi del Krusader (llegiu en aquestes PMF per a obtenir més instruccions). Envieu només una sol·licitud de canvi per correu, de manera que el debat sigui més fàcil de seguir. Les modificacions s'hauran de cometre al servidor de git pas a pas, verificant cada línia.

4. Envieu els fitxers del pedaç al GitLab, de manera que totes les propostes al pedaç es mantinguin organitzades i no es perdin, els arxius tar.gz o els diff generalment estaran bé. No copieu els canvis en un correu. La majoria dels correus canviaran els espais en blanc, de manera que el diff no s'aplicarà o el codi del retall no diferirà. En el passat, els correus amb pedaços es van perdre o es van desorganitzar en molts correus, així que utilitzeu el GitLab, gràcies!

5. Utilitzeu solucions portables, el Krusader hauria d'executar-se sobre:

   - Tots els POSIX (SO Linux®/BSD/com UNIX®), Solaris™.

   - Totes les plataformes BSD (FreeBSD©/NetBSD®/OpenBSD®/Mac® OS).

   - El KDE 3.3, el KDE 3.5 i fins i tot en el GNOME amb les biblioteques kdelibs (per al Krusader-2.x).

   - Des del GCC 2.95 fins al GCC 5.4

   Els canvis d'arquitectura només són realitzats per l'equip.

6. Una nota final: teniu sempre en compte que un pedaç pot ser rebutjat. O té efectes secundaris, el qual no hem pogut solucionar o contradiu la idea darrere del mòdul a apedaçar. En aquest sentit, un projecte de programari difereix de, diguem un wiki: un projecte de programari ha de tenir algú per a prendre totes les decisions finals. En cas contrari, el programari no funcionarà. A més: cal tenir en compte que l'examen dels pedaços pot prendre temps, ja que tots tenim una vida privada.

3. | Com puc informar d'un error?

Errors? Bé! Som-hi! Tenim un sistema en línia de seguiment d'errors.

L'ús del seguidor d'errors en línia ens ajuda a tenir una manera clara i ordenada de saber quants errors hi ha oberts, prioritat dels errors i fer-ne el seguiment. Ens estalvia navegar per tot el fòrum del Krusader, buscant l'error d'ahir. Si us plau, empreu aquest sistema.

Abans d'informar d'un error, llegiu el següent:

1. Comproveu si l'error ja ha estat publicat a la llista en línia d'errors del sistema de seguiment d'errors.

2. Si no trobeu aquest error esmentat, envieu-lo al seguidor d'errors fent clic al botó Submit New (Envia nou) a la finestra del seguidor d'errors. Envieu les següents qüestions: la versió emprada del Krusader, la distribució emprada de la distribució de Linux® + la versió, el tipus de processador i la millor descripció del problema que pugueu gestionar.

Gràcies per la vostra cooperació!

### Nota

Si és possible, intenteu fer la mateixa operació amb el Konqueror o una altra aplicació KDE. Si trobeu el mateix problema, possiblement serà un error dels esclaus KIO o dels Frameworks 5 del KDE, i no un error del Krusader. El Krusader utilitza les biblioteques Frameworks del KDE i l'esclau KIO per a moltes operacions. En alguns casos, trobareu problemes si la vostra distribució està configurada incorrectament, proveu primer el que s'ha explicat anteriorment.

4. | Com puc enviar bons informes de depuració o d'error?

En general, els paquets binaris que utilitza la vostra distribució no contenen la informació de depuració. Com generalment només desenvolupem i corregim el Krusader-git, compileu-lo en el mode de depuració i instal·leu-lo, després verifiqueu si l'error encara existeix.

    $cmake -DCMAKE_BUILD_TYPE=debugfull

Instal·leu el valgrind, un conjunt d'eines per a depurar i perfilar programes Linux®. Executeu Valgrind/Krusader

    $ valgrind --tool=memcheck {camí_foo}/krusader

L'eina valgrind escriurà el que succeeixi a la sortida estàndard. Si podeu enviar aquesta informació abans del bloqueig, és gairebé segur que podrem esmenar-ho o dir-vos què fer.

5. | Què fer si el KDEcrashhandler envia informació de traça enrere no útil?

En general, els paquets binaris que utilitza la vostra distribució no contenen la informació de depuració. Com generalment només desenvolupem i corregim el Krusader-git, compileu-lo en el mode de depuració i instal·leu-lo, després verifiqueu si l'error encara existeix.

    $ cmake -DCMAKE_BUILD_TYPE=debugfull

Si el KDEKrashhandler encara no proporciona informació útil sobre la traça enrere, llavors de vegades un bolcat del nucli donarà millor informació. Executeu el Krusader, amb el gestor de petades inhabilitat.

    $ krusader --nocrashhandler

En cas de petada, obtindreu un fitxer `.core`, generalment en la carpeta d'inici. Executeu gdb, el depurador de projectes GNU

    $ gdb -c corefile krusader

Ara escriviu bt per a obtenir la traça enrere i escriviu q per a sortir del gdb. Sovint, s'obtenen els millors resultats de depuració en usar l'eina valgrind.

6. | El Krusader té una llista de correu?

Sí, actualment tenim diverses llistes de correu. Sense correu brossa, sense molèsties, només el Krusader. Sou lliure de fer la subscripció i donar-vos de baixa.

Consell: Les nostres llistes de correu es poden navegar en línia o llegir amb un lector de notícies, de manera que ni tan sols necessitareu estar-hi subscrit per a seguir l'acció en les llistes de correu.

- Krusader-devel és la llista de correu del desenvolupador (només lectura). Si voleu seguir les darreres innovacions del desenvolupament del Krusader, aquesta és la llista a seguir.

- Krusader-users és la llista de correu dels usuaris del Krusader. Aquí podreu demanar ajuda i parlar amb els usuaris i desenvolupadors del Krusader.

- Krusader-news és una llista de molt baix volum, utilitzada per a anuncis de noves versions o correccions d'errors crítics.

7. | El Krusader proporciona fonts de notícies?
| Sí. Hi ha disponibles diverses fonts de notícies en diversos formats. krusader-devel, krusader-users i krusader-news.
8. | Com funciona el fòrum del Krusader?

Seguint l'esperit de la llibertat d'expressió, tot el que estigui relacionat amb el Krusader es pot debatre al nostre fòrum. No importa si sou acabat/da d'arribar o un usuari avançat, tothom hi serà benvingut. La fortalesa més gran d'un projecte de codi obert deriva de rebre comentaris dels usuaris. Per això ens encanta escoltar el que heu de dir. Amb els vostres comentaris podrem fer que el Krusader sigui cada vegada millor; en cas contrari, no coneixerem els problemes i idees que pugueu tenir. Però recordeu el següent, d'aquesta manera podrem mantenir un cert ordre entre el caos.

Si la documentació, les PMF i la Krusader-devel (utilitzeu la funció de cerca) no us resulten d'ajuda, no dubteu a publicar al nostre fòrum. El Krusader Krew o la comunitat del Krusader sempre estaran disponibles per a ajudar-vos.

Utilitzeu la funció de cerca del fòrum del KDE, el vostre problema es pot haver debatut anteriorment (això ens permet minimitzar les publicacions dobles/triples/...). Si el vostre problema ja s'ha debatut en el passat, hi ha una gran possibilitat que hi hagi una solució immediata al vostre problema. Si el tema s'està debatent, podreu unir-vos al debat. Algunes preguntes es fan una vegada i una altra, és per això que hem creat aquestes PMF. Això ens permet passar més temps desenvolupant el Krusader.

Gràcies per la vostra cooperació!

9. | Com puc traduir el Krusader al meu idioma matern?
| Si esteu interessat a traduir la IGU del Krusader o la documentació, poseu-vos en contacte amb l'equip de traducció del KDE del vostre idioma.
10. | Com puc donar suport al Krusader?
| Podeu donar suport al Krusader de moltes maneres diferents. Envieu-nos els vostres comentaris, informes d'error, pedaços, donacions, traduccions...
11. | Per què el Konqueror a l'«estil del Midnight Commander» no és un OFM?
| Hi ha disponibles dos plafons i una línia d'ordres, totes les altres coses com les característiques OFM i la interacció OFM amb l'usuari manquen en aquest perfil.
12. | Per què he d'utilitzar un OFM?

Un gestor de fitxers ortodox (OFM -Orthodox File Manager-) és molt més ràpid que un gestor de fitxers d'una subfinestra i més ràpid que la línia d'ordres. Si voleu conèixer com va el Krusader, només hi ha una forma de descobrir-ho: instal·leu-lo a l'ordinador i utilitzeu-lo durant un temps. Si preferiu perdre temps i productivitat, continueu emprant els gestors de fitxers d'un plafó que es basen en el Windows® Explorer. En Matej Urbančič ha escrit un blog sobre per què OFM és millor que un gestor de fitxers d'un plafó.

Capítol 12. Crèdits i llicència
Crèdits i llicència

# Capítol 12. Crèdits i llicència

Krusader

Copyright del programa 2000-2003 Shie Erlich i Rafi Yanai, 2004-2022 Krusader Krew `(krusader-devel AT googlegroups.com)`

El Krusader és desenvolupat per un equip de persones, conegut com el «Krusader Krew».

- Shie Erlich, autor (retirat) `(erlich * users.sourceforge.net)`

- Rafi Yanai, autor (retirat) `(yanai * users.sourceforge.net)`

- Dirk Eschler, mestre web (retirat) `(deschler * users.sourceforge.net)`

- Csaba Karai, desenvolupador (retirat) `(ckarai * users.sourceforge.net)`

- Heiner Eichmann, desenvolupador (retirat) `(h.eichmann * gmx.de)`

- Jonas Bähr, desenvolupador (retirat) `(jonas.baehr * web.de)`

- Václav Jůza, desenvolupador (retirat) `(vaclavjuza * seznam.cz)`

- Jan Lepper, desenvolupador (retirat) `(jan_lepper * gmx.de)`

- Andrey Matveyakin, desenvolupador (retirat) `(a.matveyakin * gmail.com)`

- Alexander Bikadorov, desenvolupador (retirat) `(alex.bikadorov * kdemail.net)`

- Martin Kostolný, desenvolupador (retirat) `(clearmartin * gmail.com)`

- Davide Gianforte, desenvolupador `(davide * gengisdave.org)`

- Toni Asensi Esteve, desenvolupador `(toni.asensi * kdemail.net)`

- Nikita Melnichenko, desenvolupador `(nikita+kde * melnichenko.name)`

- Frank Schoolmeesters, documentació i coordinador de màrqueting (retirat) `(frank_schoolmeesters * yahoo.com)`

- Richard Holt, documentació i proves (retirat) `(richard.holt * gmail.com)`

- Yuri Chornoivan, documentació `(yurchor * ukr.net)`

- Matej Urbančič, màrqueting i investigació del producte (retirat) `(matej.urban * gmail.com)`

Ens agradaria especialment donar les gràcies a en Dirk Eschler, el mestre web del Krusader. Si visiteu el lloc web del Krusader, apreciareu el treball de valent i l'esforç que en Dirk hi ha posat.

Ens agradaria donar les gràcies a tothom qui ha contribuït al Krusader. Ens sap greu, no us podem mencionar a tots en aquest manual.

### Nota

Per a obtenir una llista més completa dels col·laboradors, doneu un cop d'ull als fitxers `CREDITS` i `Changelog` que es troben en línia o al codi font del Krusader.

Un agraïment especial a:

- kde.org

- Els equips de traducció del KDE

- Sourceforge.net

- Jonas Bähr (espai web)

- store.kde.org

- Google.com

Copyright de la documentació 2000-2003 Shie Erlich i Rafi Yanai.

Copyright de la documentació 2004-2011 Frank Schoolmeesters.

Copyright de la documentació 2004-2022 Krusader Krew.

Traductor de la documentació: Antoni Bella `(antonibella5 AT yahoo.com)`

Aquesta documentació està llicenciada d'acord amb les clàusules de la Llicència de Documentació Lliure de GNU.

Copyright 2004-2022 Krusader Krew `(krusader-devel AT googlegroups.com)`.

Aquest programa està llicenciat d'acord amb les clàusules de la Llicència Pública General de GNU.

Apèndix A. Fitxers de configuració
Fitxers de configuració

# Apèndix A. Fitxers de configuració

Aquest apèndix ofereix una visió general dels fitxers de configuració utilitzats pel Krusader.

krusaderui.rc

Aquest fitxer emmagatzema la configuració de la barra d'eines de l'usuari i l'estructura del menú.

Ubicació: `/usr/share/kxmlgui5/krusader/krusaderui.rc`, o `~/.local/share/kxmlgui5/krusader/krusaderui.rc`, o `kxmlgui5/krusader/krusaderui.rc` en la carpeta que es pot determinar mitjançant l'ordre `qtpaths --paths GenericDataLocation`

krusaderrc

Aquest fitxer emmagatzema la configuració del Krusader.

Ubicació: `~/.config/krusaderrc`

p. ex., s'hi emmagatzemen les opcions de configuració següents:

- Actions Toolbar (Barra d'eines d'accions)

- Archives (arxius)

- Colors

- Dependències

- DiskUsage (Ús del disc)

- DiskUsageViewer

- General

- Configuració HTML

- KFileDialog

- KFileDialog Speedbar (barra de velocitat del KFileDialog)

- KrDetailedViewLeft

- KrDetailedViewRight

- KrViewerWindow

- KrViewerWindow Toolbar extraToolBar

- Look & Feel (aspecte i comportament)

- Notification Messages (missatges de notificació)

- Panel Profiles (perfils del plafó)

- Private (privat)

- Protocols

- Search (cerca)

- Startup (inici)

- Synchronize (sincronitza)

- Locate (ubica)

- SynchronizerProfile - 1

krbookmarks.xml

Aquest fitxer emmagatzema les adreces d'interès del Krusader i empra l'estàndard XBEL.

Ubicació: `~/.local/share/krusader/krbookmarks.xml` o `krusader/krbookmarks.xml` en la carpeta que es pot determinar mitjançant l'ordre `qtpaths --paths GenericDataLocation`

useractions.xml

Aquest fitxer emmagatzema la configuració de les Accions d'usuari.

Ubicació: `~/.local/share/krusader/useractions.xml` o `krusader/useractions.xml` en la carpeta que es pot determinar mitjançant l'ordre `qtpaths --paths GenericDataLocation`

useraction-examples.xml

Aquestes són les Accions d'usuari proporcionades pels desenvolupadors.

Ubicació: `$KDEDIR/share/krusader/useraction-examples.xml`

foo.keymap

Aquest és un fitxer `.ini` que manté un perfil per als lligams de tecla. Fins al Krusader-1.70.0 era un fitxer binari. El Krusader és compatible cap enrere per a importar aquest format binari heretat.

Ubicació: `/usr/share/krusader/foo.keymap`

foo.color

Aquest és un fitxer binari que manté l'esquema de color.

Ubicació: `/usr/share/krusader/foo.color`

Apèndix B. useractions.xml
useractions.xml

# Apèndix B. useractions.xml

Aquest apèndix ofereix diversos exemples de fitxers `useractions.xml`. Amb aquests, podreu començar a descobrir la potència de les Accions d'usuari i començar a aprendre a emprar-les. Una vegada enteneu com escriure Accions d'usuari, trobareu que el Krusader és una eina encara més potent i personalitzable.

Considereu pujar les vostres Accions d'usuari a la store.kde.org, ja que les estem recopilant. Si seleccionem la vostra Acció d'usuari, serà publicada amb el Krusader a la pròxima versió.

- Executa uptime

      <!DOCTYPE KrusaderUserActions>
       <KrusaderUserActions>
        <action name="uptime" >
        <title>Up-time</title>
        <tooltip>tells how long since the computer has been booted</tooltip>
        <icon>clock</icon>
        <category>information</category>
        <description same_as="tooltip" />
        <command executionmode="collect_output" >uptime</command>
        <defaultshortcut>Alt+Ctrl+U</defaultshortcut>
       </action>
      </KrusaderUserActions>

- Executa ls -l

      <!DOCTYPE KrusaderUserActions>
       <KrusaderUserActions>
        <action name="ls -l" >
        <title>ls -l in current dir</title>
        <description same_as="tooltip" />
        <command executionmode="collect_output" >ls -l %aPath% %oPath%</command>
       </action>
      </KrusaderUserActions>

- Mostra el marcador de posició

      <!DOCTYPE KrusaderUserActions>
       <KrusaderUserActions>
        <action name="test_placeholder" >
        <title>Echo Placeholder</title>
        <tooltip>Echo's the placeholder values</tooltip>
        <category>Testing</category>
        <description same_as="tooltip" />
        <command executionmode="collect_output" onmultiplefiles="call_each" >echo -e "aPath %aPath()%  \naCurrent: %aCurrent()%"</command>
       </action>
      </KrusaderUserActions>

- Aquesta acció d'usuari copia el camí i el nom del fitxer actual al porta-retalls:

      <!DOCTYPE KrusaderUserActions>
      <KrusaderUserActions>
       <action name="clipboard current" >
        <title>Copy to Clipboard</title>
        <tooltip>Copy to clipboard</tooltip>
        <icon>klipper</icon>
        <category>System</category>
        <description>Copy current path and filename to clipboard</description>
        <command>%_Clipboard("%aCurrent%")%</command>
        <defaultshortcut>Win+C</defaultshortcut>
       </action>
      </KrusaderUserActions>

- Selecciona un `.diff` i un `*.h` al plafó actiu:

      <!DOCTYPE KrusaderUserActions>
      <KrusaderUserActions>
       <action name="test_select" >
        <title>Add selection *.diff and *.h</title>
        <category>Selection</category>
        <command>%aSelect("*.diff", "add")% %aSelect("*.h", "add")%</command>
       </action>
      </KrusaderUserActions>

- Canvis al plafó actiu a `mnt/floppy` (adreça d'interès):

      <!DOCTYPE KrusaderUserActions>
      <KrusaderUserActions>
      <action name="mnt/floppy bookmark" >
        <title>Jump to /mnt/floppy</title>
        <category>Bookmarks</category>
        <command>%aGoto("/mnt/floppy", "yes")%</command>
       </action>
      </KrusaderUserActions>

- Selecciona al plafó no actiu, tots els noms de fitxer que estan ressaltats al plafó actiu:

      <!DOCTYPE KrusaderUserActions>
      <KrusaderUserActions>
       <action name="asdfasdf" >
        <title>Select in Other Panel</title>
        <category>Selection</category>
        <description>Select all filenames that are selected in the active panel, also in the non-active panel</description>
        <command>%oSelect("%aList("selected", " ", "Yes")%")%</command>
       </action>
      </KrusaderUserActions>

- Fa una còpia de seguretat del fitxer/carpeta actual a `qualsevol.bak` a dins de la carpeta actual:

      <!DOCTYPE KrusaderUserActions>
      <KrusaderUserActions>
       <action name="backup current" >
        <title>Backup in Current Directory</title>
        <tooltip>Backup in current folder</tooltip>
        <icon>document-save-as</icon>
        <category>System</category>
        <description same_as="tooltip" />
        <command>%_Copy("%aCurrent%", "%_Ask("new name", "%aCurrent%.bak")%")%</command>
        <defaultshortcut>Shift+F5</defaultshortcut>
       </action>
      </KrusaderUserActions>

- Obre el KruSearcher:

      <!DOCTYPE KrusaderUserActions>
      <KrusaderUserActions>
       <action name="search" >
        <title>Search Test</title>
        <command>%_NewSearch("Search 2")%</command>
       </action>
      </KrusaderUserActions>

- Estableix la imatge seleccionada com a fons de pantalla:

      <!DOCTYPE KrusaderUserActions>
      <KrusaderUserActions>
       <action name="set wallpaper" >
        <title>Set as Wallpaper</title>
        <tooltip>Set as wallpaper</tooltip>
        <icon>image</icon>
        <category>Service Menu</category>
        <description>Set as wallpaper (scaled)</description>
        <command>dcop kdesktop KBackgroundIface setWallpaper "%aCurrent%" 6</command>
        <defaultshortcut>Win+W</defaultshortcut>
       </action>
      </KrusaderUserActions>

- Aquesta acció d'usuari edita un fitxer amb permisos d'administrador emprant el kdesu:

      <!DOCTYPE KrusaderUserActions>
      <KrusaderUserActions>
       <action name="edit as root" >
        <title>Edit as Root</title>
        <tooltip>Edit as root</tooltip>
        <icon>kwrite</icon>
        <category>System</category>
        <description>Edit a file with root permissions using kdesu</description>
        <command>kdesu kwrite %aCurrent%</command>
        <defaultshortcut>Win+F4</defaultshortcut>
       </action>
      </KrusaderUserActions>

- Aquesta acció d'usuari afegeix el/s element/s a la llista de reproducció de l'Amarok:

      <!DOCTYPE KrusaderUserActions>
      <KrusaderUserActions>
       <action name="amarok enqueue" >
        <title>Enqueue in Amarok</title>
        <tooltip>Append selected item(s) to Amarok playlist</tooltip>
        <icon>amarok</icon>
        <category>Multimedia</category>
        <description same_as="tooltip" />
        <command>amarok --append %aList("Selected")%</command>
        <defaultshortcut>Win+A</defaultshortcut>
       </action>
      </KrusaderUserActions>

- Obre el Sincronitzador:

      <!DOCTYPE KrusaderUserActions>
      <KrusaderUserActions>
       <action name="synchronizer" >
        <title>Synchronizer</title>
        <command>%_Sync("Sync 2")%</command>
       </action>
      </KrusaderUserActions>

Apèndix C. Resum de la versió
Resum de la versió

# Apèndix C. Resum de la versió

Aquest apèndix ofereix un resum dels llançaments del Krusader.

Taula C.1. Resum de la versió

Versió del Krusader | Data de publicació | Versió del KDE
--- | --- | ---
2.9.0 «Sixth Life» | 30 de desembre de 2024 | Frameworks 6 de KDE
2.8.1 «A New Day» | 10 de març de 2024 | Frameworks 5 del KDE
2.8.0 «A New Day» | 20 de novembre de 2022 | Frameworks 5 del KDE
2.7.2 «Peace of Mind» | 25 d'agost de 2019 | Frameworks 5 del KDE
2.7.1 «Peace of Mind» | 12 d'agost de 2018 | Frameworks 5 del KDE
2.7.0 «Peace of Mind» | 13 de maig de 2018 | Frameworks 5 del KDE
2.6.0 «Stiff Challenges» | 12 d'abril de 2017 | Frameworks 5 del KDE
2.5.0 «Clear Skies» | 22 d'octubre de 2016 | Frameworks 5 del KDE
2.4.0-beta1 «Migration» | 26 de juny de 2011 | KDE 4.0 - 4.6
2.3.0-beta1 «New Horizons» | 25 de desembre de 2010 | KDE 4.0 - 4.5
2.2.0-beta1 «DeKade» | 30 d'abril de 2010 | KDE 4.0 - 4.4
2.1.0-beta1 «Rusty Clutch» | 31 d'octubre de 2009 | KDE 4.0 - 4.3
2.0.0 «Mars Pathfinder» | 11 d'abril de 2009 | KDE 4.0 - 4.2
2.0.0-beta2 «Space Odyssey» | 27 de desembre de 2008 | KDE 4.0 - 4.2
2.0.0-beta1 «Phoenix Egg» | 7 de juny de 2008 | KDE 4.0 - 4.1
1.90.0 «Power Stone» | 15 de març de 2008 | KDE 3.2 - 3.5
1.80.0 «Final 3rd Stone» | 21 de juliol de 2007 | KDE 3.4 - 3.5
1.80.0-beta2 «Last Unstable Stone» | 31 de març de 2007 | KDE 3.4 - 3.5
1.80.0-beta1 «The Last Krusade» | 7 de gener de 2007 | KDE 3.4 - 3.5
1.70.1 «Round Robin» | 17 de juny de 2006 | KDE 3.3 - 3.5
1.70.0 «Round Robin» | 12 de febrer de 2006 | KDE 3.3 - 3.5
1.70.0-beta2 «Afterburner» | 5 de novembre de 2005 | KDE 3.3 - 3.5
1.70.0-beta1 «Hellfire» | 2 d'octubre de 2005 | KDE 3.3 - 3.5
1.60.1 | 30 d'octubre de 2005 | KDE 3.3 - 3.4
1.60.0 | 10 d'abril de 2005 | KDE 3.3 - 3.4
1.60.0-beta2 | 21 de març de 2005 | KDE 3.3 - 3.4
1.60.0-beta1 | 3 de març de 2005 | KDE 3.3 - 3.4
1.51 | 14 de desembre de 2004 | KDE 3.2 - 3.3
1.50 | 31 d'octubre de 2004 | KDE 3.2 - 3.3
1.50-beta1 | 17 d'octubre de 2004 | KDE 3.2 - 3.3
1.40 | 20 de juliol de 2004 | KDE 3.2
1.40-beta2 | 22 de juny de 2004 | KDE 3.2
1.40-beta1 | 11 d'abril de 2004 | KDE 3.2
1.30 | 14 de novembre de 2003 | KDE 3.0 - 3.2
1.29-beta1 | 2 d'octubre de 2003 | KDE 3.0 - 3.2
1.25-beta1 | 15 d'agost de 2003 | KDE 3.0 - 3.2
1.21-beta1 | 18 de juliol de 2003 | KDE 3.0 - 3.2
1.20 | 31 de maig de 2003 | KDE 3.0 - 3.2
1.12-beta2 | 9 de maig de 2003 | KDE 3.0 - 3.2
1.12-beta1 | 23 de desembre de 2002 | KDE 3.0 - 3.2
1.11 | 17 d'octubre de 2002 | KDE 3.0 - 3.2
1.10 | 15 d'agost de 2002 | KDE 2
1.02 (primera versió del KDE 3) | 16 d'abril de 2002 | KDE 3
1.01 | 1 d'abril de 2002 | KDE 2
1.00 | 1 de gener de 2002 | KDE 2
0.99 | 1 de desembre de 2001 | KDE 2
0.98 | 27 d'octubre de 2001 | KDE 2
0.97 | 8 d'octubre de 2001 | KDE 2
0.95 | 22 de juliol de 2001 | KDE 2
0.93 | 31 de maig de 2001 | KDE 2
0.92 | 17 de maig de 2001 | KDE 2
0.91 | 10 de maig de 2001 | KDE 2
0.90 | 30 d'abril de 2001 | KDE 2
0.79 | 25 de febrer de 2001 | KDE 2
0.75 | 12 de gener de 2000 | KDE 2
0.70 (milestone 3) | 7 de novembre de 2000 | KDE 2
0.69 | 28 d'octubre de 2000 | KDE 2
0.65 | 19 d'agost de 2000 | KDE 2
0.60 | 19 de juliol de 2000 | KDE 2
M2 (milestone 2) | 11 de juliol de 2000 | KDE 2
M1 (milestone 1) | ?? de maig de 2000 | KDE 2 (Kleopatra 1.91)
Inici del projecte | 30 d'abril de 2000 | Kleopatra 1.91

Nota: les versions anteriors a la 0.x beta no s'inclouen en aquesta taula.

glossari
glossari

# glossari

Aquest capítol té la intenció d'explicar les diverses paraules que s'han emprat en tota la documentació del Krusader. Si creieu que falten alguns acrònims o termes, no dubteu a posar-vos en contacte amb l'equip de documentació del Krusader.

Gràcies a la wikipedia.org, l'enciclopèdia gratuïta que qualsevol pot editar.

ACL

  Llista de control d'accés: un concepte en seguretat informàtica utilitzat per a imposar la separació de privilegis. És un mitjà per a determinar els drets d'accés apropiats a un objecte determinat, depenent de certs aspectes del procés que fa la sol·licitud.

BSD

  Berkeley Software Distribution: es refereix a qualsevol dels diversos sistemes operatius lliures compatibles amb UNIX®, derivats de l'UNIX® de BSD.

CVS

  Sistema de versions concurrents: un component important del Source Configuration Management (SCM). En emprar-lo, els desenvolupadors poden registrar l'historial dels fitxers i documents font.

DEB

  Aquest és un format de fitxer binari que utilitza la distribució Debian i les basades en la Debian. És un sufix d'un fitxer d'instal·lació creat específicament per a aquestes distribucions; p. ex., `krusader_1.70.1-1_amd64.deb`. Simplement descriu que és un arxiu especial que conté tots els fitxers del programa i la seva ubicació proposada en el sistema.

D-Bus

  El D-Bus és un sistema de missatgeria entre serveis. Desenvolupat per Red Hat®, va estar fortament influenciat pel DCOP del KDE 3, al qual substitueix. El Krusader pot utilitzar el D-Bus per a comunicar-se amb altres aplicacions. D'altra banda, podeu utilitzar el D-Bus per a controlar el Krusader des d'altres aplicacions. Simplement empreu l'ordre qdbusviewer per a examinar les possibilitats.

DCOP

  Protocol de comunicació de l'escriptori: el protocol de comunicació entre processos utilitzat per l'entorn d'escriptori KDE 3. Permet que diverses aplicacions del KDE 3 es comuniquin entre si. Va ser substituït amb el D-Bus al KDE 4.

PMF

  Preguntes més freqüents: un document on es responen les preguntes que sorgeixen moltes vegades. Si teniu alguna pregunta per als desenvolupadors del Krusader, sempre haureu de consultar primer les PMF.

FTP

  Protocol de transferència de fitxers: és un protocol d'Internet que permet recuperar fitxers dels anomenats servidors d'FTP.

Git

  Git: un sistema de control de versions distribuït que substitueix al Subversion. És emprat per molts projectes de programari, inclosos el KDE i el Krusader.

GPL

  GPL: una llicència de programari creada per la Free Software Foundation, la qual defineix els termes per al llançament del programari lliure.

IGU

  Interfície gràfica d'usuari.

ISO

  Una imatge ISO (`.iso`) és un terme informal per a una imatge de disc d'un sistema de fitxers ISO 9660. Més vagament, es refereix a qualsevol imatge de disc òptic, fins i tot una imatge UDF.

KDE

  Entorn d'escriptori K: un projecte per a desenvolupar un entorn d'escriptori gràfic lliure per a sistemes compatibles amb UNIX®.

Lligams de tecla

  Totes les característiques del Krusader estan disponibles a través de la barra de menús, però també pot vincular (enllaçar) un determinat lligam de tecla amb aquesta funció. No obstant això, trobareu que emprar el teclat és notablement més ràpid que emprar la barra de menús o la IGU. L'ús del teclat és una eina important per als gestors de fitxers ortodoxos. El Krusader ve amb diversos lligams de tecla predefinits.

KPart

  KPart: és el nom del marc de treball dels components per a l'entorn d'escriptori KDE. Les KPart són anàlogues als components de Bonobo en el GNOME, els quals es basen en els mateixos conceptes que la vinculació i incrustació d'objectes de Microsoft®. p. ex., si empreu el visualitzador del Krusader per a veure un fitxer PDF, llavors s'iniciarà l'Okular dins del visualitzador del Krusader.

KIO o esclau KIO (kioslave)

  Entrada/Sortida del KDE: també conegut com a esclaus KIO, formen part de l'arquitectura del KDE. Proporcionen accés als fitxers, llocs web i altres recursos a través d'una única API coherent.

muntar

  Muntatge: en informàtica, és el procés de preparar un sistema de fitxers perquè el faci servir el sistema operatiu, generalment llegint amb anticipació certes estructures de dades d'índex des de l'emmagatzematge dins la capçalera de la memòria amb anticipació. El terme recorda un període en la història de la informàtica quan un operador havia de muntar una cinta magnètica o un disc dur en un fus abans d'emprar-lo.

OFM

  Gestor de fitxers ortodox: també conegut com a «Commanders». Els membres d'aquesta família de gestors de fitxers empren una interfície senzilla però molt poderosa, la qual és un derivat directe de la interfície del Norton Commander (NC).

RPM

  Aquest és el format de fitxer binari per a distribucions basades en el gestor de paquets RPM, una eina d'empaquetament àmpliament utilitzada per al sistema operatiu Linux®. Si encara heu d'obtenir el Krusader i el vostre sistema admet paquets RPM, hauríeu d'obtenir els paquets del Krusader que acabin en `.rpm`.

SSH, indicatiu d'ordres segur

  SSH: és un conjunt d'estàndards i un protocol de xarxa associat que permet establir un canal segur entre un ordinador local i un de remot.

SVN, Subversion

  Subversion: un sistema de control de versions, el qual és una substitució convincent per al CVS. És emprat per molts projectes de programari, inclòs el KDE.

Emulador de terminal

  Emulador de terminal: simplement un intèrpret d'ordres amb finestra -en alguns altres entorns això es coneix com a finestra de línia d'ordres-. Si voleu utilitzar l'intèrpret d'ordres i escriure les ordres, haureu de conèixer almenys algunes de les ordres a nivell de sistema per al vostre sistema operatiu.

POSIX

  Interfície del sistema operatiu portàtil per a uniX: un nom col·lectiu d'una família d'estàndards relacionats especificats per l'IEEE per a definir la interfície de programació d'aplicacions (API) per a programari compatible amb les variants del sistema operatiu UNIX®.

URL

  Localitzador universal de recursos: un localitzador universal de recursos és el terme tècnic pel qual es coneix normalment com a adreça de llocs web. Els exemples d'URL inclouen https://krusader.org i les connexions remotes.

VFS

  Els sistemes de fitxers virtuals (VFS) són una característica bàsica dels OFM, aquesta és una capa abstracta sobre tota mena d'informació arxivada (fitxers ZIP, servidors FTP, arxius TAR, sistemes de fitxers NFS, comparticions de SAMBA, imatges ISO de CD/DVD, catàlegs RPM, etc.), el qual permet a l'usuari accedir de forma transparent a tota la informació en aquests tipus de sistemes de fitxers divergents -igual que entrar en una subcarpeta ordinària-. El Krusader admet diversos sistemes de fitxers virtuals (VFS).

XML

  Llenguatge de marques extensible: un format de text molt flexible derivat de l'SGML (ISO 8879). Originalment dissenyat per a fer front als canvis en la publicació electrònica a gran escala, l'XML també exerceix un paper cada vegada més important en l'intercanvi d'una àmplia varietat de dades a la web i en altres llocs.

Zeroconf

  Zeroconf: o Zero Configuration Networking és un conjunt de tècniques que creen automàticament una xarxa IP utilitzable sense configuració o servidors especials. Això permet als usuaris inexperts connectar ordinadors, impressores en xarxa i altres elements junts i esperar que funcionin de manera automàtica.

Índex alfabètic
Índex alfabètic

# Índex alfabètic

### A

Accions d'usuari, Accions d'usuari
Adreces d'interès, BookMan: Organitza les vostres adreces d'interès
Ajuda, Ajudar al Krusader
Arxius, Treballar amb arxius

### B

Barra d'eines
  Barra d'eines d'accions, Barra d'eines d'accions
  Barra d'eines de localització, Barra d'eines de localització
  Barra d'eines de treballs, Barra d'eines de treballs
  Barra d'eines del plafó, Barra d'eines del plafó
  Barra d'eines principal, Barra d'eines principal
Barra lateral
  Barra lateral (tercer plafó), Barra lateral

### C

Característiques, Característiques
Cerca, KruSearcher: troba el que esteu cercant
Compara
  Carpetes, Comparar carpetes
  Contingut, Comparar per contingut
Configura
  Dreceres, El menú Arranjament
  Krusader, Konfigurador: centre de configuració del Krusader
Connexions LAN remotes (zeroconf), Connexions LAN mitjançant el protocol fish:/ (zeroconf)
Connexions remotes, Connexions remotes
Crèdits, Crèdits i llicència

### D

Divisor del fitxer, Divisor del fitxer

### E

Editor, Editor
Espai ocupat, Calcular l'espai ocupat

### F

Fitxers de configuració, Fitxers de configuració

### G

Glossari, glossari

### I

Interfície d'usuari, Interfície d'usuari
Introducció, Introducció

### L

Llicència, Crèdits i llicència
Lligams de tecla, Lligams de tecla

### M

Munta, Gestor del muntatge (MountMan): treballar amb els sistemes de fitxers muntats

### O

Ordres
  Menú, Ordres del menú
  Ratolí, Ordres del ratolí
  Teclat, Ordres del teclat, Lligams de tecla

### P

Perfils, Perfils
Plafó
  Plafó de llista, Plafó de llista
PMF, Preguntes més freqüents (PMF)

### R

Resum de la versió, Resum de la versió

### S

Sincronitzador, Sincronitzador
Suma de verificació, Crear i comprovar la suma de verificació

### U

Ubica, Frontal IGU del «locate»
URL populars, URL populars
Ús del disc, Ús del disc

### V

VFS, Sistemes de fitxers virtuals (VFS)
Visualitzador, KrViewer: visualitzador/editor intern del Krusader
  (veure també Editor)